text:
文章分享
石斑呢種魚
石斑呢種魚  < 文:Allen
石斑呢種魚,相信絕大部份嘅香港人都會認識.無論係潛水愛好者,水底攝影發燒友,或係為食一族,石斑或許都曾為各人的目標魚.特別係潛水,同埋潛攝發燒友,一定對於佢地有不同程度嘅認識.或者好多時都會覺得佢地都幾怕人,尤其係香港嘅細細條石斑仔,一係就經常眼定定咁正面望住你,一係就突然之間以高速游回自己嘅石洞中,然後又偷偷望望你,等你走咗,又靜靜地走返出嚟搵食.但很有趣,當你慢慢與牠們相處一段時間,佢地就會慢慢減低戒心,跟住就可以以較近距離觀察或拍攝牠們.
見就見得多,影都影好多,食就食得仲多,但係你對佢地嘅認識又有幾多呢?
唔知?不如試吓答吓以下嘅問題睇睇你對石斑嘅認識有幾多~
1.全世界有幾多種石斑?
2.最長嘅係咩石斑?
3.全部石斑都係咸水魚?
4.喺咪所有石斑都係肉食性?
5.喺咪有一出世就有固定性別?
全部都識答?睇睇答案至知.
喺全球己知嘅接近四百五十種石斑魚,數到最龐大嘅都應該算係成年嘅龍躉,可以生長至三米.而絕大部份己知的石斑都是生活於海洋,只有很少品種會出於淡水生境.而所以本地見到嘅石斑都只係可以係海見到.除咗某幾種於口腔有特別結構嘅石斑外(因此佢地可以捕食海中細小嘅浮游生物),絕大部份嘅石斑都係肉食性嘅.但係肉食性之餘,各種石斑的捕食方法都有分別架.例如好似啲烏絲斑,花頭梅咁,佢地就成日都坐定定,眼望望,其實佢地唔係儍儍地,佢地只係靜掙等待獵物靠近,然後就大口一開,吞下整條魚仔.不過有其他品種,例如係東星斑咁,佢地就好活躍,比較喜歡四周巡邏,追捕其獵物,反而唔會用守株待兔嘅方式覓食.除此之外,最有趣嘅就係有多種曾被作科研的石斑品種,被發現有變性嘅特性,即出生時多為女仔,當生長到一定長度,就會變身成為男仔.呢種變性嘅特徵並不常見,但係石斑魚這一科中卻頗為常見.
下一次當你見到石斑時,不妨多思考,多觀察佢地嘅行為特徵,話唔定你仲會有好特別嘅發現添呢.


c: text/html

text:
2014年4月12日 星期六
香煎龍蠆肉配牛肝菌意大利飯
6 則留言:
我尋日第一次用deBuyer 煎塊海鱸魚,結果痴鑊,好慘呀.我起初開大火,後來驚個火太猛舊魚會燶所以較細啲,咁就出事喇,幾個位痴住晒,搞到舊魚甩頭甩骨.請問係咪全程都要保持大火架?定係我隻鑊未用得夠多次唔應該咁快就煎魚?回覆刪除回覆
我多數先下油, 熱鑊, 到有少許煙就下魚, 煎一會之後, 可較細少許火, 但不要心急反轉, 再煎一會才反轉, 我用呢隻鑊, 煎魚好似無黏過底, 但炒麵就有黏底, 可能唔夠乾水, 我諗唔會用得多先煎魚唔黏底, 我最初用時都煎過幾次魚, 你再試試啦 !刪除
唔該晒你呀.咁等我再試吓先,其實我煎魚前都煎左塊牛扒,係無事.刪除
另外我想再請教你清潔既問題呀,我想問你用完係點洗架?用鋼絲刷?有人話用鋼絲刷會傷害層coating,所以用椰衣刷就得,定係要用竹碗布?我覺得個椰衣刷用後好難清潔......
我每次用完係用一支長柄刷加熱水洗, 個刷係啡色一絲絲咁, 我諗可能係椰衣質地, 無用鋼絲刷洗, 今早剛煎完細條嘅鱭魚, 都無黏底, 每邊煎兩分鐘才反轉.刪除
明白了. 我煎魚時肯定無一邊2分鐘咁耐,心急加驚會燶,我諗我未夠一分鐘就去反佢.....想問埋個長柄刷你會點清潔呀?用洗潔精浸洗嗎?回覆刪除回覆
個刷係幾難清潔, 我都係用熱水浸一吓, 無用洗潔精.刪除

robotstxt: allowed

filter: keep


text:
今晚食私房菜 阿表話唔駛訂位 不過原來小寶已經訂咗位 因為驚呢日唔開呢 好感動小寶咁重視我地呀 呢餐 Farewell Dinner 又係食得好滿足 呢幾日真係不停食呀食 飲呀飲 今餐阿表仲問我 d 餸辣唔辣 唔係問里奧大人 Oh no ~
我地早到咗 d 員工食緊飯 所以就喺出面影下相喇
Sambal 蝦 ( RM22.0 ) - 個醬汁仍然好味 可惜 d 蝦有 d 霉囉
Asam 蒸石甲 ( RM35.0 ) - 雖然我 like 食魚 不過唔慣食 d 汁 同埋我覺得好大條 有 d 驚 所以阿表夾哂 d 羊角豆比我食喇
招牌 Rojak 豆腐 ( RM12.0 ) - 呢個豆腐超級好味 外脆內嫩 d 醬汁好似係泰式辣雞醬 再加埋蔬菜絲一齊撈埋黎食 又脆又爽又必汁 勁鍾意食 食咗唔小
桔仔酸梅 x 2 ( RM10.0 )
橙汁( RM5.0 ) - 阿表嘅 遠睇以為芒果汁添 / 左邊係小寶嘅椰青 ( RM6.0 )
仲有白飯 3 碗 ( RM3.0 )
( 呢餐銀碼係 RM103.60 + 5% Govt. Svc Tax RM5.18 + 魚 ( RM35 ) Total RM143.78 多謝阿表 & 小寶 ^^ )
食完去 Tesco 買醬料 wow 好大間超市呀 架車都大過人 買滿成車嘢真係會好開心架 ~
買完嘢就去 Sri Hartamas Lori 檔買榴槤 我就自己過對面買 Mentos 因為香港唔見有 Black Mint 呢隻味道 超勁薄荷味 里奧大人話直頭通鼻塞添呀 ~
今次我覺得自己好勁 因為得我自己去買 仲格埋價 因為我第一次喺 KK 經濟超市買係 RM2 而 7-11 要 RM2.2 Tesco / Watson's 同萬寧就 RM2.5 Jusco 好似要 RM2.8 我真係好想買嘛 所以見到 Caring 就入去睇 好感恩係 RM2 我買埋 Lime 同 Orange 味 Total 買咗 18 條 Cashier 好細心幫我睇 Expiry Date 添呀 又問我係咪本地人 點解會咁問嘅 喔喔 ~
今晚 Last Day 食貓山王喇 所以要比自己食到驚呀 Yoyoyo ~
又係買去阿表屋企食呀 我一入到阿表屋企就自己着拖鞋 問都唔駛問就着拖鞋 里奧大人話我好似好熟咁 因為我知粉紅色係我嘛 ~
我忙 Pack 箱 阿表又要預備撈生 小寶同里奧大人就忙搵 Line 各有各忙 而我同里奧大人都係第一次食撈生咋 一齊撈一齊講恭賀說話 仲拍埋 Video 真係好開心好好笑呀 ~
食完金字塔食撈生 再食貓山王 我一早講咗要食 2 粒 所以阿表想買 2 粒比我 好在里奧大人出手制止 因為今晚嘅貓山王好大個 同埋我食到已經想爆肚 有 d 呆呆地 我地今次食完仲試下用粒核洗手 阿表同里奧大人洗完無味喎 但我仲有嘅 之後阿表同我講話要用核果邊洗手 唔好用痴住肉果邊洗 OMG 我唔會咁蠢呀嘛 點解阿表會咁講架 Oh nonono ~
金字塔 - 阿表話呢飯好香椰漿味 嘩哈哈哈 我完全唔覺呀 因為晚餐未落格又要食咁大舊飯


text:
今日係復活節假期最後 1 日,放咗 4 日假,有 3 日都超級忙碌呀!
4 月 10 日
99 外家一行十幾人上咗黎狐家到 housewarming,狐老公嘅小表妹非常之可愛,不停追住狐家 2 位小公主玩,嚇到佢 2 個又再次唔認得對方,對住對方”張牙舞爪”!
4 月 11 日
經過咗尋日嘅熱鬧,今日過得較為平靜,只係夜晚約咗姚氏打羽毛球,可能年紀大,打唔夠 15 分鐘已經成個人好攰!姚生非常之勁,越打越精神,仲打到連鞋都甩埋添,果然厲害!打完波齊齊去新開嘅韓國餐廳醫肚,唔知係咪太肚餓,覺得佢個石頭鍋飯好好味,只係份量少咗啲;要再轉戰下一站 - 老麥!狐老公叫咗 1 個雞翼餐加雪糕,而姚生就叫 1 個 double 足三両加雪糕,又再一次爆肚!
4 月 12 日
今日狐家又再一次好熱鬧,因為 99 外家又再一次上黎 housewarming,今次仲多人過前兩日,因為今日主要係為狐婆婆慶祝生日!狐太同狐老公中午先同林同學同迪迪仔切磋球技,之後即上返屋企迎接大伙兒!人齊之後就切蛋糕,跟住自由活動!到咗夜晚,大伙兒齊齊出去食飯,間餐廳非常之好,預備咗好多食物招呼,呢日又食到爆肚!
另外今日係陳太生日,祝陳太生日快樂!
4 月 13 日
原本諗住今日可以休息吓,點知狐媽咪話要拜山,結果狐太要由新界東去新界西,再去港島東然後返新界東,呢個假期真係超級充實!


text:
小慈都意識到問題所在, 於是佢提出瞓窗台! 下? 窗台咁窄, 要小龍女先瞓到, 小慈女會碌落地喎! 咁啦, 用窗台張墊褥舖地下瞓啦! 但冇被喎, 雙人房我地唔敢要求 reception 羅多張被怕穿煲..... 就係呢個時候, 爸爸發揮佢醒目仔本色, 話張被夠大, 打橫一半俾弟弟瞓, 一半吊落地下俾小慈蓋住... 真係 work 呀! 爸爸好厲害!!
等左 6 日, 今日係弟弟最心急既一日, 因為我地終於去動物園喇!!!!! ^^
愛動物既弟弟舊年 5 歲生日許願話要去動物園, 佢話佢好鍾意獅子老虎大笨象但只係見過圖片同國家地理野生頻道, 未見過真既動物! 好想快 D 去睇, 好怕呢 D 動物會被人殺晒絕種就冇得睇..... 講到咁可憐, 聽到佢呀媽我心都傷晒, 於是今次親子團特別爭取去新加坡動物園!!
食飽飽先有力行動物園, 估唔到呢度有 KFC, 一早食葡達做早餐都係第一次咋~
YEAH!!! Singapore Zoo~~
我地約埋熙熙同琛仔一齊玩, 爭取時間, 樂園 8:30am 開門我地就殺入去!
新加坡動物園有白老虎
沿路行入去已經好開心, 大笨象入面有貓, 弟弟差 D 想搬佢返屋企
勁多大笨象呀!
要保護動物
小慈家姐, 第一站我地去邊呀? 梗係去探弟弟最愛最愛既大笨象啦!
努力向前行, 就到架喇!!
呢度既 Direction sign 好有特色呀
有大笨象表演
不過我地去睇 D 特別既野, 裝人沖涼.....
哈哈! 係睇大笨象沖涼呀!
我地仲準備請佢食早餐添
係就快 D 餵我啦! 我伸到鼻都長喇......
弟弟好勇敢呀!
分一條俾小慈家姐餵, 5 條好快餵完! 爭取時間去下一站
Bye Bye Elephant
估唔到新加坡動物園好大呢, 設計完善, 行幾步就有一款動物睇, 仲要成個動物園都唔會用鐵籠困住 D 動物, 而佢地又唔偷走, 真係好神奇呀!
呢度有 4 不像
侏儒河馬
迷你袋鼠
佢地係可以跳到後面幅圖咁高架
斑馬同牛牛一齊生活
犀牛
勁 cute 既 Meerkat 呀!
好靚既蜘蛛網
就係佢喇! 白老虎
一睇佢地咁既樣就知見到邊個啦
馬騮都有好多款
大鼻馬騮?
獅子王入面都見過佢架
Flamingo 都有
最驚喜係呢度竟然有北極熊!!
咁熱.... 佢究竟點樣係呢度生存呢? 仲有佢個樣怪怪地, D 毛中間好似生青苔咁既?
可能係 D 水好凍掛...? 隻北極熊仲識表演添架! 識請請同揮手
有北極熊既動物園點少得企鵝先
著住獅子衫, 梗係要去探獅子啦! 佢呢左係草叢度呀
另外呢隻獅子睇得清楚 D, 仲識望鏡頭添
是日重點節目之一 -- 餵長頸鹿!!!
之前已經俾左心理準備弟弟, 長頸鹿好大隻架, 塊面大過你個人呀, 條脷好長仲黑色添架, 你驚就唔好餵喇....
於是, 勇敢的小明出現了!!
仲好公平咁一隻長頸鹿食一條, 一人一次, 餵完左邊個隻就餵右邊個隻
小慈話: "佢條脷原來係藍色唔係黑色架!"
好野! 終於睇晒小明想睇既動物喇, 還佢心願
我地去左 Cat Zone, 呢隻花豹瞓左唯有影佢官方靚仔相
呢隻山獅好瘦, 可能好細個
隻地鼠個樣好攪笑
石頭青蛙
弟弟真係扮得好似
原先諗住涼冷氣, 去左蝴蝶園睇蝴蝶. 一隻蝴蝶都唔見, 跑左隻小動物出黎
跟蹤佢時, 見到有個叔叔羅住個桶, 入面咁多生果唔通係餵飼時間? 真係呀, 佢一放低個桶, 所有動物走晒埋黎呀! 包括蝙蝠, 飛天鴨, 大量雀仔, 仲有呢堆間條尾唔知叫咩名既動物
自己揀左想食既生果就行開食, 完全唔驚人, 近到只要我一伸手就可以摸到佢
樹懶係要餵既, 治理員將一串生果鈎係樹枝上, 樹懶就會自己埋去食, 睇住佢食到合埋眼真係好過癮 >v<
好感謝天父俾我地驚喜! 好開心咁近距離接觸咁多動物呀!
Check in 完先有時間食午餐, 呢間 ruyi 如意, 好好味呀!
今次旅程行程緊密, 真係冇時間買手信, 唯有係機場買新加坡非常出名既斑蘭蛋糕同鳳梨酥啦
仲有小朋友見到會好開心既迷你的塔糖
返香港了!
好唔捨得新加坡, 弟弟個樣想喊咁.....
都帶左新加坡返屋企架, 多左呢幾位朋友仔一齊上機! 任佢地買禮物, 小慈小明都依然係會買公仔, 話佢地真係好可愛喎
睇咩呀?
好似搬緊我地 D 行李呀
準備起機, 兩姐弟不約而同做同一個動作
同心愛既動物綁好安全帶 ^^
坐定定, 食碗麵
有伴, 又有得玩 iPAD, 時間好快過
話咁快已經返到香港
爭住羅行李
開心既時間過得特別快! 真係好想繼續留係新加坡呀!
今敞旅程真係好開心, 6 日去左 2 個主題樂園, 2 個水上樂園, 1 個花園, 1 個水族館仲有 1 個動物園, 真係好豐富, 好岩玩, 簡直係為小朋友度身訂做, 真係好開心!!
多謝金牌導遊 Bessy 姨姨細心編排行程 ^8^ 多謝金牌領隊 Shirley 姨姨特別照顧我地一家人, 幫我地訂機票酒店! 錫晒你地, 辛苦晒!!!!


text:
Wednesday, April 30, 2014
Do-Re-Mi 復活節hea遊長隆
復活節假期,本來一早想去布吉hea下,但係check左機票, package勁貴,於是轉呔跟朋友再遊 長隆.舊年我地同另一班朋友係佛誕假期去,記得當時熱到汗流夾背,今次比上次早一個月,希望天氣無咁熱啦.妹妮上次玩得好開心,所以一聽到長隆已經興𡚒,加上上次爸B出差無去,今次佢就做導遊話比爸B知呢度果度.
我地一早去左食早餐先,呢日10:50船但眇錯以為10:30,一早就食完早餐等上船了.
出發前影張團體照
因為Kennis EE帶左畫面筆,所以我塊面都不能幸免
妹妮就梗係第一時間要畫啦!
Kennis EE功多藝熟,好快就畫到HelloKitty大花臉了!
捱左兩個半鐘船先到蓮花山港,再要坐多成大半個鐘shuttle
去到check 埋in 都成兩點幾,舊年可能搭早船,記得黎到無咁晏.因為另外兩個小朋友細d又唔敢玩機動遊戲,所以今次無去歡樂世界呀,妹妮有d失望.佢自從去過美國玩d好激既機動遊戲後,就上左癮,仲要玩好勁果d,所以今次無去我同爸B都可以避過了 :P 於是慢慢嘆下茶食個lunch
今次都係住狩獵房,但係因為有浴缸貴$200一晚,所以選了無浴缸.
因為無浴缸,於是無左由廳望入浴室既大窗口,於是多左呢個梳化位
唔去歡樂世界我地提早睇大馬戲!
佛牌團體照
今次天熱比上年涼快,雖然都廿幾度但係起碼無熱到滴汗,已經舒服好多了!
雖然預早左到,但係酒店預留客房區一樣爆滿,我地本來坐番舊年個位!
但係之後都走左去另一邊睇
其實舊年先睇過,都有小小擔心會同上次一模一樣,雖然大部份表演都大同小異,但係都有改動,不是完全一樣呀
妹妮就猛話比daddy聽我睇過呢個喇,我睇過果個喇
睇得好專心架!!
今次睇5點場,睇完可以食過正常晚餐,舊年因為去左樂園再趕去睇show,我地只可食food court咋.不過呢晚係酒店日本餐廳食,都係嘛嘛地,最好食反而係我地飲茶果度!
Tuesday, April 22, 2014
行山樂~柏架山至大潭
上星期日見天氣唔錯,我地出發行山去!對上一次行山係妹妮都未出世時既3,4月.都係呢d天氣,行鰂魚涌行到去陽明山莊,風景好靚架,呢日想帶妹妮去行下.妹妮知道有得行山都好開心架,其實之前爸B都同妹妮行過一小段,妹妮行得好開心架,所以今次行山妹妮都好興奮!
爸B話妹妮戴左太陽眼鏡又幾似媽me噃,妹妮好開心呀!事關佢成日比人話似爸B,佢話想似媽me多d喎
因為行山無車位泊,而且由A點行去B點,所以無得揸車.呢日我地步兵去搭車,行去搭車已經行左成十分鐘了
首先要搭過海巴去鰂魚涌,但係接近中午時候已經熱熱地
食完晏開始行山了,就係呢條柏架山道喇,我地話比妹妮聽7年前爸B同媽me都行過呢段路架,點解等咁耐至再行?因為佢細個得滯行唔到咁耐,而家大個可以一齊行唔駛抱抱吖嘛!
印象中上一次都行左成3, 4個鐘,行到成身濕晒架!
就係由柏架山道上行去陽明山莊
呢日都幾熱,後悔無帶遮同帽擋下晒
熱熱地唯有一邊行一邊唞下啦!
今次自備左菠蘿腸仔,啱啱食完飯都話要食
開始行已經差不多一點,最晒就係而家,妹妮又無戴帽,比條毛巾仔佢遮下啦
一路都係上斜所以行得好慢呀,不過已經有小小景睇下了
我地已經每見一次長椅都唞一次,不過爸B話妹妮上次行到好高都未攰噃
但今次可能天氣熱,行一陣就叫攰
一路行要一路食一路飲至得
唔知點解咁好胃口,食完晏仲可以不斷食,除左菠蘿腸仔仲自制左三文治潻呀
天氣又熱雖有hea住行,邊行邊影下相
開始要趕鴨咁先趕到妹妮上山呀
行左成個鐘有多了,終於有d眉目
突然發現左個打結方法整到頂帽比妹妮戴,佢好開心呀!因為自己都好怕晒到成隻黑豬咁
熱到嗱起件衫唞涼
終於上到交叉點了,一係上多5百幾級天梯上去陽明山莊,一係去大潭水塘.但係睇妹妮行左頭段都咁慢,點行到多幾百級樓梯呢?於是我地揀向下行大潭水塘,橫掂未行過就行下啦.但係向上行到頂既話,景色真係好靚架,一眼望晒九龍香港.
問妹妮想向上定向下,自己都好苦腦咁
向下行原來都唔易,好似行極都唔完一樣.妹妮同爸B都話落斜無上斜咁好行,雙腳更攰潻.不過行行下有溪水水喉比人洗手,好清涼呀!
落斜多數都係樹景,有d 地方都幾靚架,不過相機顯示唔到出來呢
行行下見到棵樹成隻手一樣有6爪架!
邊隻手大d?
落左斜都好耐先至見到有小小水塘既踪影
轉埋個彎開始似水塘了,真係好想跳落去游水呀!
呢段路無晒長椅,想坐下都無,妹妮唯有一路行下又踎下
行到呢段景色開始有野睇下,之前一邊行都只見兩旁有山有樹,無水架
落到大潭水塘了!!呢度望都有d莊觀架,又係影相既好時機了
去到水霸先有地方坐下,除左影相順便比妹妮唞下喇
一話影相send去妹妮班既whatsapp,就會即時變得正經,甜笑!
全家幅小不了!
原來水塘都有魚架!後來我地見到有好大條既錦鯉潻呀!
又係時候食野,咁熱仲有胃口食三文治既?
行到水塘出口了,以為完了,點知仲要經過好多個郊野公園先至到呀!仲有成45分鐘行,妹妮已經好攰了,開始叫爸B抱抱,但係成60磅咁滯,點抱到呀!
終於捱堆45分鐘行到大潭道了!見到汽水機想去買野飲,點知一樽都無!!>_< 我地載的士返屋企,妹妮一上車就瞓著了!!而家天氣開始熱,睇怕都要再等出年至會行山了
Subscribe to: Posts (Atom)


text:
點解香港人寧願翻煲大時代都唔睇華麗轉身?
點解?明明兩套都有劉松仁做,但班網民話寧願將《大時代》搬去九點半播,都唔睇華麗轉身?點解報紙娛樂版不停回帶討論套陳年劇嘅情節,都唔幫呢套新劇做宣傳?
真係純粹因為《大時代》好睇啲?
卡士問題?《大時代》有秋官+松哥+影帝劉青雲(個陣未係影帝)+周慧敏+藍潔瑛+一堆老戲骨,冇錯係好勁,但今日嘅CCTVB要搵返同樣陣容其實又唔係話好難,秋官松哥仲係藝員,搵影帝返嚟拍劇唔係Mission Impossible(張家輝仲有劇債,吳鎮宇剛剛先拍完衝上雲霄2,甚至劉德華都話過可以返嚟拍劇),靚女未必可以搵返藍潔瑛LEVEL但CCTVB從來不缺,至於老戲骨TVB而家仲多過以前,直頭由老戲骨擔正做主角.
劇本問題?可能係,唔係話CCTVB冇下一個韋家輝,而係下一個韋家輝係CCTVB入面都冇可能發揮到,高層唔會再比你寫到第一集就掉仔落街;高層亦唔係比你寫到主角一家死剩一個,更唔會比你寫出丁蟹呢種痴線角色怕教壞細路.
特技更加唔洗講,今日肯定進步過以前啦,第一集掉仔落街個時大家會好明顯見到條威也,而家至少有能力抹走佢.
資金?其實TVB仲有錢過以前,只係TVB肯唔肯洗而已.
其實呢啲都係次要,時代變咗先係主因.TVB絕對有能力拍多次《大時代》,但就算拍咗,然後呢?都唔會好似以前咁爆.香港已經唔再係一家大細坐係電視前面睇劇的年代,而係各有各精彩,每個人都有自己嘅螢幕發光,可以對住笑著忙.
再嚟就係因為而家嘅TVB乞人憎—你話使唔使呀?又講呢啲?唔係使唔使嘅問題,形象差咗就係差咗,總之而家嘅後生聽到TVB就皺眉頭,然後就開口屌,而家佢地嘅港劇已經同個「膠」字扯上關係,要洗,談何容易?
所以無論再投放幾多錢,請幾多個影帝嚟拍,寫個更勁嘅劇本,都好難打敗「以前就係好啲」呢個定律,何況以上嘅TVB根本唔會做—亞視都執埋,使乜咁出力?
由此可見,TVB重播《大時代》,係正確嘅,甚至好快就會再出現類似亞視嘅「歲月留聲」時段,好似某隊英超班霸一樣,懷念過去的光輝日子嚟打飛機,觀眾又有得打,高層又有得打,大家都開心,幾爽呀!
香港人,就係喜歡紀念紀念再紀念,今年六四,維園見!睇完仲可以返去煲大時代大結局(好似係)!


text:
今日萬聖節, Happy Halloween!
早幾日影咗過節相, 都整咗南瓜盅比佢哋應節, 呢個節日本來告一個段落; 不過琴日阿女拎咗萬聖節cookies番嚟, 咁靚嘅design唔捨得唔影相留念, 今日再影幾張啦 :)
呢D曲奇餅有膠袋封住, 佢哋聞唔到香味, 可以一齊影相囉 :)
2013年快到尾聲, 又到咗10月萬聖節喇!
今年有諗過唔同3隻豬影過節相, 每年都當係大project咁做, 巴巴閉閉咁好無聊; 老公見我咁講佢失笑, 佢話我一個女人仔想做咩偉大事件?
唔係每個都係偉人可以做偉大事, 重要嘅係每日都開開心心, 活好每一天, 想做嘅嘢如果令到自己開心, 唔傷害他人就去做, 那怕係有幾無聊!
呢兩日都如常同3隻豬出去, 中午雖然有太陽, 但有風唔熱, 揀呢個時候有一段路好靜, 好適合達達豬; 每行過有太陽曬住嘅地下, 我一定自己先試試, 覺得地下熱就先抱起佢哋, 經過咗再開始!
今日去街街, 帶備太陽眼鏡, 因為店舖個老闆姐姐話, 喺陽光底下比佢哋用會較接受, 佢哋會感受到陽光無咁刺眼, 眼仔會舒服D啦.
我都做足準備工作, 同佢哋戴上太陽鏡後抱住佢哋行一段時間, 比佢哋感受吓光線, 再放落地學行; 波波都係個性緊張, 行得麻麻, 我好快同佢除番; 之前有人談及物似主人型呢個論點, 唔通真係啱?
今日又再比波波試戴太陽鏡, 一日裏面練習嘅時間唔多, 店舖姐姐話試嘅時候一定要環境光猛, 如果黑暗佢哋會好驚, 呢D係之前顧客嘅分享!
今日比波波戴住學行, 佢行得好攪笑, 好似飲醉酒咁, 右搖左
搖; 跟住就坐定唔肯行, 然後用手猛撥, 咁我快快幫佢除啦!
今日係星期日, 工人姐姐放假, 假期必定多狗狗出去散步, 我應該係唔會出去啦; 不過今日要幫波波攞個太陽鏡, 所以順理成章要帶波波出去, 要試吓邊個size啱; 其實訂咗好耐喇, 喺訂眼仔補充品嘅時間, 就睇到篇文章, 提及狗狗出去見陽光時, 都係最好戴上太陽鏡!
天氣漸涼, 要整理吓3隻豬仔嘅床鋪被褥, 呢D一定唔可以靠工人姐姐, 事實上佢哋嘅起居飲食我一向都係一手一腳自己嚟 :)
今日拎咗張梳化床出嚟, 咁耐無用D豬仔唔記得晒, 兩隻女貪新鮮鬥快爬上去, 意料之外係達達跑嬴!
波波呢個少爺仔慢條斯理咁行過去, 滿不在乎咁坐咗一陣, 就走過嚟我身邊叫我抱佢上床, 佢始終都要高人一等先安樂!
兩隻女就黐住一齊瞓覺, 想當日達達咁唔接受豆b, 點諗到今日會咁friend!
今日睇咗訓犬師Mack Sir 嘅一篇文章, 解識咗比我知點解波波喺車仔上吠得仲緊要, 正如拖繩一樣, 佢都係感受到環境逃走空間不足, 所以緊張!
但知道咗我都無能為力去改變, 就算上堂學習對我都係於是無補, 我睇到Mack Sir列出三個要點,叫狗主問自己是否做得到, 我有兩個答案都係.....NO!
琴日中午同3隻豬去街街, 自從波波整親腳仔, 今日係第一次比佢出去落地行, 之前都係比佢坐住車仔出去咋; 觀察咗兩日,覺得都無咩問題, 咁一切如常行番正軌喇!
雖然係中午時間, 但天氣涼咗, 換句話講, 呢個時間都適合狗狗散步啦, 所以琴日都見到有其他狗狗行街街!
又試新嘢,今次係護理口腔同眼仔嘅用品!
先講呢隻眼仔修復液, 係天然嘅魚肝油, 豆b同波b都好多眼淚, 又會卒吓眼仔咁, 我想試吓呢隻天然產品; 成份係Norwegian Cod Liver Oil, 從來都唔知魚肝油可以滴落眼, 哈哈!
波波脚仔事件告一段落, 摒除咗有可能整傷波波脚仔嘅因素, 已經整好個籠; 跟住就諗要放定D藥物等有突發事件, 需要時可以止痛!
早前波波背部有骨刺, 痛到佢唔想郁, 睇醫生都係比咗止痛藥, 然後建議盡量休息- 困籠!
其實我係可以配定呢隻止痛藥備用, 呢隻藥喺獸醫界非常普通, 但最近睇咗一D相關嘅資料, 我唔想再用喇!
波波隻腳仔好番晒喇, 見佢行得好好, 又開始跳高, 我真係保佢大, 3隻豬裏面祇有佢咁鍾意跳跳紮!
還好達達無跳高呢個習慣, 唔係就慘, Dr.H話佢有輕微膝蓋移位, 接近兩級, 現階段著重保養啦, 希望keep得好佢又唔跳, 情況唔會惡化!
先天松鼠通病幾隻豬都有齊, 氣管差, 關節移位, 尤幸唔算嚴重, 希望佢哋唔會去到要做手術咁差啦!
當我有懷疑係個籠卡到波波隻脚, 第一時間就上網搵代替品, 唔想比兩隻豬再入籠喇, 咁攪一攪我真係怕怕!
多謝好朋友A同網友G比我意見, 不約而同都叫我唔使買籠, 要解決呢個問題其實好容易, 就係用D物料圍住啦!
網友G建議用矮圍板, 而A就提意用軟膠片, 甚至包書膠都好辦, 主要都係唔比佢隻脚仔卡到出去!
捱到早上8點, 係佢哋早餐時間, 我嘗試放波波入圍欄; 將食物放喺波波面前, 佢慢慢放低隻腳仔喇, 雖然感覺佢未敢用力, 但好過之前好多啦, 食完早餐仲可以慢慢行, 我個心定好多喇!
有同Dr.Hsiang報告呢件事, 想聽聽佢意見, 不過佢話答唔到我, 好難憑空想像, 唔知係唔係抽筋, 又或者係patella luxation, 又唔知係唔係神經痛, 佢叫我觀察一吓佢嘅腳會唔會放低番!
半夜4:30, 完全無睡意, 本來瞓咗, 但比波波嚇醒 :(
如常每晚都放波波同達達入籠, 佢哋從細困籠覺得有安全感卦, 喺籠裡面會瞓得好熟, 我唯有將個籠整得舒舒服服, 鋪厚床褥啦; 無論我買幾多床仔, 咁多年嚟過夜都一定入籠, 已成習慣!
今晚(應該係琴晚喇)如常11點左右放佢哋入籠, 我自己睇咗一陣小說, 剛入夢, 就聽到波波尖叫, 嚇到我成個彈起, 急急跳落床!
生活如常平靜, 週日同3隻豬遊吓花園, 盡量唔出去喇, 平日就揀選中午時間, 避開多人多狗嘅時段, 好似係一個消極嘅做法, 正係斬脚趾避沙虫, 但我真係無其他辦法, 仲未諗得通!
生活模式都係因人而異, 有人鍾意夜夜笙歌廣交朋友, 有人鍾意靜靜品嚐一杯茶讀一本書, 附庸風雅, 總之適合自己就好; 波波同達達唔鍾意嘅嘢我唯有避開唔做, 無謂叫佢哋一出外就加添壓力啦, 一般狗狗正常嘅生活, 強加於佢哋身上都未必係好, 算喇!
週末一般都唔會帶3隻豬出去, 一定會比平日多狗狗出去行, 但工人姐姐週日放假我自己一個攪唔掂, 天氣咁好, 如果唔出去, 又要等到星期一喇, 都係決定出去!
今日仍然係揀中午出動, 但都見有其他狗狗喺街上行喇, 我嘗試用小食轉移波波嘅注意力; 狗狗喺遠處波波神情已經開始戒備, 但仍會接小食入口, 但狗狗逐漸移近, 佢衰到將小食從口中吐番出嚟, 係都要撲同吠, 我真係無晒辦法, 我要點做先可以幫到佢???
反而用小食就避到佢向小朋友吠, 佢行完上番車仔, 有小朋友經過佢都只係爬低, 希望佢可以keep到呢個行為啦!
今日又係中午同3隻豬去散步, 咁好嘅天氣點捨得唔出去!
近來覺得波波情緒有好轉, 都好耐無同豆b打交喇; 而我同佢散步都盡量做番正向訓練, 當然要配合環境先可行, 如果太多挑戰, 佢會好亂!
開始踏入秋季, 雖然喺屋企都仍然要開冷氣, 但天氣真係清涼咗好多; 見天氣咁好, 一定要同3隻豬出去散步啦!
一年裡面有咁好嘅天氣真係唔多, 春天潮濕, 夏天熱到嗌救命, 冬天寒氣逼人, 同3隻豬出去真係好傷腦筋; 除咗天氣問題仲要考慮多人多狗, 波波同達達好麻煩嘛!


text:
原來,有好多朋友都係煮野唔多掂既,包括我以前果兩位,除咗煲水就咩都唔識煮既菲傭(佢地跟咗我幾年之後,梗係可以下山啦).好話唔好聽,大把人仲係五穀不分,連日常食既菜都可以搞錯晒既.係咪依家既新一代幸福得滯呢?憶或係佢地冇我地果代咁幸福至真呢?
我都覺得自己好好彩,叫做自我訓練有素,總算可以輕輕鬆鬆煮到幾味.本來今日呢個炒飯係應該由Bibi主理既,但佢呢輪比較忙,又要彩排會考放榜打氣大會既司儀,所以都係等我示範俾大家睇下,點樣係短時間做好二人份既足料炒飯啦.
欖菜肉碎炒飯
材料有:
主角冷飯,記住打鬆咗先呀
肉碎(約$10),即係百佳買既本地屠宰免治豬肉.先用豉油,糖,鹽,胡椒粉調味,再加半茶匙鷹粟粉搞勻.(記住調味少d冇所謂既,過多反而難搞)
雞蛋兩只
薑蓉(約一湯匙,多少隨意,我就覺得多少少香d)
欖菜(一至兩湯匙,其實冇乜所謂既,隨你喜歡啦,有時一樽入面會有一兩粒欖核既,千奇咪連埋粒核掉埋入去炒呀)
調味只係少少鹽同少少豉油
超級懶人大法:
用少少油爆肉碎,炒散佢得啦,唔駛熟晒既.話明係懶吖麻,咁梗係唔會兜起d肉架啦,亦唔會中途走去洗鑊既.
跟住放薑蓉同埋欖菜,兜幾下,呢兩樣配料既香味就出黎啦.放心啦,兜到呢度,d肉都有八成幾熟架啦.
加埋打鬆咗既冷飯入去,兜勻翻炒.炒到d飯熱,d肉都熟晒lu,可以加少少鹽啦.(又問少成點?唔好超過半茶匙先啦,唔夠可以再加架麻,多得滯就弊啦.)再兜炒幾下啦!
係鑊中間推開一個窿,打兩只蛋入去,快手兜勻,炒到d飯粒會一粒粒跳起就為之Very Good啦.(我呢d係新鮮有機蛋,可以好放心直接打入去,如果你地果d係普通蛋,唔該搵只碗裝開,逐只打開,睇清楚冇變壞先好喎.)
係呢個時候,你地可以試下味.如果味道差唔多,就再係鑊中間推開個窿,做咩?記住,係呢個窿果一忽金屬面度,贊少少生抽(唔駛咁多架,我要d香味既唧),快手兜勻,再炒幾下,咁就可以收火架啦.如果你曉呢下秘技,炒出黎既飯,就會香過人地果碟架啦!
呢碟就係足料欖菜肉碎炒飯啦(仲可以留埋我聽日既飯盒),全程炒作時間唔駛十分鐘(我計過時,只係用咗九分鐘唧),咁加埋我同d肉調味同切薑蓉既時間,又當你手腳慢啦,再加多五分鐘好未吖?係咪好快呢?
睇下,易潔鑊即係易潔鑊,兜起晒d飯之後,好似洗過咁乾淨!


text:
一定要睇!
佢講既都好有用, 原來我地屋企不知不覺得做左佢講既, 我地小兔亦小見成績.
有圖畫既英文書係完全不用解番中文比怇聽, bb 果時任何語言佢都唔識嫁喇, 一個bb 佢聽唔明英文?其實佢都唔見得有幾明中文.
番而係要選一d 同生活有關既書. eg 沖涼, 眼耳口鼻.
大少少就多d choice.
分 level一大堆 既書有樣好就係自己不用說選, 佢自己分左程度, 睇完一個level 再上一個level 就無錯, 唔係逐本諗啱唔岩, 而且係一個系列都係果班故事人物, d 小朋友見住同一班人物係好開心嫁, eg oxt kipper同小兔差不多大, kipper 做d 野小兔好有共鳴, 連kipper 隻teddy 佢都好鍾意..
我老公成日話去圖書館借咪得, 其實原來書真係要塞到一屋都係, 任佢睇, 睇完又睇, 佢地鍾意係咁重覆, 而且一日睇好多, 一起床又睇, 沖完涼又睇, 食完飯又睇, nap 前nap 後, 出街, 一有時間就要攞住本書. 你有時間就叫你讀, 你無時間就自己睇+ 憑佢自己記憶自言自語講番個故仔出來(好攪笑)
好似自從我開左老翻tree 開鈶佢就發狂咁睇, 一日投入過一日.英文明顯好左好多.


text:
終於有時間繼續寫埋大Ka同Mia夜晚去左邊,
係高雄返番去京都都已經天黑晒,
甘就arm晒了,就去夜遊清水寺了.
夜間開放係時間限定的,10/11-2/12既6:30-9:30pm,
其實11月至12月期間各大寺院都係會有夜間開放時間,比各遊人欣賞夜楓,
日本既寺院真係好識賺錢,好似海馬公園甘,開埋夜場又可以賺多d!
果晚真係好多人去清水寺,多人到唔知點形容,
不過日本人真係好有秩序,唔會推來推去,同強國人好唔同,
又有保安維持秩序,排隊排得好開心,
大Ka同Mia終於排到入去了,
既然呢兩位日本女仔著晒和服set晒頭,就影埋佢地!
唔知係唔係所有寺院開夜場既時候都開開埋盞激光燈,
Mia覺得好似幻彩詠香江果激光甘,
大Ka同Mia行左入去就搵個地方食埋是日晚餐,
因為太趕住坐車去清水寺之後又要排隊,跟本無食過野,
好在帶左之前係奈良買既柿葉壽司醫下肚,
(柿葉壽司好在可以放幾日又唔洗雪真係好方便!)
每一件壽司都有一塊葉包住,
真係包裝得好好!每一件都包得好實唔會散晒!
仲有濕紙巾俾你清潔,
其實因為係用左好多醋去做所以係偏酸,
而且夠晒味唔洗加任何調味料就食得,
味道都幾ok,係一個幾新鮮既嘗試!
大Ka同Mia食左柿葉壽司之後就繼續行清水寺,
可能因為夜拍技巧有限,所以相既質素一段了!
親眼睇係靚好多!
嘩!呢排樹好似著左火甘,
其係係打燈既效果!
大Ka同Mia要許番個願,記得要用5yen許願,
因為5 yen 在日本語的讀音是 GO EN 與 ^緣份^ (日文寫作 ご緣) 同音,
所以用來象徵祝福,
大Ka同Mia都有求籤100yen一張嫁!
大Ka抽左支凶籤呀!於是大Ka同Mia就決到將佢綁係寺內,
其實唔知係唔係甘做,見到人地綁就跟住綁!希望逢凶化吉了!
大Ka同Mia又排左一陣為左飲番啖水,
條飲水兜好鬼死重,一定要兩隻手先拿得穩!
話就話有紫外線消毒,但每一支飲水兜都放入去都唔夠五秒,
又被人拎左出黎,真係唔知消唔消到毒!
終於行完番出黎了!好難先找到人幫手影張相!
大Ka同Mia係甘比人Sell喝番杯綠茶,
飲飲下又試食下,甘又買左野了,
不過杯綠茶真係好好飲,
所以Mia都買左包茶粉番香港慢慢飲!
大Ka同Mia終於都係食到綠茶加栗子味既雪糕,
雖然成HKD30一杯,不過真係好好味!
HELLO KITTY呀! 雖然無錢帶你番屋企,
不過有得合照都好好!
大Ka同Mia經過一天東奔西跑終於回到京都車站,
抬頭一望,嘩好大棵!因為近聖誕節車站有好大棵聖誕樹,
大Ka同Mia都好想不過又要坐車回大阪了!
有機會既話真係要住係京都呀!
日本同韓國遊記會陸續登出,
請繼續支持大Ka同Mia!!byebyebye~~


text:
( 5-aug-2012 sun )
今朝起身已經 11 點半 趕唔切去食早餐 更加趕唔切番教會 所以我煮炒蛋出前一丁喇 ~
食完就抹房同書房 再抹廁所同廚房 簡直覺得係新年大掃除咁呀 做到大汗疊細汗 好在里奧大人主動幫手熨衫 咁我仲小樣嘢嘛 做完沖番個靚涼 爽到震呀 ~
搞掂哂已經 2 點 不過又未餓 所以 hea 到 3 點幾先出去食 tea 好在同阿表 Line 佢話我知今晚 8 點羽毛球比賽 林丹對李宗偉 史上最 top 果兩位對賽 一定要睇啦 ~
快快食完快快買餸 好在里奧大人幫手拎 咁我可以行快 d ~
番到屋企已經 4 點幾 即煲湯喇 我要喺 8 點前食哂飯 洗哂碗 沖哂涼睇比賽呀 ~
是日晚餐 - 美極煎蝦碌 + 青紅蘿蔔粟米豬展湯
美極煎蝦碌 - 第一次整 我覺得好好味呀 好在里奧大人都覺好味 下次我要加埋指天椒 我覺得更加惹味呀 ~
青紅蘿蔔粟米豬展湯 - 今次買咗 2 條大紅蘿蔔 + 1 條青蘿蔔 + 2 條超甜粟 + $30 豬展 可惜落得太多水 無厘味道 激氣 ~
7 點 50 分坐定定 叫埋里奧大人一齊睇 真係睇到超級緊張呀 雖然李宗偉落敗 不過我都覺得佢實力同超級丹係旗鼓相當 我覺得能夠參與奧運已經係好叻好叻 代表國家喎 壓力真係好大呢 21:19 好勁架喇 ~
友誼第一 ^^
睇到 9 點半再睇埋飛虎 差唔多 11 點半先瞓 woo ~


text:
( 17-AUG-2014 SUN )
今朝里奧大人 9 點 15 分起咗身 咁我當然唔知啦 之後佢 9 點幾再入黎睇我醒未 因為諗住番教會嘛 不過佢見我瞓到咁林就唔叫我啦 之後佢再開門入黎裝我 果下我都醒咗 不過無郁啫 佢話見我瞓嘅姿勢同頭先一樣 又無鼻寒聲 驚我死咗呀 即刻擺隻手指喺我個鼻度 feel 下我有無呼吸 見我有呼吸先無咁驚咋 咁佢出咗去 我就再抖多陣 咁望下鬧鐘 原來已經 11 點 10 分 嚇死呀 諗住番教會家嘛 依家番唔到喇 ~
咁即刷牙洗臉喇 要同里奧大人落去食早餐呢 ~
食完番屋企 hea 過 唔想郁呀 家姐 1 點幾黎食 cake 差唔多 2 點就落去食 tea ~
我其實唔餓 但里奧大人話餓 好在我可以同家姐 share 食 我食細細碗就得架喇 ~
家姐要用哂 d cash dollar 所以我同里奧大人就陪佢買波鞋啦 感恩仲有 9 折 同埋佢終於用哂 d cash dollar 唔駛成日問我邊到有得用 呵呵 ~
之後一齊番屋企喇 因為要佢幫手食 cake 佢 4 點半走喇 我同佢一齊落樓 送埋佢搭車就去八方雲集買生鮮水餃番屋企呢 ~
7 點食水餃再食 cake 8 點半就同里奧大人一齊去徑步 ~
今晚有 d 焗 我只能夠徑 5 個圈 唔想暈呀 哈哈 ~
沖埋涼 等埋里奧大人番黎再沖涼就食生果 今日把口好似無停過咁 ~
11 點瞓喇 勁啦 平時如果朝早瞓到咁晏 我要 12 點先想瞓架 ~


text:
( 6-OCT-2013 SUN )
今朝差唔多 10 點起身 梳洗之後就去食早餐 里奧大人同我講 話佢尋晚飲咗紅酒 瞓瞓下喉嚨好 "涸" 之後瞓唔到 所以出廳睇書 睇到朝早 6 點先瞓 同埋無啦啦係咁 "包雲吞" 所以唔番教會喇 ~
我驚佢作感冒 所以買杯橙汁比佢飲 大拿拿 $19 一杯大橙汁 但真係唔係大杯囉 仲要加埋冰添 都幾呃人 不過我又唔識揀甜橙 如果唔係一定唔買橙汁 哈 ~
之後我去街市買菜同芋絲就番屋企喇 今日超勁熱 番到屋企日即沖涼呀 ~
里奧大人就瞓覺 我就睇雜誌打機咁啦 佢 2 點半起身 又出去食 tea 喇 ~
煲埋菊花茶 6 點又出去德福拎旅行資料 之後里奧大人又話睇電話 咁我就番屋企煮飯先喇 ~
今晚就咁煮餸算喇 因為飲埋碗湯已經好飽 ~
是日懶餐 - 蒜蓉豆豉煎帆立貝 + 孜然焗雞肶 + 菜心苗
蒜蓉豆豉煎帆立貝 - 芋絲墊底 索哂 d 豉汁好好味呀 又可以做埋 lunch box 真係唔錯呢 ~
孜然焗雞肶 - 我諗住倒五香粉 因為我用個樽裝住 但無寫係咩 不過一倒出黎原來係孜然粉 ~
菜心苗 - $10/斤就買黎食啦 煮埋一大碟 自己煮菜真係抵食好多 哈 ~
搞掂哂都係 8 點幾咋 勁開心 沖埋涼又可以抖喇 ~


text:
尋日晏晝過將軍澳 3 姑奶屋企 去到將軍澳 天氣突然驟變 好大風同好多沙 要 me 埋對眼行呀 好恐怖呀 因為出門口時好好天家嘛
上到 3 家姐屋企 里奧大人就傾請工人比奶奶嘅事 而我就玩貓貓 唔知係咪因為係波斯貓關係 所以 d 毛好滑 抱住佢真係好似抱住個毛公仔咁架 好可愛呢
之後就同里奧大人去美心食 tea 份量超細啊 所以要叫 3 個 tea set 呢
食食下居然見到里奧大人舊公司同事 " 濛芝芝" 最邪係朝早提過佢嘛
食完就同里奧大人搭車番屋企喇 因為我好想好想好想煮飯呢
是日懶餐 - 鹵水雞翼 + 地們粟米湯 + 皮蛋酸薑
鹵水雞翼 - 用樽裝鹵水汁整 燜咗半個鐘 不過覺得無咩味同埋唔夠色咁 真係要整多幾次先得呢
地們粟米湯 - 無買菜嘛 所以就要飲粟米湯喇 本來加罐頭蘑菇 但一開見到有 d 黑色一點點咁 嚇到即刻掉咗 唉 下年 2 月先係 expiry date 點解會咁架
皮蛋酸薑 - 覺得一樣餸好似好孤寒咁 所以求其加多碟小食比自己
食完就係洗碗 沖涼 之後一路食薯片一路睇獎門人 但 d 組合就唔好笑囉
之後再做 mask 睇一陣報紙 10 點半就瞓覺 lu
番到菇場忙呀 所以要做哂嘢先玩 msn
晏晝同里奧大人食水餃河 + 韭菜餃麵 我碗水餃河得 3 隻水餃咋 而里奧大人嘅韭菜餃就有 5 隻 梗係啦 成隻都係得韭菜 好似食齋素餃咁呀
依家成日同里奧大人一齊食晏 雖然搽咗防曬 但我朝早又曬 晏晝又曬 真係好驚有雀斑同埋會曬黑 d 皮膚啊 妳知啦 一白遮三醜嘛


text:
( 22-may-2011 sun )
今朝同里奧大人一齊 9 點起身 去太興食早餐 因為家姐之前幫我買咗 cash coupon 唔用就唔記得用架喇 我多數食完早餐就會拎錢出黎找數 好小會去到 cashier 先拎錢 今次我真係好彩呀 因為我以為自己只係拻咗一張 $50 coupon 點知我比完錢之後 行咗幾步 聽到 cashier 叫小姐小姐 原來叫我呀 我比咗 2 張 $50 coupon 呀 佢唔比番我 我都唔知自己比多咗架 噢 ~
食完早餐番主日學 之後崇拜 話咁快就 1 點幾 lu ~
同里奧大人行陣商場 去埋超市 因為之前剩咗 3 條紅蘿蔔 咁唔好嘥嘛 煲埋佢 所以諗住煲南瓜湯 但 d 南瓜細細件都 $8 我又想買埋粟米栗子 但喺百佳買應該會貴好多 所以最後都係唔買喇 ~
番到屋企又未餓 所以我就諗住去惠康買豬展番黎煲湯包就算 去到見到南瓜又想買 一件細細 pack 好咗嘅都要都要 $ 6 但咁小實唔夠啦 買兩件都要 $12 所以我索性買一個大嘅 都係 $19 再買多一包真空栗子 唉 估唔到到頭來都係喺超市買南瓜栗子 不過我真係唔想行去街市囉 ~
3 點先食 lunch 就係食番尋晚剩嘅嘢喇 好在有焗爐 唔駛開爐就最開心呢 ~
是日懶餐 - 紅豆糭 + 梘水糭 + 眉豆糭 + 南瓜栗子紅蘿蔔豬展湯
紅豆糭 + 梘水糭+ 眉豆糭 - 媽咪買比我架 不過佢就將唔同嘅糭放埋一袋 好彩我揀咗 4 隻 有 3 隻係唔同味 唔係 4 隻一樣都幾慘 ~
南瓜栗子豬展湯 - 好耐無飲呢個湯 不過今次加多咗水 唔係仲好飲呢 ~
沖完涼睇電視 無啦啦個胃痛到呢 好似抖唔到氣咁啊 應該係胃酸倒流 里奧大人話食糭難消化 但我覺得唔係 因為之前食糭做早餐都無問題 我覺得可能係我飲完雞骨草再食雪條囉 ~


text:
上湯波士頓龍蝦伊麵 + 貴妃雞 ( 半隻 ) $238 又抵喎 所以叫黎食 味道都唔錯
瑤柱花膠雜菜煲 - 呢個係後加嘅 之後媽咪同工人話飽 所以唔食 家姐對菜又無咩興趣 所以我食哂呀 勁 不過食菜都 ok 食肉就真係食唔到咁多喇
杏仁露
( 12-FEB-2015 THU )
丫 雖然瞓得好 但都係有 d 攰咁 ~
今朝食奶醬多 真係唔知食咩好 我估呢排都係食奶醬多架喇 ~
番到菇場坐低無耐 Admin 就比新銀紙我喇 拿拿聲數咗先 之後再分埋比媽咪同家姐 今晚可以比佢地喇 ~
忙咗陣就唔忙 lu 之後同 8 卦 skype 又比我知道好多嘢 woo ~
今日買嘢番菇場食 我驚有人拎我 d 錢 哈哈 ~
咖哩魚蛋勁辣 @@
食完唔行下真係唔慣 個人好似仲攰咁 ~
放工即走 番屋企拎埋 d 朱古力比媽咪同家姐 媽咪 6 點已經到咗客家好寸棧 不過我唔想咁早落去囉 抖咗 15 分鐘先落去 其實我唔係咁鍾意坐喺酒樓咁耐 咁家姐又 7 點先到 即係坐成個鐘先叫嘢食 我又攰喎 有時唔係太想講嘢嘛 想 me 埋眼抖下囉 ~
8 點走人喇 送埋媽咪搭車就陪家姐去拎蘿蔔糕同臘腸 我同家姐講話 "美心廣場" 有得換臘腸 家姐好真心問我邊度係 "美心廣場" 嘩哈 我其實係想講 "德福廣場美心皇宮" 真係好 9 唔搭 8 哈哈 ~
送埋家姐搭車 再去地鐵站等里奧大人 陪佢去大快活食嘢 之後番屋企喇 ~
番到屋企都 9 點幾 要即開機洗衫喇 冬天真係洗好多機衫 ~
沖埋涼就抖喇 睇埋聖經 差唔多 12 點先瞓呀 ~


text:
( 1-may-2010 sat )
期待已久嘅假期終於到啦 非常之開心呀 因為我超鍾意一起身就見到里奧大人架 又唔駛趕頭趕命咁食早餐 心情點會唔好喎 ~
一早諗好去山頂 感恩天氣唔錯 所以就如期出發 lu ~
11 點 25 分上巴士 12 點去到中環 都算快架喇 去到見到好多人等 Cable Car 呀 我地都等咗 1 個鐘頭 好在唔太曬 唔係呢 應該可能會有小小發脾氣架 熱嘛 ~
其實我都好怕坐 Cable Car 因為好斜呀 驚到手心出汗 ~
好多年前去過山頂 無咁多舖頭架 依家去到唔同哂 lu ~
里奧大人次次假期都好好胃口 10 點幾食完早餐 1 點幾已經話餓 所以第一時間醫肚啦 估唔到有 Burger King 我想食好耐架喇 度度都好多人 等買嘢都差唔多半個鐘呢 不過都唔好食嘅 可能期望太大喇 噢 ~
食完就去 "摩天台" 影相 感恩天氣唔錯 唔好大霧就得喇 唔係乜都影唔到呢 ~
( 夜境應該更靚呢 )
( 另一邊有烏雲 兩個世界咁 )
( 應該唔會有人攀爬啩 我企都腳軟呀 )
( 一片大草原 勁似西蘭花 )
( 原來有個亭 不過好攰 無行到呀 )
唔知係咪朝早飲咗杯好濃咖啡 個人唔多舒服 所以影完相再行哂個 Shopping Mall 就坐番 Cable Car 走人 lu 坐倒後位仲驚 里奧大人都無我咁好氣咯 話乜都驚喎 ~
番到屋企 6 點幾 所以睇埋中醫就去食嘢 無乜胃口 去食酸辣米線算喇 ~


text:
2013年8月2日 星期五
別府 @ 九龍灣 ( 2-AUG-2013 )
( 2-AUG-2013 FRI )
尋晚半夜無啦啦個肚又扯住痛 典黎典去 嚇到里奧大人問我駛唔駛入醫院 好搞笑 好在後尾沖個熱水涼 再食藥 抖陣就瞓到 唔係就慘 lu ~
今朝 8 點半起身 都好精神 不過仲係無咩氣 所以打的番菇場呢 ~
買奶茶同 2 份腿治番菇場食 見到 Partner 已經喺度等外賣 估唔到我遲黎先上岸 我仲早過佢番菇場 唔係最遲果個 呵呵 ~
個肚都仲痛 但呢種痛就完全接受到 唔係扯住果 d 痛 但超勁多嘢做囉 不過我部腦入唔到 system 要去隔離位做 但做到 d 又做唔到 d 喎 本來 I.T. 人話晏晝黎 不過最後都係要星期一先黎 咁我又要拖住 d 嘢做唔到 唉 ~
好快就到 lunch time 食埋朝早半份腿治 真係邪 次次買定 lunch 反而無胃口 但唔買又好鬼餓喎 ~
里奧大人今朝上咗大陸 但 4 點打黎話番到香港 因為要見客 咁實在太好喇 可以同我食晚飯嘛 ~
我番屋企抖陣先 無耐佢都到九龍灣 我勁想食拉麵同壽司 所以又去別府喇 ~
番到屋企都係 7 點幾咋 實在太好喇 沖埋涼再開機洗衫就抖 lu ~
里奧大人沖完涼之後無啦啦飲啤酒同食薯片 因為原來屋企無啦啦又上唔到網 所以就 relax 下咁啦 之後佢 9 點左右瞓喇 話呢幾晚瞓得唔好 咁又係嘅 我成日典黎典去 佢又擔心 不過難得咁早番到屋企反而陪唔到我 都幾搞笑 ~
今晚 10 點幾又唔係太眼瞓 所以睇電視 睇睇下差唔多 12 點 不過其實唔太眼瞓 但聽日要番工就要瞓囉 ~
訂閱: 張貼留言 (Atom)


text:
黃金海岸算係一個屯門幾出名既泳灘,
因為附近設有商場酒店, 所以比較熱閙, 真係多人到不得了!
同埋今日舅母問我哋有咩做, 想約我哋出嚟,
本身我哋又諗住去玩吓水, 主要係帶妹妹接觸吓海灘, 同埋試吓佢件新泳衣! 所以最後約埋一齊去
Shutter Speed | 1/100 s
Aperture | f/6.4
ISO/Film | 2000
因為要帶埋呀芊既原故, 我哋都係一家4口坐的士去,
由元朗出發差唔多70幾蚊啦, 因為禮拜日都幾塞車, 落咗車之後我哋行過沙灘去搵舅母佢哋,
本來諗住除定鞋赤腳落沙行, 廢事對鞋入哂沙,
但係D沙熱到癲, 行每一步隻腳都要即刻行第2步,
最後都係要著番對拖鞋行, 舅母佢哋租咗把遮可以入去坐坐,
2個小朋友都係比較喜歡玩沙, 佢哋邊玩我就邊影
呀芊起初唔鍾意沙, 所以一路匿埋係媽咪度,
但係跟住俾個大大沙灘波俾佢玩, 佢就好開心!
我哋最後都係逗留咗3個鐘度, 因為太熱, 所以都捱唔住要走啦!
最後去士多買2支雪條俾佢哋兩老表食, 消消暑...
Photo by CANON 5D Mark III, Len | EF 35mm f/1.4L USM
呀劍評語: 其實香港大大細細既海灘有好多, 當然每個沙灘有佢好同唔好, 而佢既好壞又要視乎當時既環境, 不過我覺得黃金海岸呢個海灘, 太多人, D沙太粗, 海水好污糟, 我諗我未必會再嚟, 不過如果你諗住可以去埋附近商場行既話, 去海灘只係順便, 咁就冇咩所謂!
呀劍貼士:
一般海灘要的裝備!
黃金海岸簡介
黃金泳灘是香港的一處人工沙灘,是區內最大的海灘, 設有更衣室及淋浴設施,及有救生員值勤.泳灘設有快餐亭,浮台,兒童遊樂場,休憩公園及避雨亭,並且設有沙灘排球場.


text:
咖哩炒膏蟹, 味道唔錯, 隻蟹又多膏
黑胡椒炒肉蟹, 強烈推薦, 隻蟹又大又好味. 如果唔係食得太飽, 真係想叫多一客.
炸蝦丸, 唔好睇佢外表平平無其, 其實好好食架
冬蔭公--酸左少少
燒大頭蝦, 又係勁多膏
辣椒炒通菜都唔錯
生蝦刺身, 正
食左咁多野, 埋單只係2500 baht, 5個人每人 hkd 130, 真係平到笑. 若果係香港食, 隨時要2-3 倍價錢.
食完飯, 去左位於Centara Grand 56樓的 Red Sky Bar, 居高臨下欣賞曼谷0既夜景, 好靚 ~
美景加上浸浸涼風, 舒服到想訓覺
加埋杯美酒就更加perfect喇
欣賞完咁靚0既景色, 要返回現實lu
咁多戰利品真係有排執呀
我同Tony 0既收獲
Naraya 實在太平喇, 忍唔住買左好多
Boots 好多products做緊買一送一, 忍唔住又失手喇
執完行李, 又係食night food時間喇
因為好掛住朝早食過0既海南雞同芒果糯米飯, 所以我地一致決定去水門街再買來食.
加上今日0係Big C買既生果, 仲有酒店送0既生果, 一共有3盒飯, 7 種生果(淨係芒果都3個), 又係一個jumbo night food
今日0係Big C買左份榴槤, 本身放0係雙門雪櫃右邊0既生果格,已經同其他生果分開放, 不過Ben哥話: "接受唔到囉", 佢話要隔離d榴槤, 榴槤要放0係左邊0既生果格.但係到我想食果陣, 發覺d榴槤變左榴槤冰.
因為Ben哥唔俾我0係廳度食榴槤, 結果我要匿埋0係衣帽間, 關埋房門獨自刨榴槤, 真係慘.
最後一晚旅程, 當然要頭尾呼應, 飲下啤酒同開下賭局啦. 因為確實太累, 玩到凌晨五點幾, 大家都去訓lu. 而整個旅程大家合共只係訓左十多個鐘, relax旅程仲累過返工.哈哈
part 2 完


text:
原本呢,今日就想創作一個小故事,又或畫一幅圖同大家分享... 不過諗諗下,之後幾日,星期四至星期六都冇野做,唔需要咁急丫,過多日先搞都得啦!點知,今晚接近十點,終於收到電話,叫我聽日中午十二點去集合,參加迎新營!之前報咗名,但一直都收唔到通知,所以就以為係滿咗額!今晚突然知道有得玩,好興奮啊!
2012年8月29日
2012年8月28日
完滿落幕 - 奇妙紀念幣, 回顧整個 東京迪士尼渡假區 旅程!
2012年8月27日
離開 東京迪士尼海洋 之前作最後衝刺!
去到下午4:30,夠鐘要離開 東京迪士尼海洋 啦... 不過臨走之前,我都作最後衝刺!衝刺啲咩呢?唔係衝去玩多個遊樂設施,要係衝去繼續買野!因為實在有太多 Duffy 產品啦!我地黎到鄰近樂園正門嘅 地中海港灣 廣場,我就入商店繼續掃貨,而爸媽就響長椅上休息.
呢間商店配合 米奇和Duffy的春日巡航 活動,除咗放滿一系列相關產品之外,仲有好多佈置!首先就有之前同大家分享過嘅 藍色行李箱,上面係好大個裝飾,而下面就係嗰啲造型袋.
標籤: 東京迪士尼之旅2012 [海洋]
嘗試用電腦畫出 偵探米奇!
有一個新分類叫做「想像 ‧ 繪畫」,不過嗰個分類主要會係一啲手繪嘅畫作;而其實我一直亦想嘗試用電腦黎畫畫,用電腦製作嘅作品會放返響「有趣創作」分類入面.
要用電腦畫畫真係一啲都唔簡單,所以我之後都要不斷練習,畫得唔好請見諒!>_< 今次係一個比較簡單嘅練習,只係跟返原有圖片黎嘗試繪畫,用咗 偵探米奇 做主角.大家會唔會覺得呢位 偵探米奇 有啲熟口熟面咁呢?因為之前佢響小弟嘅自製樂園指南出現過!但當時都未開始練習用電腦畫畫,所以張圖嘅質素就有啲參差,以下就顯示咗加工前後嘅分別.
2012年8月26日
以 My Friend Duffy 舞台劇為主題的商品!
上一篇文章就講到 Duffy 做主角嘅舞台劇,摰友Duffy;今次就會講下以呢齣劇做主題嘅相關商品!我買咗兩樣商品,一隻迷你毛公仔以及一條Duffy掛飾,佢地都可以響 Cape Cod 間商店嗰到買到.
先講呢隻 迷你Duffy 毛公仔啦!佢件衫正正就係 Duffy 響劇中所著住嘅水手服!除咗平常都會有嘅 Duffy迪士尼小熊 故事冊之外,呢隻迷你毛公仔仲會附上一張 摰友Duffy 招牌.
2012年8月25日
My Friend Duffy, 一齣關於迪士尼小熊的舞台劇!
2012年8月24日
訂閱: 文章 (Atom)


text:
呢日可以話係我哋o既重頭戲
亦會係我哋最洗錢o既一日
因為我哋會搭新幹線,又會搭的士
所有人都知日本的士係好貴
但好可惜,因為我哋今日要去o既Teddy Bear Museum 位於那須
而呢間Museum 喺每年o既12月到第二年o既3月都唔會有巴士行經
所以我哋唯有搭的士
而新幹線就要喺東京站搭
架新幹線真係勁到呢……唔識形容,
而且仲坐得好舒服,我來回兩程都瞓到死豬咁呀!
到咗那須再轉的士,大概搭咗20分鐘度就到咗嘞,承惠港幣600大元,真係肉赤死!
幸好呢間Teddy Bear Museum 真係值得嚟o架,咁當然要好似我同朋友一樣,心智唔成熟啦!
其實我哋最想睇o既係個Totoro Exhibition
本來佢係喺另一間位於伊豆o既Teddy Bear Museum ,但嗰邊o既展期已經完咗
今年就搬移那須這間Teddy Bear Museum
一去到,我哋兩個已經瘋狂影相嘞!
所以我話呢度值得嚟就係咁解
啲龍貓真係可愛到想全部帶返屋企呀
咁當然,我哋嚟得就唔可以單單同龍貓玩o既
雖然龍貓係主旋律,但唔可以冷落主人家o既
所以Teddy Bear 又俾我哋瘋攝
只係呢度都俾我哋玩咗幾個鐘,其實呢度一啲都唔大!
叫做樓高兩層,但可以影o既景唔多
如果唔係有龍貓,我哋都無可能玩咁耐
再加上出面好凍,所以外面o既景我哋幾乎無影過又無睇過咁滯
不過,值得一提o既係,呢度o既員工姐姐個個都好好人
話說我哋走嗰時無的士,等咗一陣就走返入去搵姐姐幫手
姐姐唔單止好好人咁幫我哋call 的士,仲好好心咁俾我哋留喺室內等車,直到見架的士嚟,我哋先離開個咁溫暖o既地方
出返車站,有啲飢寒交迫o既感覺,所以我哋就喺車站食飯做lunch嘞
返到東京,我哋就行下翻新過o既東京站地下一番街
呢度有好多卡通動晝o既專門店,好似龍貓,海賊王,鬆弛熊等
我哋行完一輪就諗住去買龍貓泡芙
買龍貓芙o既地方喺高井戶
我都係喺網上面搵返嚟o架
但我哋可能太夜去嘞,搵咗一輪路先去到
去到又發覺已經賣哂嘞
而佢哋聽日,即係星期一係會休息o架
但我哋聽日就要走嘞,所以唯有失望而回啦
因為我諗未來幾年都唔會再嚟東京,所以下次有機會食呢個龍貓泡芙都唔知幾時lu
唉………失望完之後就唯有返去食我哋o既晚餐啦
今次同上次去日本一樣,都係有一餐食蛋包飯
不過今次呢間餐廳比較特別
成間餐廳都係以愛麗斯夢遊仙境做主題
入面啲餐具全部都有愛麗斯公仔o架
而個蛋包飯都好好食
其實喺咁多日本食品入面,我最鐘意食就係蛋包飯
所以每次去日本都要食一食


text:
一朝早睇電視就有ARASHI新歌GUTS MV發表, 舞步太攪笑, MUD解咁似鄭多燕既健康舞, ANYWAY GUTS係一首好元氣既歌, 聽完就覺得自己好元氣
點會真係四點幾起身呀..... 後來瞓番先起身, 食完早餐8:15係酒店Check-out, 去對面上野駅坐長野新幹綫去佐久平
特登揀呢班係E7系, 果然新得要命, 地下都感覺好乾淨
不過唔明點解D座位咁鬼直角, 唔校低真係坐唔到
一個鐘頭十五分鐘就到達佐久平了, 呢處地方好似從來未黎過, 係呢度落車皆因KANTO PASS只可以去到呢度
就係呢架ASAMA
落車只見好大霧,實在有點揀錯日子黎, 個天黑到呢..... 爭在未落雨, 不過算啦, 反正係自駕, 經JALAN租NISSAN, 14700YEN租3日兩夜MARCH, 包埋保險, 後來改輕井澤還車都OK
開車去..................
沿路都見到好多櫻花, 長野不只紅葉美, 櫻花也很美
由佐久平去高遠要兩個幾鐘, 中途係休息站醫肚
去高遠有好多種方法, 如果非自駕可考慮由新宿坐火車直達茅野, 再轉巴士, 話說我自駕同樣可選兩條路, 就係經茅野(沒有路費), 同另一條要行一小段高速, 經伊那到高遠, 去程選左後者, 應該係最好既選擇, 話說之前見網友話伊那去高遠呢條路好舒服, 又唔塞車, 初頭以為有無咁誇, 點知回程我地由高遠去諏訪湖經左茅野, 嘩, 又上山又落山, 又多車, 彎彎曲曲, 差D嘔
去到見有停車場指示, 就入左去泊
停車場既櫻花已經靚到爆, 呢隻係偏紅既櫻花, 我LIKE呀
免費耶, 當然免費要付出代價, 就係要轉shuttle bus
100YEN一程shuttle bus, 直抵高遠城址公園入口
我地後來發現有更近入口既停車場, 不過要比錢同埋都係要轉車先到門口
當日開花狀況係滿開
都未入去已經見到滿滿既櫻花, 可惜單用相機係唔可以表達個度有幾多櫻, 只可以話係我去過咁多次日本見過既最多最多櫻, 仲係同時綻放, 你話震唔震撼呢??
我地從南口入去
星期五都多人都爆, 官網已經預告周末會非常混雜, 因為之後既星期六係好難得既周末+滿開+晴天
所以我決定陰天都去左先
雖則話陰天, 係櫻花樹下拍照都不算太差, 起碼影人唔會陰陽面
呢度櫻花特色係D樹特別高
當然有櫻花祭啦
好多野食嫁, 不過我一定唔會食燒魚囉
唔食聞下都好開心
呢個就係高遠閣, 唔似一般櫻花配廟咁齋
上去高遠閣要預訂嫁, 我當然無訂啦
賞櫻一定要食櫻花雪糕
雪糕裡面真係有櫻花
最後都食左個燒そば
回程又坐SHUTTLE BUS返停車場
巴士站都靚過人
其實高遠值唔值得去呢?? 如果真係只去呢處賞櫻係花好多時間, 由東京去起碼要3小時, 遇上假期更係超塞車, 如果唔係住長野, 就唔係咁推介, 自由行確實唔會特登黎, 但我地都見到有d香港團黎呢度, 可能復活節剛巧長野有櫻花啦
之前已經講過回程行茅野山路好辛苦
去溫泉酒店前行左藥店, 好大張Jun Jun Poster
呢間溫泉酒店叫湖泉莊, 講都無人信, 訂呢間酒店係貪佢平
呢間房有50平方米, 2012年新裝修, 只係28200YEN一晚, 仲有湖景, 呢款和洋式房我最LIKE
不是一般溫泉酒店既洗面盤
廁所都好COZY, 小燈好精緻
間房大成咁
仲有50吋TV, 正呀.... 夜晚MUSIC STATION有ARASHI
房租仲包貸切風呂, 約左6點浸
天仲未黑呢
洗面用品齊全, 日本的溫泉旅館就係咁貼心
旅館大堂就無想像中咁COZY
晚飯了, 量真夠多
信州牛食幾塊已經飽到反肚, 唔知點解最近食牛都覺得有騷味, 係時候要戒牛嗎??
ORDER左一支酒
好彩趕得上MUSIC STATION, ARASHI X 小新, 有夠攪笑


text:
YO !! 今次係我Stella Yeung第一條影片同大家見面 !上次自我介紹咪話我好鐘意運動 ?! 咁今個星期我去新蒲崗玩氣槍 , 原來氣槍都好正, 分分中都可以玩到出晒汗 !!一上到去會長已經係到等緊我啦 !!會長個名勁搞笑佢叫 英文竟然係照譯WAROUT 哈哈 真係好搞笑 , 不過我都係唔敢
Hello!我係新黎編輯Stella Yeung,新人當然要介紹一下自己先啦,由小學開始己經係運動校隊,最鐘意跑跑跳跳,所以之後會介紹唔同玩樂,運動資訊比大家!依個兩字,相信大家腦海會馬上諗起 日本或 韓國!其實香港都唔少地方都有櫻花,唔知你地又知唔知呢?! 香港櫻花花期係每年1月中至3月上旬,
除鐘意跑跑跳跳之外,Stella Yeung妹妹我仲學緊化妝 HAHA有邊個女仔唔貪靚,唔鐘意化妝啊 ?~ 唔知大家記唔記得我第一編Blog 係介紹今年櫻花熱點,依家三月開始櫻花開始開得好靚 ~有無諗過去睇櫻花影相時候,除衣著配搭之外,其實都可以化一個特別妝容去襯返咁靚風景㗎~所以今次Stella
塘觀塘道396號毅力工業大廈地下C座最後Stella Yeung妹妹買多支櫻花酒想同大家玩個GIVEAWAY (因為實在太靚啦)依家正係櫻花季節 , 有好多唔同櫻花限定食品 , 之前有櫻花雪糕 , 櫻花糖 , 依家埋櫻花酒都出埋今次GIVEAWAY想用你哋無限創意 , 講下覺得櫻花仲可以出咩食品 ?
頭髮的重要性我諗大家都一定好清楚 , 髮型同化妝一樣 , 前後分別可以好大 !!每個人髮質都唔一樣 , 髮質偏硬set完頭當然keep得耐 , 但如果髮質偏軟的話set頭好快就會打回原形 , 因為我自已頭髮髮質幼 , 所以長頭髮set曲頭點噴定髮都無咩太大作用如果想解決依個問題 , 依家有無線電髮
韓國3D館我就去過兩間,但香港3D館就未去過啦~上星期放假心思思走去山頂間,我見山頂依間話係堪稱韓國3D館始祖,引進香港,所以就去睇下係咪真有其事,因為香港都有好幾間3D館,但我睇到人地影相同韓國燈光有出入,所以影出唔係咁似,到底山頂個間會點呢? 售票處旁邊已經有3D畫同公仔俾人影相... 有無覺
貓貓同狗狗你哋會揀邊樣? 養貓狗對於我哋講等於親人咁有一份責任 如果無時間打理但又超級鍾意對小動物話 去一有關小動物餐廳或Cafe就晒啦!貓貓同狗狗大家都咁鍾意 , 但你哋有無諗過點解無狗狗Cafe , 但有貓貓Cafe呢?係咪因為貓貓比較溫馴 ? 定係狗狗太嘈太活潑 ?香港貓貓Cafe都有好多間
終於到我Stella Yeung帶大家去食嘢啦~零食我就介紹得多啦 , 正餐好似都未正正式式介紹過比大家最近放假就去我好耐都唔會過一次 "大埔" , 去大埔做咩 ? 踏單車 ? 去公園 ? 去搵嘢食 ?食就食啦 , 不過只係去食特別嘢 , 早前睇到大埔太和有間日本餐廳有一個食品叫 "海膽甜筒手卷"
如果買日本零食你地通常會諗起這幾間零食店?759 ? 一田 ? Aeon ? Uny ?但一般連鎖零食店產品都係大同小異 , 可能只鬥平價但種類都間間差唔多有時係工業區返工想買日本零食又未必有連鎖零食店係附近 , 工業區隱世零食店就打救開工需要醒神食糧打工仔 ~上次同大家介紹「祥華」零食店啦 (詳
今日已經到介紹零食店三啦 , 大家有冇去我介紹零食店入貨呢~今次介紹位於大家都唔陌生駱駝漆大廈入面 , 駱駝漆大廈除Outlet出名 , 仲隱藏好多小店例如餐廳 , 化妝品店 , 波鞋店 , 零食店等等好多唔同鋪頭 今次介紹依間零食店叫「青木町」, 佢主打日本食品一出電梯口就已經見到零食店 ,


text:
到第一晚酒店, 原來自己上網book係平差唔多HKD100, 所以我都係選擇自己黎, 酒店網頁都唔算最平, 反而去booking.com個d仲會平d, 一個好有用既網頁係叫"背包客棧", 上次去希臘我都用過, 搵到間酒店後佢會search埋邊度訂平d, 不過準唔準就另計, 我through一個叫agoda.com既訂左第一晚酒店, HKD5XX, 我覺得ok啦!
到台北悠閣, 我打算第三四晚住, 因為佢夠平(HKD4XX), 點知我想要既希臘房, 或者紫色房都冇了, 得返一間普通既, 雖然都叫做幾好, 但都係有d唔開心呀, 仲諗梗住唔住好!
輪到溫泉, 因為男友想浸溫泉, 咁我幾年前去過一間"亞太溫泉"幾好, 係露天既私人池, 其實溫泉我一般, 不過去得浸我會揀露天, 如果室內真係好冇feel, 好似係屋企浸浴缸咁, 當我打算去返個度時, 又一個壞消息, 係佢1/7開始裝修一年半, 唉....
咁我搵其他啦, 原來搵一個露天既私人池係咁辛苦, 其他既溫泉館, 露天既一係大眾池, 私人既就會係室內池, 我唔想同其他人一齊浸呀, 嗚嗚~ 搵到幾間叫做OK, 最正個間係台中, 但專程台北去台中浸個溫泉又好似太誇, 同埋我都唔知要幾耐!
再搵到另一個係"紗帽山", 又係叫做OK, 如果真係冇選擇先會揀呢間! 由於我有打開機, 識左幾個台灣朋友, 而家叫梗佢地幫我留意下, 希望可以搵到間鍾意啦!


text:
到酒店寄存咗行理之後, 都仲好早, ticket office 仲未開門, 所以我地去咗唯一一間開咗門嘅食肆, 食個早餐先.
食完早餐, 再抖一抖, ticket office 就啱啱好開門, 我地要先去換金沢 - 白川鄉嘅車票錢(網上訂飛. 到金沢先俾錢).
來回每人3200yen.
我地架車會以金沢為起點, 經白川鄉, 再到高山.
因為時間尚早, 而我個胃有少少唔適服, 所以我地先去隔離有暖氣嘅starbuck, 叫杯mocha俾老公飲, 而我就休息一下.
訓咗一陣果然精神d, 於是就做好禦寒準備, 再出巴士站等車喇.
呢架就係濃飛巴士, 來往金沢同白川鄉, 車程要花75 分鐘, 可以又訓一訓先.
不知不覺已經駛進白色嘅天堂.
全部都白茫茫一片, 好浪漫.
仲要睇埋地圖, 防下身.
check point 1, 影返張相先.
要先過一條木橋, 先可以見到合掌屋同展望台.
check point 2, 合掌屋.
咁大個仔/女都冇見過真雪, 所以要玩下雪先, 不過其實玩多陣, 都會凍傷手指.
觀賞完下面, 就要上展望台, 高居臨下, 再一次好好咁欣賞成個白川鄉.
因為天氣真在太凍, 我地決定花200 yen坐車上去.
欣賞完一輪, 我地去咗附近, 買d 手信先.


text:
呢期無論喺電視,報紙定港鐵車站,都見到 SmarTone-Vodafone賣行晒廣告, sell佢哋新出嘅住宅寬頻,話只需一個好似機頂盒嘅接駁器,就可以用 WiFi同 LAN線上網,而且仲包埋家用電話,「全屋人一啪即上」,月費只係$148!聽落咁平,好多 friend同讀者都話有興趣,但又唔清楚點玩,個個走嚟問我.而我又懶得逐個答,不如喺度講晒成件事點運作,同分析畀大家睇究竟抵唔抵用啦!
火併 4大電訊商月費
講多無謂,大家揀寬頻同家用電話 plan時,首要條件一定係價錢,所以第一步就等我列晒 4大電訊商嘅收費,去同 SmarTone-Vodafone(下稱 SMV)比一比,邊間最平就一清二楚喇!
SMV抵在全包
計晒寬頻同家用電話嘅收費, SMV嘅月費真係最平.稍為接近佢嘅有線寬頻,上載速度只得 1.5MB, send嘢畀人反而冇咁快,而且仲要自己買 router,平極都要$180啦!至於香港寬頻嘅$168月費都算合理,有 25MB上下載速度,可惜電話嘅增值服務一項都唔包,連基本嘅來電顯示都冇,要畀$20至$30逐樣買番,計落都幾貴.至於和記寬頻同電訊盈科嘅月費都過$200,簡直係富貴人家之選啦!
SMV接駁器解構
見到咁平想用,都要知道埋個接駁器究竟係乜,同點樣令你又上到網兼打埋電話?簡單嚟講,佢其實係一個具備 3.5G接收功能嘅無線 router,買機時機入面已插住一張 3.5G SIM咭,靠佢嚟接收 internet同話音訊號,然後經 LAN線或 WiFi去分享寬頻,以及連線駁通家居電話.
*出機時要付$1,200接駁器按金, 24個月合約期後會全數退還,但如果以信用咭自動轉賬繳交月費,就可以全數免繳付按金.
查詢: SmarTone-Vodafone( 2880 2688)
IN︰ SIM咭接收訊號
機入面插住張 3.5G SIM咭,好似手機咁經流動網絡接收 internet同話音訊號.
OUT︰連線駁家用電話
機背有個電話線插孔,用佢接駁屋企電話.上台時 SMV會開個 3字頭嘅固網號碼畀你,而你亦可以帶用開嘅號碼去 join呢個 plan,咁就唔使轉屋企電話號碼.
OUT︰ LAN線分享寬頻
機背有 4個 LAN插頭,能經 LAN線 share 3.5G寬頻畀 4部電腦或 notebook用,好似普通 router咁.
OUT︰ WiFi無線 share
呢個接駁器亦支援 WiFi,可將寬頻無線分享畀 PSP, NDS, netbook等 gadgets,咁就唔只得 4部機上到網,亦唔使拉線,幾方便!
啟用設定 4部曲
呢個接駁器駁線簡單之餘,原來啟用寬頻同電話嘅程序亦一樣唔難, 4個 step搞掂晒!
step 1︰去 SMV門市上台後,就可以直接帶個接駁器走,返屋企自己接駁同啟用,唔使等師父上門拉線咁麻煩.
step 2︰用 LAN線將接駁器連接上電腦後,就會自動彈出一個啟動畫面,只要一按確認選項,啟用過程就完成晒,以後唔再駁 LAN線都得.
step 3︰跟住好似普通 router咁,喺 IE網址列輸入 192.168.1.1,就會見到設定版面,再喺 Advanced Settings中嘅 WPA Pre-Shared Key打入密碼.
step 4︰最後啟用電話功能,第一次無論你打乜號碼,都會被轉駁去 SMV嘅服務熱線,跟住服務人員指示核對資料,啟用程序就完成.
住宅寬頻 Q&A
既然 SMV呢個接駁器係行 3.5G SIM咭,月費又比所有流動寬頻加手機通話費平,總有人會得一想二,想將呢項家居服務帶出街用.但電機兒話畀大家聽,呢個諗法其實係唔 work嘅!因為呢個 plan只會有一個發射站傳遞訊號去你屋企,一離開呢個站就乜都收唔到,所以根本唔可以當流動寬頻用.至於仲有乜用法係得,點用先算違規,等我數晒畀大家睇!
搬屋冇問題
用用吓要搬屋嘅話,只要喺前一日打去 SMV服務熱線度改地址,不另收費,第二朝 9點就可以喺新屋繼續用.
商用貴少少
商業用戶想用嘅話,就要 join商用 plan,月費$238,其他條款不變.但你唔好妄想用公司地址扮屋企地址去登記,因為 SMV有個 list,知道晒邊啲係商廈同工業大廈,地址喺呢啲大廈嘅客戶,都唔可以 join家用 plan.爭$90啫,咪扮嘢啦!
出街隨時罰
由於啲訊號係來自你屋企附近嘅發射站,所以拎部接駁器過隔籬單位,或者拎去樓上樓下用,其實都有可能用到.但如果拎得太遠, SMV check到你轉咗去第二個發射站收訊號嘅話,就會罰你停用 2小時,之後要返到屋企先至用得番.
手機用唔到
個 plan咁筍,梗有人想掹接駁器張 3.5G SIM咭出嚟,插落手機出街用啦,但其實都係唔得嘅!事關不論你企喺屋企定走出街,一放張 SIM咭入手機,一樣打唔到電話同上唔到網嘅,咪咁貪心啦!
掹咭小心壞
其實 SMV唔建議大家打開接駁器條 SIM咭槽,所以用張「 VOID」 label封住,撕開咗未必會喪失接駁器嘅保養,但發現係因為掹 SIM咭而整壞部機, SMV可能會收取零件費.電機兒都試過插其他台 SIM咭入去都用唔到,真係唔好咁多手.
溫馨提示
1.假如你擔心屋企 SMV訊號唔夠,不妨先去報攤買張$68嘅 SMV儲值咭.用手機喺屋企試一試網絡,覺得接收 ok先 join佢個住宅寬頻,咁就唔會簽晒約,至知訊號唔夠!
2.一般固網嘅寬頻同電話,係分開兩個網絡傳送,但 SMV個網絡係同時包含晒兩樣嘢,如遇上網絡問題,有可能寬頻同電話都會停晒.
3. SMV同其他固網寬頻一樣,有太多 gadgets同時經 WiFi share寬頻,上網速度就會被拖慢,所以唔建議同時用多過 8件 gadgets去分享寬頻.
用後感︰上網實夠用
先旨聲明,電機兒反對老翻,但好多玩開 BT嘅賤格朋友,都問呢個 plan畀唔畀 BT,結果 SMV好大量咁話「冇問題」!真係益晒班賤友.
7.2MB下載速度,雖然唔係 3.5G中最快,但平日上網都算足夠.試玩時發現下載 file時,平均速度都有每秒 500KB左右,即係唔使 3分半鐘就下載完 100MB.睇 YouTube時, load片亦唔使等好耐.打電話方面,我坐定定喺屋企煲粥,真係聽唔出同普通固網電話有乜分別.


text:
騎完馬我地就去左后里隔離--->清水既浯江御麵館食晚餐,睇佢細細間,成日好鬼多客人幫趁,老公之前係清水做過,所以佢之前差唔多日日lunch都去食,今次係我第二次,真係好鬼好食
依間麵館係外省人(大陸老兵或後代)開既,因為果邊以前係眷村(專俾外省人住既),所以依間開左好耐,老闆為左迎合台灣人既口味,煮既麵食都經過改良,所以好受清水人歡迎...
因為你現做既,所以食物都好鬼新鮮,次次去親都要等好耐,冇計啦,鬼叫佢好味咩,等下又何妨呢
我同老公都好鐘意食既清燉牛肉麵,牛肉好軟滑,個湯底好鬼甜,冬天食真係一流,雖然佢賣$130新台幣一豌,但真係物超所值!!!
再黎紅燒牛肉麵!
佢地既麵都係手工擀,麵條真係好Q...
仲我我地至愛牛肉捲同豬肉捲,依個真係好好好食,感覺有d似北京田鴨,不過佢裡面唔係鴨肉,仲有巨型好多
佢地既酸辣湯都好好味,不過真係食唔落,唯有等下一水再去食過...
臨走之前去左一間好似叫阿財米糕(即糯米飯)打包左3個米糕同兩碗豬腦湯返黎俾老爺食,果間野又係排隊等既店...佢地既豬腦湯話說空姐必點既美顏湯
所以我點都要飲返碗啦,佢用當歸杞子去燉,真係好好飲,豬腦一d都唔肥,正
是日非常滿足~~~


text:
是忙忙忙, 仲未有時間post 我既wedding planner blog, 我應承你地今個月一定可以打到
今次化妝間起尖沙咀香格里拉酒店, 為2個客人化妝.
1個係男家女賓客 Fancy, 另1個係大姑奶
大姑奶好有心, 專登買件5千蚊既晚裝出席婚宴
好啦!! 係時候去片了.
先係Fancy, 佢塊面有好多印, 想我幫佢遮哂. 化既妝唔要濃, 因為佢男友唔鍾意.
Fancy想遮佢塊面, 我幫佢整左一半all back, 佢超like
大姑奶一早已經幫佢自己化左妝, 佢想我幫佢補妝同埋set返好個頭.
大姑奶好滿意自己既靚靚look
化完妝就參觀一下酒店環境
今次既theme wedding係以中式. 所以所有野都係紅色.
唔講唔知, 原來全部都係淘寶淘返來架.
reception
原本整個theme wedding都好好, 但因為聖誕節, 酒店一定要放xmas tree起到, 真係破壞哂整個氣氛
reception 對面有一台橋, 原來係空心, 只係for比人影相用
reception 則邊有一個backdrop, 可以留善影
candy corner都好中式化
喜紙餐巾
酒店主backdrop 都好中式
主人家最特別安排即影即有貼紙相, 而且仲有道具影相, 最愛金豬道具牌
p.s. 整個婚禮好一致, 只係棵聖誕樹.


text:
其實簡單d黎講,人都係比較現實,好多時真係有需要又或者感到無助既時候先會去求神拜佛,求神拜佛哩四個用得好多既字都唔係同你講阿彌陀佛講修行,而係好實際真係唔掂喎,乜都無哂計去到絕望時真係唯有求神幫,就當係最後既方法.係港澳社會比較普遍既都係天主教基督教,佛教又或者道教;其實邊個都好,大家都會有自己既目的或者想解決既煩惱,但通常一般都係選擇屋企人信開又或者感覺比較熟悉既宗教神祗,斷估係港澳社會無咩人覺得前途暗淡既時候係去搵太陽神阿波羅掛?
但係對於西方神秘學界既人,尤其係港澳地區既,係哩d情況選擇困難其實會比一般人會多少少,傳統西方神秘學係儀式上會搵既高靈又或者神祗本身都比較多,情況就好佛教入面有佛,有菩薩,道教又有好多唔同既神靈,不過其實呢個都無咩所謂,都係屬同一宗教入面.但有一d西方神秘學學派所包括既唔止一個宗教既神祗既時候,就會開始有哩d問題啦,就好似黃金黎明入面會接觸到天使而又會請埃及神祗咁.我有個同門既朋友佢係遇到問題時會搵埃及神祗入面既Thoth同Maat去解答又或者畀啟示,而我自己就偏向中意搵大天使,嚴格黎講我都仲未試過搵埃及神祗,唔...反正哩d都係個人喜好.不過以我經驗黎講,佢地對事身既睇法或者能量係可以好唔同.
好啦~講左咁耐,問題黎了,連我自己都思考緊未識答.上面頭先講緊既神祗同天使都會可以係同一個派別入面到出現,但打個比喻,如果此時此刻我身邊好重要既人突然發現身體有事,得返三四年命甚至可能仲短既時候,其實我自己都唔知會搵邊個,以自己所學所識既能力可以做西洋魔法儀式,搵Adonai,Shekinal,大天使之類...但係係顧忌自己做儀式可能會帶黎既業力問題時(因為就好似自己落指令去引導改變),可能會選擇祈禱;但另一方面,又其實可以簡單一d,唸觀音經,白衣神咒之類,尤其係對於我地哩d宗教背景可能稍為多元化又或者唔同方面既野都識既時候.
但其實最大既考量唔係邊個有效d,而係作為擁有多神信仰,即係相信世界上有天使,亦都會有精靈,菩薩唔同既高靈,你係信佢樣樣都有既時候就有時唔知搵邊個好(當然要錢我覺得自己唔會去搵財神..),就好像上面所講既例子,感覺無乜理由自己做儀式搵天使幫那個重要既人做儀式求佢健健康康,跟住轉個頭又去唸觀音經...我自己都覺得怪怪地咁...可能係我自己過唔到心理關口掛?
大家有咩意見歡迎發表下討論下哦~!


text:
Wednesday, January 18, 2012
我的家電愛情
N年前當我仲住係Reno嘅時候,當時仲係要去租錄影帶返屋企睇嘅年代.當年我收到佢送比我嘅第一份禮物:電視機.呢一部唔係普通嘅電視機!佢係一部已經絕咗種嘅電視連錄影機!方便我褒帶用嘅!想當年嘅流星花園呀,金装四大才子呀,真情呀,创世纪呀,+N套TVB劇都係用哩部電視睇架喇.
到搬咗出嚟住,要自己做家務.家務之中我最喜愛的就係吸塵喇! 另一半好體貼地送咗第二份禮物比我,就係一部好正嘅吸塵機!講真,真係堅鐘意!其實係我要求一齊去買嘅,所以好鐘意.咁算唔算係佢送呢?
有次出trip唔見咗個電動牙刷,到咗情人節我提議佢送(買)返個比我.我地兩個都用得嘛,好實際!就屈個電動牙刷做情人節禮物啦!當時覺得好實際,而家諗返起其實一個牙刷兩個牙刷頭都嘅sweet呀~
啱啱聖誕節我哋招呼幾個朋友嚟屋企食飯.我好想親自下廚.於是買餸嗰陣就順手買咗個oven返去整lasagna! 算係我第一份聖誕禮物啦掛!的確,買咗部oven之後多咗喺屋企煮飯.雖然餐餐都係lasagna,但係越整越好食!仲諗住遲啲整蛋糕同cookies添!
最近去買電視,買完之後佢話想睇空氣清新機.無啦啦睇咩空氣清新機呢?佢話因為我成日氣管敏感,想買部比我.堅窩心喎!家電的確令我更黐家.完全被domesticated咗!係未人大咗呢?開始懂得appreciate佢極不浪漫嘅禮物.唔係收花香水首飾,但係收到佢嘅心意.
2 comments:
-
-
其實,幸褔就在您身邊. 浪漫的人通常都很花心.
e.w.
- January 28, 2012 at 4:28 PM
-
-
勁like呀! 同埋笑左: 買咗部oven之後多咗喺屋企煮飯.雖然餐餐都係lasagna,
- April 11, 2012 at 4:00 PM


text:
2015年4月27日 星期一
學校親子旅行 - 嘉道理農場 & 大埔海濱公園
小B學校嘅N班生活真係好多姿多采, 今日爸爸媽媽又有機會同小B去親子旅行啦, 今次學校安排咗旅行社幫手, 所以即使全校一齊去旅行, 老師同家長們都尚算輕鬆, 是次低年班N1, N2班去嘉道理農場同大埔海濱公園, 高年班N3, N4班就去元朗南生圍.
一早小B就好醒目咁自己起身, 因為有得去玩丫嘛, 換轉係平日返學, 媽媽幾乎要用鑊剷剷佢先肯起身架... ~.~"
9:15準時回到學校集合, 看來大家小朋友都好興奮, 好期待呢, 未夠鐘出發大家都已經提早返到學校向老師報到啦, 哈哈.
首先第一站係嘉道理農場, 一落車...當然要喺門口影張大合照先啦, 由於大合照係學校安排, 所以大合照就由家長義工攝影師負責喇, 至於我哋要睇相就要等學期尾完時先可以買回全年嘅相集DVD.
影完大合照, 領隊就帶領我們遊嘉道理農場嚕!!
呢兩位小女孩真係好可愛, 原來小B同佢係好好朋友黎架, 難怪我每日喺屋企都聽到憬琳呢個名啦. 佢兩個全程手拖住手,有傾有講, 真係好可愛好可愛好可愛呢~ 班主任話佢哋兩個加另一個同學仔都係好好朋友, 3個小女孩日日傾唔停, 難怪人家經常話3個女人一個墟, 原來3個女孩都已經係一個墟喇, 哈哈~ (可惜另一個同學仔無報名去旅行, 爸爸媽媽見識唔到呢個墟了)
今次親子旅行, 小B已經有自己朋友, 所以全程都無乜點理爸爸媽媽, 其他老師見呢兩個小朋友全程手拖手, 有傾有講, 好似小情侶拍拖咁無視我哋存在都忍唔住問佢兩個, 批唔批准老師一齊加入佢哋嘅小小世界, 而佢兩個當然亦好大方咁拖住老師一齊行啦!!
上車前, 呢幾位N1小朋友齊齊玩踩樹葉...最後玩到要俾爸爸媽媽們趕上車.
食飽飽, 我哋下一站就去大埔海濱公園啦, 等上車前, 捉幾位好朋友仔影張相先...
哎呀...原來我哋今日無影全家福呀, 就連同小B嘅合照都無呢, 嗚嗚嗚嗚~~~
不過唔緊要啦, 見小B同同學仔相處得咁好, 仲一齊玩得咁開心都已經好值得喇, 攪到媽媽我真係越黎越唔捨得轉校囉. 小B你放心啦, 媽媽會嘗試幫你Keep住呢班朋友仔架. ^^
倆姊妹已經有Facebook Page Anke & Karena - 小b與妹妹b 有興趣的話就入黎Like一Like支持下啦!! ^^
2 則留言:


text:
Monthly Archives: June 2014
唔好問咁多 淨係識贏波
唔好問咁多 淨係識贏波
唔好問咁多 淨係識贏波
世盃雜談之群龍無首
講到哥倫比亞,日本,科特迪瓦同希臘呢組真係隊隊都有番咁上下,可能呢組先至係"死亡之組"喎.哥倫比亞自94年世界盃開始冒起,浮浮沉沉都有十多年,仲記得當年佢哋真係幾騎呢,有出位門神希基達,金毛獅王華達拉馬同埋艾斯派拿,但俾球王比利點名話係當年最有奪標機會既黑馬,咁就啞晒火嘞,今屆又會點樣呢?今屆都差唔多,即係唔會死得晒,即使射手法卡奧無入選,都可以踢到好球啩?不過問題係無咗個靈魂人物維繫成隊,呢隊波會踢成點呢?呢樣嘢先至係無法想像,所以真係呢組既混亂之處,真係靠嚇 ?!
咁其他隊又點睇呢,日本,科特迪瓦同希臘可以乘機突圍嘛?先講科特迪瓦,真係咁多隊裏邊,係得佢最有機會突圍,因為近幾年非法區比較站得穩陣腳既佢哋,有杜奧巴,耶耶托尼等有經驗既球員坐陣,真係夠氣勢同哥倫比亞爭下,而且況近遠比其他同組既好,講到咁樣真係首名都有機會,咁就要視乎佢哋臨場既表現,因為非洲球員以體力化為主,技術上總係有啲唔夠咁,不過响呢組應該夠用.相反睇希臘嗰邊就真係好似略帶暮氣,好似老人院咁,就連老將加拉高尼斯都入選最後名單,就知道希臘已經進入青黃不接既時代,應該唔夠同組既列強爭,就講體能方面已經係同組四隊最弱既,真係想"打死人咩",真係要講番幾句"咩呀 … … 咩呀 … … 咩呀 … … 咩呀".
唉,咁不如講埋淨既日本,日本今屆處於轉換球員,以年青球員為主力,隊中都有好幾名出國搵食,好似香川真司,長野佑都同埋岡崎慎司咁响球隊都表現得唔錯,而國內球員亦有山口螢同柿谷曜一朗响大阪櫻花表現亦有板有眼,真係有機會將日本闖進16強,能否做到呢,要睇佢哋既整體表現.
講到最後本人認為科特迪瓦係呢組既首名,而次名就相當混亂,不過以希臘機會最次,淨番既日本同哥倫比亞就要睇下佢哋既臨場表現,當以哥倫比亞秤先,因為論排名論經驗都係佢哋好啲.最後本人認為呢組先至係真正既"死亡之組".


text:
To Day.13a - VV
18 May 2016
泰北,寮國 2014-01-25to02-10 – Day.12(05Feb14)
由LPB坐minivan去旺陽,9點半pickup,所以又有時間去睇market,6點出門口,經過Sakkaarin Rd又見佈施化緣,6點3左右已經少左好多睇化緣既遊客,無停留就繼續行,之前已知道Phong Savanh Market無咩特別,不過見有時間就去埋啦
Phong Savnh位置係LPB既另一邊,要過橋先到,一路行接近橋位就咁岩見到有人坐係度等和尚化緣,原來依度都有,仲要比較sakkaarin遲,差唔多6點半先見有monk到,可能依邊無咩遊客,佈施既善眾唔係遊客而係當地居民,而和尚就有時間同方便d可以頌經,當頌經又有多狗係旁邊,整個感覺比之前人山人海閃光燈閃來閃去既場面和諧舒服得多
睇完行前就到橋,可行車行人都幾長下,而且感覺古舊,我行時都驚佢d木會爛,要捉住欄杆同盡量踩佢打橫既木條行,真係唔知邊條會唔穩陣,過左對岸就去搵market,果然比之前睇既local market細,而且比較冷清,無咩影就睇下檔口既擺設,原來每檔都有神位,有花有神位仲有個尖尖地既竹籃,大致差唔多但又有少少唔同,睇完就番對面岸
時間只係7點3左右,天已全光人唔算太多,經過普西山下面d街,有d 和尚係度掃地又無咩人咁,好舒服,行多20分鐘度去到Dara Market,之前經過幾次都唔岩時間,今次去好似又太早,無咩檔口開,不過感覺非常遊客既market,無咩睇就早d番GH算,可以食埋佢個早餐,但係Dara門口見有檔車仔賣sandwich,好似好好生意d包差唔多賣晒,見咁多當地人應該都唔會難食得去邊,佢地賣既都係傳統sandwich(即寮式潛艇堡),襯仲有得賣就要左個(10000kip=hk9.5),d包仲係熱的,都真係幾好食,不過就切得有大有細,唔似得其他果d全部差唔多size,哈
食完再行經過一間小學,門口有檔燒年榚咁上下既東西,又圍左班小學生係度,我又試下買,5000kip有2舊,煙煙un un咁加左辣醬又幾好味,最後番到GH,因想飲下咖啡,所以又叫左個早餐,不過只要左雙蛋加咖啡就算了,嗌完上房執野再落樓下pack,食完野仲有時間上網check下曼谷d資料睇下酒店咁(本來唔會住BKK,不過改左機票後留多左日,所以要搵GH)
等到9點8都未有車就問GH d人依度d pickup車係咪都係成日遲,佢話係成日遲同車程只要7min所以唔洗擔心,不過我都打左去bus office問佢話黎緊,卒之10min左右就到去到車站岩岩好10點,minivan已到而且開始上人,又係full而且minivan真係坐得辛苦,不過出發時間好d就算了,而且真係比去MuangLong既新同乾淨,亦無咩當地人坐,LPB已經無咩想做而且想睇旺陽日落同埋日頭由依度去既山路(聽講幾靚,所以依round無book night bus),原來minivan都有廁所位,仲有中途停低食lunch,不過我有之前買落既包,可以慳番,不過就可以飲多少少水唔洗煩去廁所既問題,真係同純當地人既巴士唔同,服務算係好d
去到差唔多到vv(旺陽)時d山形好奇特,可惜有d朦睇唔清,但見到好多學生放學,好熱鬧,入到VV每個客人送去酒店(有d無訂位就見環境再問價),去到我訂既GH(Mountain Riverview Guesthouse)老闆娘攪左一輪先比到房我,仲要2/f3/f無晒房,望山有冷氣既得番地下,而且個view好一般,叫佢帶我上1/f(無冷氣),但個view好好多,所以就要左1/f房,段尾問walk in幾錢,佢話80-120kip,我agoda訂要180kip(=hk170),果真walk in平好多不過就煩搵房唔似得我放低行李就走得
出到去岩岩好日落,房都睇到成個山不過日落位岩岩睇唔到,出到去好近既橋個位幾靚,影左陣就去搵地方唱錢,價錢無LPB咁高,最多只有7900kip,不過算啦都係唱左100us,之後周圍行下,同LPB既繁忙好唔同,依度好遊客感,而且好多無咩著衫既西人係度行黎行去,仲有d揹住水泡係度行,應該係岩岩玩完tubing既,因唔想食西野行左去食米粉湯(都真係成日食),食完就番GH,仲買左少少零食諗住hea下不過睇睇下相已經想訓,算了,明天先寫旅行日記好了
To Day.13a - VV
To Day.13a - VV
[25/01/14 to 10/02/14]Photo Link <<<<<<<<<<<<<<<<
No comments:
Subscribe to: Post Comments (Atom)


text:
2015/10/09
快閃啟德郵輪碼頭
近日天氣開始有啲秋意啦, 日間已經無之前咁熱之餘仲有風吹吓, 秋天既腳步愈來愈近啦. 一早已經聽聞啟德郵輪碼頭有城市綠洲之稱, 小朋友可以盡情去跑, 相信係一個放電好地方呀. 我們選擇了在九龍灣轉小巴直接到達啟德郵輪碼頭, 真係10分鐘唔駛話咁快就到啦. 去到第一件事當然係上頂樓既平台公園睇一睇啦. 剛好今日有Royal Caribbean既郵輪泊岸呢, 嘩…好大隻船船呀, Ahoya!!!!!
呢度既草地唔算好大, 但係已經足夠俾小朋友勁跑啦.
郵輪碼頭既餐廳選擇有限, 上咗openrice度睇comment後決定都係選擇郵輪碼頭內既唯一酒樓呢.
酒樓又新又乾淨仲唔使等位, 不過收費就係遊客區既價錢. 之不過味道都可以, 炒粉麵既份量都好大, 夠晒我們一家三口食呀. 食飽就又可以再跑過啦!!!!
公園除咗有草地之外, 仲有個小型荷花池, 池中有一啲小魚仔, 陶寶B非常努力去搵魚仔添.
荷花池內既荷花仲開到好大朵, 好靚呢.
因為郵輪碼頭既設計係長條型, 所以基本上成個公園就好似一條跑道一樣, 有部份仲要有瓦遮頭, 啱晒怕曬既朋友仔.
陶寶B不斷去跑, 跑咗半個鍾就投降啦(莎拉都投降啦), 搞到連個噴水池都無玩到, 唔緊要下次帶埋Scooter嚟玩仲正呀!
Subscribe to: Post Comments (Atom)


text:
以配備 Retina display 嘅 iPhone 4 為例,3.5″ mon 雖然有 640×960 嘅 resolution,但 browser 只會以 device independent pixel 作為參考,將 mon 視為 320×480,即device-pixel-ratio 係 2.0.現時 desktop mon 嘅 device independent pixel 一般大約係 96dpi,而 phone 同 pad 因為可以較近距離睇,大約用160dpi.responsive layout 只會用device width 做參考,例如喺 iPhone4上面打直睇時所有版面上嘅資料變成 320px 闊嘅 single column 排列,個 page 會變得好長,喺手機上會 load 好耐,係 responsive layout 最被為批評之處.而 dedicated mobile theme 就以phone, pad, desktop 唔同嘅 device 作為分類,可以針對性設計以 touch screen 取代 mouse 操作嘅 mobile devices.
以 2013 計,全球用 responsive layout 嘅網頁只有 5%,原因係需要整個網頁從新寫過.為左喺舊有網站之上,加強 mobile 嘅閱讀感,出現左 dedicated mobile site 嘅方案;而喺 CMS 嘅網站,用番同一組 data,只需要加上 dedicated mobile theme 就可以.原理係靠 CSS 去分 device type,效能比較弱嘅手機會用另一個內容特別簡單,load 得快啲嘅 theme,同閱讀感可以針對性處理.
WordPress 有 theme switcher 嘅 plugin,可以針對某類 device 而用某個 theme,甚至可以配合兩個甚至多個 responsive layout themes.如果以美觀嘅角度睇,responsive layout 好多時因為太多技術上嘅遷就而變得公式化,加上 desktop 同 pad 性能接近,共用一個 theme 問題唔大.所以部份設計師會堅持唔採用 responsive layout,而用 dedicated mobile theme 重點加强手機上嘅觀感,更加貼近 mobile app 嘅速度.
Reference:


text:
今日成日都望住個手提電話, 仲將佢放o係桌面, 驚廣華打比我時聽唔到, 真係人都癲.
我打左去廣華問, 個接線小姐話一般要等成兩-三個星期先會打比我地, 信佢真係死得人多喇,佢話因為醫生睇完個report 有事先會叫人打電話比我地, 但我上網見到d 人話快則第二日, 慢則幾日都會收到電話喇, 再加上我親口問左位姑娘, 所以我假設星期六 (blood test on wed 等到 sat, 即相隔3日) 仲未收到電話, 就當我pass左個blood test 架喇.
今晚番到媽媽度, 都唔敢食咁多野, 好大膽飲左幾口zero sprite, 連平時我好想飲既海參湯都唔係好敢飲.以前未知Midby 咁吸收既, 梗係想飲多d, 比多d 營養佢, 而家就開始驚佢過份大隻喇, 搞到我順產唔到.其實我而家食少左野都有d驚,又驚佢變得瘦隻仔喎, 所以本身打算2月頭, 相隔成3個幾星期先見Dr Wong, 而家都想改番做1月尾去見佢, 睇下Midby既progress.
由於都已經28周喇, 我feel 到 Midby 郁既次數真係多左好多.好在仲未去到一個disturbing 既階段 (因為好多人都complain 話BB 郁到佢訓唔到覺).Midby 每一個小時都有段時間比較active, 多數係9點半呀, 10點半呀, 11點半呀, 之後去到下午就靜d, 再去到5點半呀開始又來過.
好cute既係我今日起身時, 同Midby爸講野, 點知就feel 到Midby 郁喇, 佢好似聽到我講野, 知道我醒左, 之後佢就開始活動喇.雖然佢而家仲o係我肚內, 我當足佢做一個好懂性既小朋友, 我唔敢o係佢zzz覺時太大聲嘈到佢, 希望佢出世之後都係一個好有規律, 作息定時既小朋友啦.
係喎, 唔記得贊下Midby, 上次番媽媽屋企時, 佢只係郁比公公, 婆婆睇;但今次就唔同喇, 婆婆同埋舅父放隻手上去時, 我叫聲Midby, 佢即刻郁比佢地睇, 到走時o係72x站, kacey 又放隻手上去, 都feel 到佢郁呀! Midby, 你唔好乙水到媽媽咁開心啦, 你咁細個就咁懂事喇?


text:
2013年9月27日 星期五
主君的太陽 -- 好睇!
敗家媽媽平時除左返工, 湊女同"陪太子讀書"之外冇乜私人時間,
耐唔耐就會睇下有咩劇好煲,
襯住阿女瞓左呀, 或者返工放工d 搭車時間就煲下
但我冇睇港劇N年, 台劇, 陸劇, 泡菜劇都會睇,
起碼人地編劇同製作比較認真, 唔會當觀眾白痴
時間有限只會睇好多好評嘅劇
呢排緊追住韓劇主君的太陽
突如其來的中秋廈門之旅 (PART TWO)
2013年9月23日 星期一
突如其來的中秋廈門之旅 (PART ONE)
8月尾拎左阿女o既校曆表之後就心思思想 plan 去旅行
學校中秋節正日非紅日都係假期 (都話幼稚園假期多)
所以變左有4日連假 (後尾變成5日, 不過這是後話)
咁就睇下fanfare有咩地方有平飛,
啱啱上兩期fanfare 係做中國機票,
見得果幾日都係搵d 中國短線,
2013年9月16日 星期一
工欲善其事, 必先利其器
自從小齊開始返學
我就諗我係咪應該買張書枱比佢?
等佢可以自動自覺"埋位" 溫書同做功課
哈哈, 呢位媽媽諗得多理想!~
2013年9月13日 星期五
上學雙妹嘜
2013年9月11日 星期三
我打電話比我同事先~
2013年9月9日 星期一
希望工程 -- 英文篇小總結及分享(i)
前文提過敗家媽媽開展左呢個一年o既希望工程
到而家都開展左一個月有多,
寫個小小o既分享紀錄文
訂閱: 文章 (Atom)


text:
遊戲之夜
周不時,我同幾位朋友都會有個遊戲聚會.唔好以為遊戲係細路仔玩意,有啲遊戲嘅陰險程度,有時連玩慣辦公室政治嘅專家都攪佢唔掂.玩呢類圖版或紙牌遊戲,幾益智架,搞到我K又唱少咗,又有多啲機會同朋友交流.琴晚個遊戲聚會,我哋玩咗三個遊戲,分別係Ticket To Ride – Europe,Citadels同埋Scotland Yard.
Ticket To Ride – Europe係响一塊歐洲圖版度起鐵路.每人分發幾張鐵路起點同終點城市,然後儲顏色卡起自己條鐵路.當中會有人爭路霸路等情況發生,最好要隱藏自己嘅路線,以及預先諗定第二條路.琴晚我有條路線,只要起兩段經一個城市就到,點知俾人霸咗條路,害我兜咗個大圈經過六個城市先到.呢個遊戲唔會咁傷神,適合午夜十二點後玩.
Citadels係紙牌遊戲,目的係起夠八個總價值最高嘅地或.每人每圈可以揀做唔同嘅角色,然後順次序出場做佢揀嘅角色嘅嘢.雖然揀嘅時候你係唔知人哋揀咩,但係到你揀時,你可以睇到角色牌之中,少咗邊幾隻同剩番邊幾隻,同埋睇對手嘅牌面,估人哋會揀乜角色嚟做.角色有皇帝,殺手,小偷,商人,魔術師,法師等等… 每個角色都有唔同嘅功能,而且出場次序係經過精心安排,玩過後會拍案叫絕.呢過遊戲好玩攻心計,而且要玩得陰險,我覺得成年人玩先至玩到個趣味.
Scotland Yard係一個兵捉賊版圖遊戲,一人做賊五人做警察,警察要响二十四步內捉到賊人.賊人則暗裡行幾步,然後到某個時候就要揭露行蹤一次.而警察就要憑賊人嘅行蹤同所用嘅交通工具去圍捕佢.因警察所用嘅交通次數有限,所以要好好商量同部處.我諗過,好唔好玩無間道呢?哈哈.
玩呢類遊戲,幾健康架.
__________
有陣時,我幾佩服女人.
譬如,男人揸車.女人可以响旁邊不停咁教你點樣揸車,條路要點行點行.幾好,唔駛買GPS,慳番一筆.
男人揼木整圍欄,女人可以响旁邊不停咁講解工業安全,指定你用咩工具,教你點用鎚,跟住用咩步驟.而最好嘅,係當男人做嘢做到停唔到落嚟嘅時候,有人會到時到候叫你放Break.
男人去運動,女人可以不停咁話你知各項運動嘅危險性.去踢波?會斷腳唔得!去打籃球?會拗柴唔得!去打網球?會曬到生皮膚癌唔得!去游水?會浸親唔得!去篤波得喇掛?波樓雜又唔得!好啦好啦,就留响屋企啦!咁就乖喇.
做男人真好.
__________
有日同網友傾開,講懶剪指甲嘅問題.哈哈~
細個時我好怕剪指甲,一唔小心剪深咗就好鬼死痛.所以,到咗依家我會好怕見到指甲好細塊嘅手指,成日型住佢哋係咪剪深咗.OK,我知係天生,仲有好多人係咁,不過,心理陰影嘛…
__________
細細個時,每次同老豆呀媽呀爺呀嫲飲完茶後,總係有大事件嚟臨.不過最衰嘅係,我細細個已經慣咗要番屋企張辦公椅先至做得舒服.唔好問我點解,呢個世界有好多嘢都係無解嘅.今日同老豆呀媽出街食晏,食完後又嚟急call,於是趕快返屋企.但係星期六,條街上就充滿著只有星期六先出嚟揸車嘅人.所以,粗口響遍全程車,响車內嘅老豆同呀媽,就只有笑嘅份兒.急到我丫,頂!
__________
後加:希望在明天
終於揾到段片


text:
我呢個新娘子,相信相比新郎,同咁多個兄弟姊妹中,應該係最遲起身嗰個 (笑)!姊妹們都係去我屋企集合,約咗化妝師同伴娘6:30am黎到開始化妝.我梳洗好之後就大概6:30am,收到化妝師Yvonne個whatsapp話架的士兜錯路,要遲少少 -_- 等咗一陣,佢助手先上黎幫我整住頭髮先...之後Wun同Mayling都上咗黎喇!整多咗15分鐘左右化妝師終於都到喇!佢黎到之後我見佢又無手快地追番時間,而中途更加停咗手腳咁吹水...咁我諗住佢知道我個rundown,同埋佢做開婚禮化妝,應該知道時間,所以都唔好意思催佢.本身我無戴錶都唔知時間,直到化到中途聽到姊妹winnie話新郎同兄弟已經到左樓下,再加上攝影師們已經到晒,再話我知個時間有d tight,我方知真係慢咗好多...(其實試妝嗰時都見到佢好似有d手慢,但當時以為試妝應該係慢慢試,點知原來佢真係慢...不過到後期晚宴轉妝,個速度又ok wo!?可能朝早要warm up?)本身已經遲咗好多,再加上佢整完我個頭,個前陰部份唔啱我個要求 (識我嘅人都知我對我嘅前陰有一份執著!) 因為時間關係,夾硬都要出去影咗d相,但全程我個樣都係不情願同不安...之後,到佢地落咗去影新郎同兄弟嘅時間先fine tune番,我心情先好番少少...但,我成朝個rundown已經遲咗差不多一個鐘!=_=
(之後就梗係要睇番相同片啦)
應該因為遲咗嘅問題,搞到要cut走一個game!嗰個game應該會好好笑,不過無時間真係無辦法...所以當我以為佢地仲會玩多一個game嘅時候,已經叫我入番房,準備讀愛的宣言喇!
呢part最好笑係,爸爸拖住我手帶我出房門嗰一下,我仍然係處於搞笑mode!所以當我行出黎嘅時候,見到有幾個好姊妹感動到眼濕濕嘅時候,我反而覺得好笑!(笑反了)
出到黎就係敬茶時間,之後就快快手手執埋野出門喇!Book咗架咁靚咁可愛嘅餓靚之van做花車,梗係要影番夠本啦!架車加咗我之前登特去買布搵人做嘅粉紅波點蝴蝶結,真係好kawaii呀!(心心眼)
積難得地記得我地book呢款車嘅時候特登揀咗天窗款,竟然記得主動要求企上去喺天窗
影相!好靚呀!叻仔! (大拇指)
之後就出發去男家喇!積屋企喺元朗,我地一齊咗咁多年,當然深知馬鞍山同元朗嘅距離,所以一早都已經預咗一個鐘頭車程, 終於都到喇!
積哥哥喺窗口等我地番黎,所以可以高抄影到相!
因為伴娘嘅高度關係,我需要著一對8cm高嘅高跟鞋,對於甚少著高跟鞋嘅我真係舉步艱難!加上套褂個腳係好窄,我必須小碎步咁行...加上又拍片又影相,平時好快就行到嘅路程,今日行咗好耐都未到...
積黎到門口等緊佢地set機嘅時候,又興致勃勃咁話一陣想點影點影,但明明就唔夠時間,所以最終只有拍片而冇影到相...入門喇!入到去攝影師問奶奶佢地要唔要d咩拜神儀式,奶奶話叫我地去個神櫃度扣三個響頭講自己個名 (響頭?!) 我第一時間打咗個突,然後全場都笑反了天!大家都相信奶奶只係分唔出躹躬同古裝片式嘅扣響頭分別!我當然相信佢只係分唔到啦,難道我真係著住套褂趴喺地度扣響頭麼?(驚嚇樣)
攝影師被偷拍到在偷笑呢!
之後就開始敬茶,今次奶奶全家,就連哥哥家姐們都係用跪的,膝蓋好酸喔~~(米字面)
快快換過回門衫後就一齊快快吃飯,題外話,訂嘅元朗盆菜又幾好食wo!時間關係,喺門口補拍片之後,食飯嘅時間只有15分鐘都無,大啖大啖食完又出發番馬鞍山喇!
差唔多完成早上嘅流程,放鬆咗一半,自拍一下先!
番到去俾原定時間遲咗一個鐘 (因為出門時遲咗一個鐘ma,汗) 燒豬師傅等咗成個鐘,我其他親戚都呆等咗一個鐘, 我家姐同隻豬玩自拍咗幾個字,原來佢咁重口味!(大笑)
終於可以切豬啦!
完成切豬後,轉妝準備出發去外影喇!本身諗住外影係著婚紗,但因為件婚紗個拖尾好長,又俾婚紗公司恐嚇我,如果整咗D洗唔甩嘅污積上去係需要成件賠的,聲稱係過萬元的!我當然唔敢搏...但我本身買黎外影襯婚紗嘅頭飾就用唔著喇!初初整咗個頭,我又覺得唔滿意,明明就係跟住我台中pre wedding既其中一個造型去做,之後yvonne有同我分析係因為個頭飾問題,咁我覺得都講得啱嘅...於是乎我又轉過個髮型!好彩轉髮型都算快!咁我地就可以快快出發去沙田外影喇!
出發前同伴娘影張相先!
去沙田影嘅原因係我同積係喺沙田度相識嘅,加上由馬鞍山去紅磡經沙田都算順路,所以就順理成章去沙田影啦!
商場入面都有影到!好正呀~
因為今朝嘅時間太趕,為免又趕唔上schedule,我地今次控制個時間控制得好好!加上兄弟micheal熟練嘅駕車技術,我地比原定時間仲早咗去到場地!
又轉妝喇!換上迎賓裝之後, 仲有時間影一陣相先切蛋糕!
之後就開始敬茶同影相喇,因為今日好多親戚朋友都係收工先黎,所以早D嘅時間黎到嘅人真係唔多,所以好輕鬆咁影!
等到差唔多原定換衫嘅時間都未見我同積公司嘅同事黎,本身我地真係想等,多得MC兼統籌 Louie幫手,勸我地入去換咗衫先,因為律師一早到咗,佢實在唔等得太耐!如果唔係佢,可能好晏都開唔到席!
我一直對於我公司嘅同事黎都有一種無形嘅壓力,話晒阿姐都喺度,搞得唔好好失禮架嘛!所以入去換緊衫嘅時候,我一直問住我嘅姊妹,我公司同事黎到未?當我換到七七八八嘅時候,聽到佢地話到咗,我就放下心頭大石!律師亦非常專業,由於我地個時間好緊湊,佢就叫我換咗衫之後,轉緊妝嘅時候佢入黎同我地講解進場,佢講得簡直快而準!
之後就準備進場喇,進場方式嗰度,明明之前講好由我爸爸帶領我入場,去到中間就交俾積架嘛,唔知做咩 Louie話積同佢講唔係,好在Louie好快就同我搞掂番安排好!終於進場喇!
spot light打落黎再加上頭紗,真係咩都睇唔到,再加上我一隻手要拎住花球,一隻手要拎起個婚紗,我真係全靠爸爸幫我帶路.
上到台準備證婚儀式喇!唔知係個look嘅問題定係只係角度問題,朋友share出黎d相影到我肥到痴線!(大哭)
呢張做咩笑到咁?多謝積哥囉!真係要笑足佢成世! 「我請在床各人見證....」在床呀救命!全場爆笑!我地笑到差D停唔到,佢有d fd仲大叫「加油呀 Jack」宣誓都要人打氣!-_- 之後我地停落黎,律師好認真咁同我地講,「再讀多次!」最好笑係,積幾個禮拜前沾沾自喜同我講,我已經背咗句結婚誓詞喇!我仲話得嗰兩三句,仲要有紙睇嘅,背咩呢?點知,背咗原來會咁...呀~呀~呀~(烏鴉叫)佢讀錯完之後,搞到我勁緊張,即刻字正框圓咁讀!我就當然無問題啦!
之後到致辭,積就當然又係緊張到想講咩都唔記得啦,我本身都冇咩準備,所以有d野想講我冇咩講到.
儀式完咗,我又入去換件敬酒衫喇!呢度就發生咗件意外,話說我換完件敬酒衫,出黎行咗幾個圈,同公司同事影咗一張相之後,就坐咗埋去睇朝拍晚播!
到到埋番位坐咗一陣,諗住要敬酒啦!積又話想我行去同佢公司同事嗰枱影張相,因為可以做埋即場派相,點知行咗過去,佢阿姐又行開咗,擾擾攘攘之後,就坐番埋位.就係呢個時候,坐番埋去嗰時張凳"kick"住咗對鞋...我彎腰落去整嘅時候,我條裙後面條拉鏈...爆...咗...!呢個時候我背脊涼一涼 (都唔知係心理上定生理上嘅涼意),我保持冷靜咁"唉"咗落個椅背度,同側邊嘅伴娘講「我條裙爆咗!」(呢個時候我終於明白點解新娘身邊總要有個伴娘伴住) 佢即刻走咗去同個化妝師講.而呢個時候,因為啱啱Louie就企喺男主家席同女主家席嘅中間,我就叫佢幫我叫我媽咪過黎.因為我媽咪識黎車衫,我相信佢有一定嘅經驗幫我睇到衫裙有冇得救.......之後佢話條拉鏈已經certified.....之後幾個姊妹都過咗黎,本身化妝師除咗佢件外套披咗上黎,我同媽咪都即刻叫唔好!(咁咪係人都知咩事囉!!) 不得不讚嘅係,我阿媽真係一個處變不驚嘅人!
呢度扯開少少,因為上年我同媽咪去北京旅行嘅時候,我又係突然間隻鞋爛咗,為咗唔好俾D團友知道咁尷尬,我阿媽又係處變不驚咁cover我,我地係順利咁買到支膠水貼番隻鞋,再番番去食飯而冇人知!!!勁野啊阿媽!!!
講番現場,我阿媽叫停咗佢之後,就叫姊妹去拎件披肩俾我!因為爆嘅幅度係好大,係成個背脊都出咗黎!件小小嘅披肩係唔能夠遮到的.....於是乎我叫班姊妹們圍住我,我地就直衝入番新娘房!呢個時候原來在場嘅人都有唔同嘅想法......剛剛行過黎嘅姊妹問我係咪頭暈,遠處嘅兄弟就以為我地嗌交......證明係冇人知道事實嘅真相!
入到去再證實條裙已經無得救嘅時候,唯有決定著番套褂出去敬酒......我本身已經唔鍾意著褂,所以一直諗住只會喺朝早著一次,夜晚本身都冇諗住再著!但去到呢個時候......雖然我好不爽......但都辦法啦!唔知係安撫嘅說話定咩,化妝師同身邊嘅人都不斷話,好多人都會著褂黎敬酒的.......換咗褂之後就出去敬酒喇!
本身我地都諗住無咩特別活動或表演,所以敬完酒,再補影埋相已經準備送客喇.
婚禮後,積嘅舊同事不斷捉住佢飲酒,爸爸拉黎佢出黎都仲想番轉頭,搞到爸爸勁唔放心想送埋我番屋企.....=_= 好彩結果佢都無再飲,仲搵咗兩個清醒嘅兄弟幫手送D野番屋企.
準備咗咁耐嘅婚禮就完滿結束喇!


text:
我哋昨晚由泰國安全返港啦!泰國以前帶團去過成五十次,上次2008年同婆婆恩祈去都係跟團,今次至係第一次自由行,真係好玩好多呀!去之前恩祈開始流鼻水而我喉嚨敏感咳都差唔多成個月,但一離開香港居然都好番晒,恩祈至可以食雪糕我就可以食辣嘢呀.布吉島日日陽光普照,恩祈同daddy日日狂游水同食嘢,開心到痺^^ 曼谷食同買都好抵,好正呀!因為有紅衫軍事件成個泰國都冇乜香港人,尤其布吉周圍都只有鬼佬感覺好relax.......而且我哋好幸運遇到的都係好人好事(連聲名狼藉嘅的士司機同要講價好麻煩嘅賣嘢啲人都碰啱係老實人),個個見到恩祈都好友善同鍾意佢(包括好多bb呀小朋友都主動同佢玩),食嘢又啱食又平又方便,風景靚就更加唔駛講啦,感覺上仲好玩過沙巴呢,連恩祈都話 I love Phuket! I love Thailand!
開始登機啦,Air Asia勁準時,而且delay多過兩個鐘都有coupon送,上次Penang番嚟delay2個鐘就送咗每位200馬幣.
Daddy係第一次坐Air Asia.經呢位資深飛機清潔督導主管的全面檢查下,話呢架絕對係新機,而且好乾淨,印象良好.兩個多小時到達曼谷機場,朶朶白雲下就係Bangkok.
過關要影相,個關員叫恩祈望吓自己張相,原來上次去泰國影啲相都show埋出嚟,個時恩祈得兩歲半個樣好得意.過咗關先唱錢,機場只有1對4.01.(而布吉最高都只有4.08),跟住落樓下level 1 機場員工餐廳食嘢,啲嘢食平到喊,牛丸粉之類25銖,炒粉飯類都係三幾十銖,仲要係唔太細碗個隻,凍飲15銖樽裝水10銖.....食一餐飽晒又地道嘅泰餐只係花一百零銖(即係三十蚊!)
食完上番去level 4 check in 搭內陸機去布吉,由於已做網上check-in 只需於web check-in counter 麻煩地勤幫手print 張boarding pass就行得.
上咗機用自備的children kit比恩祈玩消磨時間,一個鐘鬆啲就到咗布吉島.
六點多啲到咗布吉,睇到夕陽餘暉.......係機場先買當地sim card Happy card(300銖連增值),用004來打番香港只係4銖1分鐘.跟住出去機場轉右就見到meter taxi counter.其實都要問價但均真好多,我話去At Panta Resort佢哋開價300銖我冇還價就上車(我見隔離個鬼佬好氣憤一定要用meter但counter要收佢100銖服務費咪仲煩,已經平咗價錢又合理出嚟玩就算啦),我見個的士司機個樣幾老實仲叫佢聽日在酒店門口等,送我哋去Laguna(只係5-10分鐘車程).由於佢由機場特登入去接我哋收250銖都好合理呀.(在酒店叫車就超貴而且任佢劏)
由機場去At Panta Resort只係20分鐘,差唔多七點就到咗但天已全黑.去到check-in 我哋飲杯冰凍好味 wellcome drinks先.......揀呢間酒店係因為佢好近Laguna而喺Zuji 度book五百幾蚊晚(而家旺季laguna最平要千五蚊晚以上)當時book仲有HSBC優惠平多$250即係約三百蚊好抵呀!
我哋住呢間Resort Deluxe Room係泰式別墅設計(第二朝從窗口望出去仲有個湖境)好特別,啲嘢係舊舊哋但翻新過都o.k.張床超大又係恩祈開心跳彈床時間.
我哋一早係香港已預備定杯麵同通粉做晚餐(因為之前做research酒店只有一間餐廳好難食又貴),仲有酒店送的生果盆夠晒啦.
食完嘢沖埋涼仲有麵包超人卡通片睇呀(香港好似未睇過),跟住早啲瞓,因為第二朝一早就要去靚到暈的Laguna Area啦.


text:
終於終於到第一堂喇
其實媽媽我心情都好緊張
畢竟是宇正的第一次
呢日爸爸有事唔能夠同行
得我自己帶宇正去
準時10點半到達
第一時間係交學費先
跟住就換鞋
因為今次要宇正自己上
所以我預備一對乾淨的CROSS比佢上堂着
之前上PLAYGROUP因為有我帶住就只係着防滑襪
自己上堂果然係唔同D
學校預備一格比宇正自己放鞋
仲印左Maximos Fong 係度添
好pro吖~~
之後我帶宇正到課室門口
剛好撞見校長
就咁宇正就比校長氹下氹抱左入左課室喇
比人突然抱左...宇正當然有唔反抗喇
係咁叫「媽咪...媽咪...抱...」
呢個時候出動利誘
我同宇正講: :「媽咪依家去買包包返黎比你,你係課室上住堂等我好唔好?」
宇正一句話好!!
唔等佢有其他反應
即走.... (其實個下有d 唔捨得架...)
係學校出圍聽下有無宇正的喊聲
無喎!!
算喇!唔諗喇!!食個早餐等下先喇
1小時15分鐘後.....
返去接宇正....
好明顯係喊過黎
神情仲係好呆滯
見到我時未至於好激動
不過感覺好楚楚可憐
買左佢最喜歡既茶茶
比佢飲一啖先
返到屋企樓下食午餐
夜晚公公黎晚飯
買左隻走地雞
分左兩隻雞脾比宇正慢慢嘆
慰勞佢今天的努力
p.s.
今日落堂後我不停問宇正
「你今日上堂做過d乜吖?」
淨係聽佢講話 嘔
開頭我都半住半疑
因為無理由 嘔 件衫仲咁乾淨架
終於忍唔住打電話去問一下
老師話宇正係有嘔
不過只係類似作嘔咁
嘔左d水出黎
哦!原來如此
經過今堂後
再問下堂宇正都要自己上堂架
要乖乖等媽媽接
佢就不停話媽咪抱
之後就攬住我.....
第一堂未知咩事要走會易d
到第二堂宇正應該知道要自己上
唔知到時有會點呢?
期待......


text:
明蝠俠黎明本來就秘密簽咗新人JC,仲畀網民笑佢專簽J 字女仔做旗下藝人.講返JC,公司一早就將佢唱嘅歌擺上網,仲得到唔少網民支持,但係巴打們又點忍到手對佢起底呢?不過,神秘面紗一揭開,唔少人就笑JC嘅八字眉,話晒都18歲妹妹仔,當然都好hurt啦.
雖然唔少網民撐JC有好歌喉,但就對佢外貌就話唔及過往黎明所簽嘅女歌手,仲有人笑佢要執吓個樣先出道.
小妹妹JC就忍唔住氣,喺facebook打咗篇文回應:
「可能大家會覺得我咁post好唔成熟,岀得黎行預左啦有咩好怨.
我只係想講,從一開始,冇人話過我係一個靚女,冇人話過我好高好瘦
究竟幾時開始,唔靚就注定你一事無成,唔靚就失敗硬,唔洗諗?
其實我真係知可能我外表真係唔岀眾,但我自問有努力,喂!點都執到順眼啲先見人啦係咪?
我點會唔知,但有啲嘢天生嘅我改唔到,咁我咪努力啲做好其他方面嘅野囉,例如唱歌咁!
我信總有人欣賞嘅,但事實似乎同想像中唔同?
身體髮膚受諸父母,樣貌身材高度,唔係我決定.
我話我冇怨過就呃你嘅,不過我就已經接受左啦!
如果我個樣真係過份不堪令到你唔舒服嘅,我好抱歉,我只係想唱歌….」
雖然長篇大論係咁呻,睇落都幾無奈,不過小妹妹都未出道就要被唔識嘅人批評,梗係唔開心.但之後佢又好阿Q咁晒咗張圖話:「嗱!唔好嘈啦,依家比你揀,想我修邊隻眉?」
望完張圖,真係笑咗.睇嚟JC妹妹EQ都好高嘅.


text:
今日攞埋幾條魚去D公主度,一番屋企,即刻執架生落主場,落到去以經見D隱膽釣腳係度釣緊,佢地以經有魚中咗,咁我都唔好執輸,速速開竿,點知可能我黑仔,落咗餌之後,兩三個鐘,幾枝竿郁都未郁過;九點幾Uncle走先,剩得我同師傅偉喺度吹水,踎到十點,D流開始慢咗D,我枝竿頭就輕輕比魚拉咗幾吓,黎料喇!當佢再較為大力D拉嘅時候,我就快速抽竿,中咗~嘩!!好猛嘅拉力,攪咗兩吓以經再攪唔郁,唯有屎頂,磅頂又發出叮叮聲,頂咗四五秒諗住再收,噢~輕哂#開頭以為比佢飛埋樁Hi斷繩,點知收番上黎睇,原來隻勾比條魚拉直咗;等咗幾個鐘先有魚中,可惜又走魚,嬲到手都震埋,震都要挷過隻勾落去架,今次換隻大少少嘅勾落去,睇佢點拉得直;呢個時候,師傅偉又中魚喇!上黎係條磅頭金古,即刻比捧場客打劫;過咗十零分鐘,我又有魚食餌喇,今次食得仲細力,師傅偉就話梳羅仔啫,但係我就唔敢大意,對眼望實竿頭,特然枝竿頭彈起咗,我就一抽即中,又係好重手,頂吓收吓幾個回合,見魚喇,睇住條魚高速喺水中打轉,你個心都米話唔十五十六,收到埋黎好彩有師傅偉幫拖,撈箕上水,條魚睇落都過斤;走咗一條,好彩又中番條,師傅偉就話:「你今晚唔洗瞓唔著喇」!
跟住再釣多陣就執埋D架生,有魚留番聽日釣,兩個傻佬就一齊去宵夜喇!
呢輪中親D金古都係斤頭 ,力水猛都不得了.
今季D金古同上季嘅釣法又唔同咗,唔通D魚都會進化嘅!


text:
06 4月, 2014
求其午餐
上星期日返荃灣求其揾間茶餐廳食lunch呢間喺福來邨嘅餐廳主打台式食品但又什錦菜似的乜都有得食,我叫咗個鮮茄雞肉烏冬可惜個湯冇嚟聞味我便加D茄汁即時好味晒,車爸爸食魚腐豬排拉麵反而個魚腐好正新鮮炸起熱騰騰又好味呢,我倆都唔好台式飲品都係凍檸茶同奶茶好了^0^
05 4月, 2014
奪命豬油渣麵
04 4月, 2014
蟹痴
我同車爸爸都係蟹痴任何蟹都愛吃今日喺街市見D奄仔蟹好靚用嚟清蒸一流仲爆晒膏架好好味呀,須然我不可吃太多膏(我冇膽架)但真係忍不住了hehe好彩食完冇唔C服咋,另外整個藕餅食我第一次整咋又好好味喎多謝乖乖媽教路又易整又美味^0^
03 4月, 2014
電視機
屋企部免費電視壞咗點解係免費電視因為係車爸前老細送比佢嘅不過絕對係愛佢變成害佢,睇開55吋車爸爸巳返唔倒轉頭而家要買部50吋先止到癢星期六就送咗嚟車爸爸睇得好happy呢^0^見佢咁歡喜跌DD$$都開心嘅雖然有DD赤赤哋haha~~
02 4月, 2014
美味象拔蚌
星期日返荃灣車哥哥加餸象拔蚌一條我哋決定做剌身真係鮮甜無比呢^0^加上車婆婆買嘅大海班真係超滿足呀,仲有特登整咗炆苦瓜我食添呢味餸我係唔會喺屋企煮架因為車爸爸唔食苦瓜嘛!!一家人開開心睇住落雹食飯都幾得意吖不過最緊要唔好有人受傷就好喇....
訂閱: 文章 (Atom)


text:
Sunday, January 30, 2011
遊川龍
Friday, January 28, 2011
Parents day
最近妹妮好識冧yaya呀, 以前都已經成日講 yaya i love you, 而家就加多句, if you don't love me, i will be sad. Now, do you love me? -__-" 雖然有d虛偽, 不過yaya當然都好冧啦, 點可以唔鍚佢吖.
仲有呀, 妹妮份人好管家婆架, 好鐘意理埋你個份同埋照顧人, 好似過馬路有車駛過, 除左自己安全仲會叫埋同行其他人快d小心車呀, 又要拖住晒一齊先得架. 上到車又要你都戴好安全帶, 又要所有人上晒車先比撻車, 驚死你會掉低未上車d人咁. 呢d大家姐性格都唔錯呀.
一月廿二日, 學校家長日兼open day, 讀了一個學期, 係時候見下老師了.
我地約好9:30, 一早食完早餐便去霸車位. 因為九龍塘咁多學校, 加上家長日實大把車爭位. 好彩好快搵到位, 我地無遲到
嘩, 入到學校好似嘉年華一様, 有攤位遊戲又有爆谷食, 妹妮聞到已經知有爆谷, 自動埋去攞野食
原來每個攤位吸個印, 儲齊就有禮物喇. 今日有好多家長做義工呀, 不過我地都係懶人一簇所以無舉手呀.
之後見班房兩位老師都仲見緊家長我地又週圍玩下d攤位先, 妹妮玩得好開心呀.
因為有得油顏色嘛.
首見miss Becky, 佢話妹妮d英文好好, 係one of the best in class咁話, 因為shapes, numbers, colors都識晒, 又可以表達自己, 尢其在細b班算係好好咁話. 不過我地最想問係妹妮平時係屋企咁嘈, 係班入面係咪好怕醜呢? miss Becky話佢唔算活躍, 不過好留心同埋speak at the right time, 問問題會識舉手答, 但係份人就好sensitive, 成日唔想做得唔好. 好似寫字寫得唔似會唔開心. 而miss To就話妹妮一切進度都ok, 廣東話又進步好多. 不過如果要在全班同學面前講野就會有d扭擰, 睇黎妹妮要多d練習對陌生人唔好怕醜了.
老師又比妹妮既profile我地睇, 入面會儲住由k1去到k3既profile架.
好似佢畫人樣, 分辨眼, 耳, 口, 鼻
男仔, 女仔...仲有自己屋企成員, 居然多左個brother?!
我地無咩問題問老師呀, 好快就見完, 再出去玩下攤位啦, 試下畫tattoo上手
妹妮揀左米奇老鼠
哈哈, 原來係應該由義工或老師畫架, 比我'得'左落去畫潻, 不過都ok吖!
好快就玩晒d攤位, 點知個胃食妹又走埋去爆谷攤位眼望望, 老師問係咪想再食佢居然唔怕醜'up'頭! 又呃多包爆谷了. 臨走見到同學仔nicole, 泊埋一齊妹妮高半個頭, 個個都問妹妮食咩大架?
真係走了, 去換埋禮物袋先.
仲有氣球潻! 見到妹妮返到學校好開心, 我地都好放心. 因為開學時次次問佢返學點呀? 佢都話no school today, 仲驚佢返得唔開心, 而家安樂晒!


text:
加密電子貨幣
加密電子貨幣係電子貨幣一種,設計基於密碼學原理,人人都可以發行,總發行量通常事先固定.佢基於事先定好並且安裝落各電腦嘅一個協議同埋點對點網絡來運作.
原理[編輯]
目前市面上嘅加密電子貨幣都係基於工作量驗證系統.即係話雖然理論上每個人都可以獨立發行加密電子貨幣,但係佢喺發行之前必須證明佢付出過一定嘅努力,噉就可以有效防止濫發.具體來講,發行之前需要先解決一個複雜數學問題(爾個過程又叫做挖礦),爾個問題除咗將所有可能解一個個噉去試去撞之外(窮舉法)無其它辦法解決,噉就需要大量時間同計算資源.另一方面,個數學問題解決咗之後,每個人都可以用極少嘅計算資源來驗證個答案啱唔啱.總結起身就係,印爾種銀子要付出好多,但係要驗佢係勿偽鈔就個個都做得.
同傳統貨幣嘅區別[編輯]
加密電子貨幣並非由國家中央政府或者金融機構,銀行發行,無一個發行中心.爾種貨幣嘅價值基本上來自佢嘅稀缺性,爾種稀缺性來自於經過精心設計嘅網絡協議.
通脹問題[編輯]
長遠來睇,傳統貨幣一般會出現通脹.加密電子貨幣嘅總發行量一開始就已經固定,而且隨著時間推移挖礦得到嘅報酬衹會不斷減少,到最後挖礦將會無辦法產生新嘅貨幣,因為噉,從一開始就保證咗加密電子貨幣嘅稀缺性,而且隨著時間推移衹會越來越稀缺,所以從理論上講長遠來睇加密電子貨幣衹會持續升值而唔會貶值.另一方面,個數學問題嘅難度係根據最近一段時間嘅發行情況做調整,來保證一段時間(比如10分鐘)衹會新發行一定量嘅貨幣(比如25個比特幣).所以就算有一日大家計算能力突然增加,原本要解10日嘅數學問題而今1日就解完,都唔會導致貨幣大幅貶值,因為個點對點網絡會好快自己作出反應,將問題嘅難度增加到原來嘅10倍.
同一般虛擬貨幣嘅區別[編輯]
同一般虛擬貨幣(遊戲幣)等等淨係可以買虛擬產品或者互聯網服務唔同,加密電子貨幣係一種真正可以用來買現實世界嘅嘢嘅貨幣,目前已經有好多商店同機構肯接受虛擬電子貨幣.佢亦有自己嘅匯市同埋同傳統貨幣之間嘅匯率.
工作量驗證[編輯]
目前大多數加密電子貨幣採用SHA-256同Scrypt工作量驗證系統,另外有部分加入咗權益驗證系統作為補充.
歷史[編輯]
第一種(亦係目前市值最大嘅)加密電子貨幣係比特幣.佢係2009年由一個筆名中本聰嘅人發明嘅.第二種(亦係目前市值第二大嘅)係萊特幣,2011年發明.之後2011到2013年間新出咗好多品種,而今內地通常將影響力比較細嘅林林種種嘅其它電子貨幣叫做「山寨幣」.


text:
(Pokémon GO)打道館 6 招必勝秘技
1. 挑戰陣營,要識揀屬性!
當您挑戰其他顏色陣營嘅時候,您可以選擇六隻小精靈出戰,而戰鬥中途仲可以更換.不過記住安排出戰果陣記得唔好淨係睇 CP,最好隻隻屬性都有,可以玩屬性相剋呀!
2. 尋找低 LV 道館
每個道館都有 LV 嘅分別,3LV可以駐守3個人,4LV可以帶4 個, 如此類推, 最多係10個.不過香港依家都係2和3LV道館多,所以點挑戰都係打2-3隻左右,6打3仲唔係可以人多蝦人少?
3. 幫同色陣營道館升級
遇上自己陣營同色嘅道館,其實一樣都可以挑戰,應該叫訓練.不過就要用1隻小精靈挑戰曬全部駐場精靈.嬴左就可以幫個道館升高D LV,等多D人可以駐守!
4. 閃避蓄力技! 屬性相剋要記好!
當對手畫面上出現招式名,就係對方使出蓄力技嘅時候!咁你就要睇準時間,用手指向左或右掃一掃作出閃避!不過每一招嘅閃避時機都唔一樣,打多幾次練習下喇!
5. 小心一般攻擊
唔好以為有閃避功能就咩都閃得,其實佢分開一般攻擊同蓄力攻擊,但就只有蓄力攻擊係可以閃避,一般攻擊係一定命中!所以我覺得一般攻擊係仲緊要過蓄力攻擊呀!
6. 屬性相剋要記好!
每隻小精靈同技能都有各自嘅屬性,遊戲嘅背後有個相生相剋嘅系統,例如火系驚水系,水系又驚電咁,如果唔識分,只要你挑戰道館果陣,見到畫面上出現「Super effective」,你就知道自己剋緊佢!


text:
都係同往常一樣, 清潔皮膚, 然後俾陳醫生睇下當日既皮膚狀況, 咁啱下巴生左粒大瘡, 醫生會避開果個位置唔打
敷麻藥, 大約 30分鐘時間, 姑娘會咨詢下邊 d 位置較痛, 就會敷厚啲, 咁到做療程時就會好些
都係由陳醫生 "操刀" 啦, 可能係最後一次, 我覺得比平時重手, 鼻位等毛孔大既位置, 都打多幾下
睇下塊面咁紅就知啦, 平時打完都係微紅, 今次吹左一陣風機, 都仲係好紅, 姑娘快手幫我搽藥膏, 補濕面霜及防曬
打完一刻, 都幾紅, 仲有點腫, 眼肚位好似喊完咁
返到屋企都仲有啲紅, 已經好左好多, 無乜發熨亦無腫啦
可能打得比較勁, 第二日已經開始有少少結焦啦, 都係搽藥膏, 補濕面霜, 做足防曬, 唔好用刺激既產品, 如美白, vit c, 去角質等等, 敷 mask 都唔好呀
第四日開始甩焦, 而且仲好多添, 睇下額頭同塊化妝棉就知啦, 好似老泥, haha
但抹晒啲焦, 塊面好白滑呢, 呵呵~~
毛孔細晒, 剝殼雞蛋咁滑呀, 素顏出街都唔怕呀
完成晒整個6次既療 程, 皮膚狀態好左好多, 有圖有真相, 效果咁明顯, 唔洗我多講都知邊一邊係 Before & After 啦
更驚喜係好難搞既毛孔粗大及敏感情況都改善左好多, 而係一般搽 skincare 改善唔到既, 所以我個人認為係好值得既, 當然都要揀有信心保証既診所及醫生做啦, 美容療程都有一定風險, 新聞都睇唔少意外個案啦


text:
開始玩之前梗係要充電先啦,所以我哋就試上海早餐 — 豆漿,生煎包同粢飯
充完電,我哋就開始行程,第一站係豫園.
對於豫園呢個大花園,我有啲覺得似志蓮淨園,不過呢個就無宗教特色同規模大好多倍.
牌篇,亭台樓閣,小橋流水呢啲梗係走唔甩啦!
午餐我都係喺豫園內面解決!其實呢度除咗啲花草樹木,魚龜水外,所有嘢都要錢,而且入面仲有個好多o既商場,可以俾人買下紀念品,又有好多食,便貴都有,適隨尊便!
我哋去咗一間食肆,叫咗桂花糕,魚翅蟹肉灌湯包 & 鎮江肴肉麵
離開咗豫園,我哋繼續覓食.
去咗一間好出名o既專賣豆品既小店,買咗豆腐花!
我試咗個鹹o既,味道都ok,無乜特別!
然後我哋去返酒店附近o既人民廣場行博物館.
無錯!係博物館.因為我同朋友都好鍾意行博物館,所以去上海o既其中一個好重要o既行程就係參觀哋o既博物館.
而其中有好幾個就係喺人民廣場入面,咁近酒店,我哋當然唔會放過啦!
不過,博物館好多都唔俾影相o架!
雖然係咁,我哋其實真係睇咗好多嘢架,亦行咗幾個博物館!
行完博物館之後,就去食我哋o既下午茶嘞!
之前我上網見到一間蛋糕店叫85度烘培,其實呢個名我硬係覺得好熟,但又唔知喺邊度見過!
上網睇咗佢哋官方網頁,見啲蛋糕真係幾靚,所以我都就特登走去試嘞!
食完下午茶,我哋就去咗行書局嘞!
哈!係呀!因為我同我朋友都好鍾意行書局o架!
不過,行咗幾間都買唔到書,原因咪就係我哋兩個都唔識又唔鍾意睇簡體字書囉!
哈!仲俾我搵到間7仔添!
其實7仔只有喺香港先會梗有一間喺左近咋!
睇完書,食完嘢之後,我哋又去多次外灘!
點解?因為我同朋友有啲言語誤會,我以為佢想去多次,其實佢係想去第二度,同再四圍行下!
結果我哋又再一次行外灘!(冏!)


text:
之前 LG 舉行記招,宣佈推出嘅唔係 G Pro 系列,而係全新 V 系列嘅 V10.昨日 V10 韓水終於極速抵達香港,首次加入雙前鏡頭同埋多咗個細熒幕,究竟用落感覺係點?好唔好得過 G4?而家 Edward 就同大家一齊睇睇.
手感都算幾好‧機背少許膠
之前 G4 採用真皮機背,筆者真係讚不絕口,今次 V10 就一改之前 G4 的設計,用番膠製機背殼,感覺係膠咗啲,好彩係機背殼都有少許凹凸紋理,補回無咗皮革個種手感.另外機背呢種膠係稱為 DuraSkin 嘅塑膠,其實都有助強化機身耐用度,都算係解釋得來嘅原因.此外兩側機邊仲採用咗 316L 鋼金屬中框,符合 MIL-STD-810G 軍用防撞規格,理論上就算跌機落硬地,都無咁易跌爛熒幕(除非熒幕邊位直接撞擊硬物),對於手機耐用度都大有提升.唔知呢種設計,可唔可以補得番大家心目中 V10 設計無 G4 咁靚仔嘅遺憾呢?
▲機背用番塑膠設計,不過今次採用嘅係 DuraSkin 技術,有助強化耐用度,可以話係非一般塑膠.
▲機背有凹凸花紋,摸上手手感都算唔錯.
▲兩側機邊採用咗 316L 鋼金屬中框,符合 MIL-STD-810G 軍用防撞規格,理論上就算跌機落硬地,都無咁易跌爛熒幕.
▲另外 V10 同 G4 一樣,採用可換電池設計,電池容量為 3,000mAh.
▲另外亦一樣可以插 microSD 記憶卡擴充容量,想買插卡換電機,V10 都係一個選擇.
▲由於係水貨關係,跟機火牛係雙腳插頭,不過輸入都有 1.8A,支援 LG 自家嘅快充功能.
▲至於跟機耳機就仍係 Qual Beat 3 入耳式耳機,而且還由著名音響品牌 AKG 調較過,音質理論上應該唔錯.而設計上亦係耳機殼同埋線控位採用金光閃閃嘅金屬質感物料,感覺比 G4 嘅跟機耳機更靚.
▲音質素上支援 32-bit HiFi DAC 功能,可提高音效質揀同減少音效中嘅噪音.
單手操控都仲 OK‧特別設計強化操控
此外,V10 嘅熒幕雖然同 G4 一樣都係 QHD 2K 解像度,但熒幕尺寸就大啲,達到 5.7 吋(G4 熒幕為 5.5 吋).至於大細方面,筆者就拿來 iPhone 6s Plus 比過,其實大細幾乎一樣咁滯,厚度都差唔多,不過 V10 機背有少許弧度,所以摸上手手感差唔多.另外,V10 係單手操控方面,其實都係勉勉強強,始終機身有番咁上下大,除非你嘅手掌特別大啦.不過 LG 為咗加強 V10 係單手操控嘅體驗,加入咗迷你檢視功能,只要係設定開啟咗佢,之後用左手拿機,就係返回鍵向右一滑;又或者右手拿機,係程式切換鍵向左一滑,就可以將熒幕顯示縮細並靠左或靠右擺放,咁樣就算機身較大,單手操控都無問題.此外縮細後嘅尺寸都可以自行調較,要回復至全熒幕只要點按一下角落嘅「X」鍵即可,十分體貼.
▲機身大細方面,V10 其實同 iPhone 6s Plus 差唔多.
▲不過由於 V10(左)採用少許弧形嘅機背,所以整體厚度會比 iPhone 6s Plus(右)厚少少.
▲單手操控方面,V10 其實都係勉勉強強.
▲不過 V10 就加入迷你檢視功能,左手拿機個時係底部向左一滑,就可以將熒幕顯示縮至左下角.
▲而用右手拿機個時,底部向右一滑就可以縮至右下角,方便大家用單手操控手機.
▲縮細之後,仲可以拉動角位調整大細,手細嘅用家如果想再縮細啲都無問題.
雙熒幕實用過曲熒幕
今次 V10 嘅一大特別,就係係機頂右上角位置加入一個 2.1 吋 106 x 1,040 解像度嘅副熒幕,其實設計就好似 Samsung Galaxy Note Edge 嘅側熒幕咁,唔止可以顯示日期時間,天氣,訊息等,仲可以顯示最近使用過嘅 APP 嘅捷徑,俾大家一按即開.此外,唔止開芒個時可以用,就算主熒幕關閉個時,都仲可以睇到日期時間同埋訊息,功能好齊全.其實佢同 Samsung 舊年推出嘅 Note Edge 比,兩機的副熒幕功能其實差唔多,唯一係 V10 嘅副熒幕唔似 Note Edge 咁可以擴充功能,顯示第三方程式嘅訊息提示;不過如果講起實用程度同埋拿係手上嘅手感及操控,V10 嘅副熒幕設計實在比 Samsung 手機的雙曲面側熒幕設計實用得多,最少唔洗驚唔覺意誤觸,呢一點確係 V10 優勝之處.
▲V10 嘅副熒幕位於右上角,可以展示最近使用過嘅程式嘅捷徑.
▲亦可以瀏覽推送嘅送息.
▲而係某啲 APP 入面,仲可以作為功能切換嘅目錄.
▲就算關閉熒幕嘅時候,都可以快速開啟相機,手電筒,開關 Wi-Fi 或設定為鈴聲,震動或靜音功能.
▲而平時亦可以睇到日期,星期幾,時間同埋手機電量.
雙鏡頭自拍夠 wide!groupie 都 easy job
V10 嘅另一特色,就係內建咗雙前鏡頭設計.大家唔好誤會呀,好多以前配備雙鏡頭嘅手機,一係就拿來影 3D 相片,一係就拿來影「先影相後對焦」嘅相片,今次 V10 就教識大家第三種功能:就係令前鏡頭攝影角度大大加闊.原來一個鏡頭直向自拍個時,可以影到 80 度,當使用雙鏡頭自拍個時,就可以影到 120 度超廣角,大家唔洗打橫部機影都可以影到超闊角度 selfie 相,就算影 groupie 都一樣 easy job!不過相比 G4 前置鏡頭有 800 萬,V10 嘅雙前置鏡頭,每個就得 500 萬,而且質素仲比較差,基本上如果係較暗地方自拍,會變得幾油畫化,呢個缺點就睇大家接唔接受到了.
▲V10 採用雙鏡頭設計,每個鏡頭拍攝角度為 80 度,像素為 500 萬,兩個鏡頭合起來可以拍攝 120 度超廣角度嘅 selfie 相片.
▲用家可以自選係用一個定雙鏡頭影 selfie,上面筆者試相,左邊係用單鏡頭影,右邊就係用雙鏡頭影,可見雙鏡頭真係可以影到闊好多嘅景像.不過質素方面就只屬一般,相片無論有無用美顏,都有明顯油畫化情況.
另外,佢亦加入特別嘅影相模式,內建類似拼相功能,但唔少 APP 拼相只係影完之後將幾張相拼為一張大相,而 V10 嘅拼相功能,唔止可以將兩張至四張大相拼為一張大相,仲可以俾大家逐張影.而且影個時,會盡用一個前鏡頭,雙前鏡頭及機背主鏡頭 3 個鏡頭,拍下 2 至 4 張相片並拼合在一起,萬一要影 groupie 又搵唔到人揸機,又或者要影盡影相地方嘅所有景像,呢個功能就好啱用了.
▲內建可以玩拼相功能,而且可以逐張影並即時合拼,唔似其他拼相 APP 要事先影完事後先合拼.
▲實際出來效果,可見右上角係用單前置鏡頭影,左上角就用雙前置鏡頭影,而下方相片就用機背主鏡頭影,真係用盡 3 個鏡頭架!
4K 拍片都有手勢模式!指向收音收音更清晰
除咗影相,今次 V10 同 G4 一樣,都支援 4K 30fps 拍片功能,但 V10 相比 G4,就唔止影相有手動功能,連拍片都有手動功能!此外,拍片個陣仲可以調整機身 3 個咪高峰嘅靈敏度,達到指向收音嘅效果,咁樣拍片個陣就可以更清晰收到來自唔同方向嘅各種聲音.
▲V10 唔止影相有手動模式,連拍片都有手動模式,大家用手機第日都可以影到半專業影片了.
▲拍片最高可支援 4K 30fps 質素,大家亦可以選擇 HD / FHD CINEMA 模式,拍攝 21:9 比例影片.
▲拍片時仲可以調整機身 3 個咪高峰嘅靈敏度,達到指向收音嘅效果,咁樣拍片個陣就可以更清晰收到來自唔同方向嘅各種聲音.
▲另外仲有一個全新拍片模式,可以拍攝一段一分鐘嘅影片.最特別嘅地方係每次按下拍片鍵,都會拍攝一段 3 秒影片,令大家可以逐段逐段 3 秒短片慢慢拍,當完成時按下儲存,就會自動連結為一條完整嘅影片,呢個模式用來拍攝活動花絮真係好啱用.
此外,有一項新功能都值得一提,就係大家開啟 V10 嘅相機功能後,會係右下方發現一條拉出式目錄,打開後可以見到幾項設定,包括:藍牙,記事,Gmail,訊息,YouTube 等,令大家影完相或拍完片之後,可以即刻透過唔同方式同朋友分享,唔需要進入相簿先做到,呢一項設計真係幾體貼.
主鏡頭質素依然唔錯
至於主鏡頭方面,V10 仍然同 G4 同級,採用 1,600 萬像素,亦同樣支援鐳射輔助對焦及 OIS 光學防手震功能,就算係較暗地方影相,都可以清晰影到靚相.以下就等筆者為大家展示部分試相吧.
▲V10 主鏡頭像素仍然係 1,600 萬,亦仍然支援鐳射輔助對焦功能.
試相區
2K 熒幕質素依然高
至於熒幕方面,今次 V10 熒幕繼續採用 QHD 2K 熒幕,質素同 G4 相比可以話係同級,細緻度依然好高,唔洗放大顯示睇 unwire.hk 桌面版網頁,都可以清晰睇到細字.不過熒幕似乎仍有 G4 嘅偏藍情況,而且由於仍是採用 IPS LCD 熒幕,雖然亮度都幾高,但可視角度依然及唔上採用 Super AMOLED 熒幕嘅機款(例如:Samsung Galaxy S6 edge+).不過整體來講,對於一般用家來講,應該仍會覺得幾滿意.
▲V10 嘅 2K QHD 熒幕,質素依然幾高.
▲就算睇桌面版 unwire.hk 網頁,都唔洗放大顯示一樣清晰睇到細字.
▲用來睇片,顏色算係幾鮮艷,不過都係有偏藍情況.
▲亮度雖然夠,但可視角度依然不及 Super AMOLED 熒幕嘅機款,不過對於一般用家來講,應該都會收貨吧?
4GB RAM 系統操作暢順
最後一項 V10 相比 G4 優勝嘅地方,就係雖然都係採用 Qualcomm Snapdragon 808 六核心處理器,但 RAM 就由 G4 嘅 3GB 加至 V10 嘅 4GB.如果大家之前有用過 G4,應該都會感受到用咗一段時間之後,可能因為本身 UI 比較食 RAM,所以都會間唔時窒下窒下咁.而 V10 上面,LG 就再進一步,將 RAM 加至 4GB,筆者就試玩過一陣,發覺無論係頁面切換,程式之間切換,又或者係 APP 入面開啟各項目錄,都超級暢順.就連開機都好快,基本上 10 零秒就完成開機過程,真係好爽.當然,會唔會用一排之後又會有窒機情況,筆者只係試用咗一,兩個鐘,確實試唔出會唔會仲有呢個情況,唯有等待下星期港行記招個時,先同大家試真啲啦.
▲V10 仍然係採用 Qualcomm Snapdragon 808 六核心處理器,繼續避開 810 處理器過熱問題.
▲V10 亦係首部 LG 內建 4GB RAM 嘅旗艦機款,閒置時有超過 2GB RAM 俾大家用,足夠保持 V10 系統暢順.
▲透過安兔兔評測,V10 獲得 51,900 分數,比起 G4 時嘅 49,000 分微升少許,應該都係多得多出來嘅 1GB RAM.
總結:設計差咗但講求「內在美」
老實講,Edward 覺得今次 LG 推出 V10,同 G4 有好明顯嘅取向分別:G4 相比來講以外貌,手感取勝,而 V10 就相比捨棄外表,改為實而不華嘅設計,但內建功能就比 G4 更為實用,唔止拍片,selfie 方面,最特別就係佢嘅副熒幕,既實用又唔影響手感,仲可以令大家睇到訊息之餘,又唔驚郁唔郁就要開主熒幕浪費電力,LG 今次呢項設計,筆者真係好鍾意.當然,如果大家買手機係外貌先訣,可能 G4 先係大家杯茶;但如果大家比較著重「內在美」,V10 大家應該會用得好滿意!
售價:$5,980 • 不想錯過新科技 ? 請 Follow unwire.hk FB 專頁 http://facebook.com/unwirehk/
查詢:三禾電氣(2374 0618)
The post Edward:「芒仔細細幾實用!」LG V10 韓水速詳測 appeared first on UNWIRE.HK 流動科技生活.


text:
食完飯之後,豬生就話想去銀行中心個新商場,呢個場好靜,一樓就好多買bra bra既shop,wocaol都有,同埋係個角度,大大間都幾好
二樓就多d不同既野,有d似樣既衫,有間都幾令既自助香水店,首先我係喺一間運動舖買左一件新玩具比nic nic,肥豬覺得自己好叻,識買呢d野比佢,其實個sale都有問要唔要整返脹個波,不過如果比小朋友或者狗仔玩就可以唔駛咁脹,其實好多人都識買小型足球比狗玩架啦,我都唔知點解佢會覺得自己好醒,噓~~~
nic nic豬既新玩具,佢真係反得好開心,30蚊唔駛,反爛又可以再買過,真係抵過我買比佢既好多既
跟住再行呀行,有一間裝修到好似我地曾經想裝修既浴鹽舖一樣,不過佢係賣香水,係自己溝既,我初初真係好有興趣想自己整一樽架,因為價錢唔貴,一支好似30ml既都係168之嘛,咁我就興致勃勃咁入去啦,入去睇呀睇都好開心架,直至個sale serve我,我就知有問題喇,其實個客係唔識溝香水架,同埋sale只會suggest 2-3個味mix埋一齊,不過出面買既香水有4-5隻味,又有中調咩調咁,宜家呢隻又冇喎,同埋每隻味用幾多份量又唔識,如果溝左出黎唔好聞,真係好大獲架喎,所以最終我都係走返出黎,咩都冇買咁都冇咩目的咁再繼續行,不過行行下比我發現有間賣衫既,有好多唔衫唔裙賣喎,而且都幾令,所以好自然比佢吸引左,又好自然咁買左一件佢話係日本返既衫,價錢ok啦,本來想買多一條架,不過好似,好似太浪費喇,一件先啦,遲下有興趣先再買多一件啦 呢件就係日本衫喇,我幾鐘意佢d花花,同埋個兩粒大鈕,大鈕我一直都好愛架
行完銀行中心,我就話要去始創朝聖,真係有d新鞋返左呀,不過我買左好多喇,只係係咁易試下反下就走左喇,之後係de dalco買左杯雪糕食,我就一路食一路扭肥豬同我去多次九龍灣,好啦好啦,佢同我去喇,不過去完今次之後真係可以死心喇,我一直都好想買既小木買,佢可以貴西貢差不多一陪,同埋佢好多野都冇放出黎,成日咩都問佢,我就唔係好想同呢個店主講野囉,所以以後我想再買手繪野,我都會入西貢囉,不過宜家可能會試下返大陸見唔見有,如果有,我可能會大手買入一d小物件,卡卡卡卡


text:
結婚週年紀念日
DAY7 (Part 1)
土曜日
行程~ 西武園ゆうえんち > 上野還車 > 原宿 > 涉谷
住:東橫INN鶯谷駅前
今日天氣都不錯
今早好多人去晒睇富士山浸溫泉, 我昨天就看飽喇, 所以去另一邊浸, 又可以包場
浸飽湯我地就向西武園出發喇...今日已係最後一天用車, 要返落東京喇...真係唔捨得呀~
西武園ゆうえんち
又係靜"英"英"無人既
呢d...好殘舊! 好似去左荔園咁
因為kitty, 我原本想買pass入場玩, 點知售票姐姐唔肯賣俾我, 佢話唔啱我玩, d機動遊戲係俾小朋友玩! 咁都得, 唯有入場先再算啦
好多夾公仔機, 但入面既公仔無一隻吸引, 隻隻都係又殘又舊
見到呢d咁古舊既機動遊戲, 真係完全荔園feel, 我真係唔夠膽量坐
終於見到紅葉喇, 雖然唔多, 但已很滿足喇
行到kitty既所在地喇, 呢度無咩人, 地方唔大, 一眼睇晒, 仲有d殘舊添, 同東京既puroland完全係兩回事
整個樂園只有呢間shop
樂園限定商品都唔多, 我又可以慳好多
無咩買, 但見到呢度既抽獎...仲有好多大獎係度, 好啦就碰下運氣先
今天運氣果然相當好, 真的俾我抽到大獎! ~頭獎: 毛氈一大張, 那一刻係好開心, 因為從未試個抽到大獎, 但一想到我點托返HK就頭都痛埋
呢款我都有抽, 都係D雞獎多
黎到我想坐既KT 咖啡杯, 我即刻去買了單一遊戲劵玩, 都無唔俾我玩啦! 我仲見到其他機動遊戲既小朋友都同大人一齊玩! 都唔明點解門口個姐姐唔俾我買PASS
呢架車就真係好細架, 我都好難坐得落呀
好多靚靚水壺和水杯
除了咖啡杯, 我仲玩左呢個 又係揀左KT先坐
差不多到午餐時候我地就走喇
...續...


text:
之前小兔唔係咁肯張開口比媽媽擦牙, 自從媽媽早前去洗牙, 帶埋小兔去, 番到屋企媽媽扮牙醫, 爸爸扮張自動椅, 屋企書枱燈扮牙齒盞燈,咁小兔就開始肯擦牙.
唔張開口尤自可, 一張開口, 我見到佢D牙有黑點!!
所以就BOOK 左牙醫檢查下牙齒+洗牙.
事前有再播U TUBE 小朋友洗牙片比佢睇, 同埋提佢會有D吱吱聲嫁,好高音,叫佢記得冷靜.
去到牙醫到E生先叫小兔瞓上牙醫自動椅度, 比鏡佢睇(我地係至企玩過無數咁多次), 小兔好開心.
話佢知你有D黑色點點.
媽媽:醫生其實點解會有D黑點.
醫生:牙紋深既人就易有
(即係依爸爸啦!因為E生都有同爸爸講過呢個問題)
醫生攞起一支吸管, 攞左杯水吸比小兔睇, 話佢知呢支管會吸水.
再攞起支高壓水槍, 話小兔知會噴水.
然後攞起支野話佢知係牙擦.
小兔點頭, 跟住就開始...
阿小朋友呢唔係咁識咬住支吸管, 有時又頂左條脷出來, 不過都算OK 既
但到後期就有少少緊張, 我見到佢WEAR 面,(開始有果D 高音支支聲, 爸爸都有話果D 支支聲係直接傳到頭骨, 其實好辛苦嫁) 有少少想喊.. 但佢都忍住, 我走去捉住佢手, 話佢知好快.
E生同佢加牙膏擦, 佢話牙膏好咸.
E生話:薄荷來喎, 應該涼至係喎
最後都可以完成 . 媽媽覺得小兔好叻好勇敢!


text:
(內有血鯹劏魚圖,慎入)
原來一條魚可以令我開心成日,車輋都話係天父俾我買到條魚可以開心D.
我就從來沒有在超市見過,心想可能只有魚檔才有機會有售.直到今日,我去了屋企附近一間超市super dì(並不是平日去開較大的esselunga), 竟然俾我見到有4條鯉魚放喺雪上面,頓時雙眼發光我價錢都不用看便叫賣魚勝給我一條!其中一條鰓同尾仲郁緊,賣魚勝仲問我俾條仲生嘅我好唔好😆佢見我猶豫,就揀咗另外一條俾我(其實我真係驚一陣切佢仲郁😅), 重1.6kg, 13€.我請賣魚勝幫我打鱗.
返到屋企即時打俾媽咪(出門前本來已通電話),報告一下我買咗成條鯉魚返屋企,再取經要如何處埋.
之後我先發覺原來條魚係未劏的,即刻有D緊張😱我咁大個人第一次劏魚(好細條嗰D唔計啦)!我當然不似魚檔的手起刀落,我主要是用剪刀.
雖然過程有些血鯹,不過當我見到魚鰾時實在太興奮(我最鍾意魚卜,喺香港如果好彩見到成pack魚鰾我一定會買的).我又打俾媽咪問下佢對魚內臟的意見😅不過媽咪建議我只留魚鰾,怕魚春污穢.
劏好之後,即刻用鹽,胡椒粉醃一下,加油,用梅菜薑大蔥蒸咗半邊魚腩加兩個魚鮫,蒸熟後加䜴油.其餘部份煎過後入冰箱待用.
呢餐午餐食得好感動,好有香港風味.我同Marco講,點解我要過咗咁多年先知呢度有呢D魚賣㗎!之後我就話,我開始擔心之後買唔到😆 Marco即刻同車輋講,女人就係咁,上一分鐘仲好興奮,下一秒又揾嘢擔心😂😂😂!


text:
希特拉
阿道夫希特拉(Adolf Hitler,1889年4月20號—1945年4月30號),係德國政治人,軍人,喺1933年去到佢死為止係德國總理,由1934年去到佢死為止係德國嘅「元首」(Führer).喺佢做總理同埋帝國元首嗰陣,佢畀人非官方咁樣話係德國嘅「獨裁者」.希特拉由1921年開始亦係國家社會主義德國勞動黨(Nationalsozialistische Deutsche Arbeiterpartei,即係納粹黨)嘅領袖.
希特拉喺德國第一次世界大戰之後嘅危機嗰陣得勢.佢用咗戈培爾嘅宣傳攻勢同埋有說服力嘅演講,令納粹黨成為當時德國國會第一大黨,佢關注中產同埋草根階層嘅經濟需要,並且有一種民族主義,反猶太主義同埋反共產主義嘅味道.喺創立咗一個重新架構過嘅經濟,一個重新武裝過嘅軍隊,同埋一個極權統治嘅政權之後,希特拉採納咗一個向外擴散嘅壓迫性外交政策,嚟擴張日耳曼人嘅生存空間.咁樣,當德國佔領咗全奧地利同埋捷克西北,同埋入侵波蘭之後,就令第二次世界大戰爆發.以上佔領之地大部分後嚟都俾人併入大德意志帝國(Großdeutsches Reich)嘅範圍裏面.
雖然納粹德國同埋軸心國喺顛峰時期佔領咗歐洲大部分國家嘅地,但係佢哋最後都被盟軍打敗.納粹德國總共殺咗大概一千七百萬人,包括屠殺六百萬猶太人.
1945年4月,因為蘇聯紅軍迫近柏林,希特拉同佢新婚老婆伊娃·布朗(Eva Braun)舉行咗個簡單婚禮後冇耐喺地下室吞槍自殺.


text:
小樽グリーンホテル
(Green Hotel)
(本館 / ダ ブ ル / 禁 煙 / 素泊)
14㎡,2人6600yen,泊車600 yen
酒店停車場就喺大堂入口前面,
啲車泊到咁密點出車呀?
唔使擔心,因為有專人幫你駛架車出嚟.
離酒店冇幾遠有間長崎屋
轉右再直行兩個街口就係小樽駅,
都算幾方便啦.
酒店大堂前台,話說我喺Jalan訂房後,
酒店send咗封英文confirmation email俾我,
咁我咪以為呢間酒店可以用英文溝通.
點知我地中午嚟停低架車時,
前台果兩位亞姐連一句英文都唔識.
初時佢俾form我登記都冇問題,
因為都填慣填熟,但當我話有車時,
佢就講咗一輪野,亞姐,我都話咗係外國人,
鬼識聽你講乜咩!佢諗咗一陣,
就喺部電腦度用google translate翻譯俾我睇.
雖然翻譯到不倫不類,不過大概都估度佢想講乜.
原來佢想問我泊低架車後仲用唔用架車,
初時我唔明點解會咁問,
因為來到時停車場只得兩三部車,
但都話俾佢知夜晚會開車
(唔係講,係响紙度寫晚間用).
最後比埋錢,擺低車匙去食飯.
後來再用車才理解佢個問題,
因為停車場泊三行車,如果唔再用車嘅客人,
佢地就將果部車泊最入,
我地因為會出車,就泊最出方便開車.
間房好細好窄,不過都勉強開到行李
冇衣櫃,得衣架,連浴巾都放埋喺衣架下面
由於窗台用埋嚟做書枱,將凳放咗喺床邊,
個雪柜要打橫放,如果打開行李就會擋住雪柜.
倒模式洗手間
酒店有無料牛奶,每人一樽,
細細支都幾好味.
由於昨晚剩咗好多菜,另外仲有生果,
仲有兩晚就離開札幌,唔想帶咁多野落東京,
所以今晚就去長崎屋超市買少少肉,
儘量食清晒啲野.
早上起身第一時間望出窗外,見到個天咁靚,
即刻彈起身執行李去積丹食早餐.


text:
March 9, 2016, Wednesday
今日有人請食晏呀! 麻煩鬼卒之忍唔著, 爆咗幾個月前同人夾份中咗六合彩三獎...哈, 開心事都唔早的講我地知, 今日佢自動自覺請我地食午飯. 佢話好想去食個沙律Buffet.
點知去到, 原來已經無咗salad buffet, 改為set lunch. 咁又係嘅, 整salad buffet嘅food cost, 可能貴的, 仲有損耗. 現在最平嘅Set lunch 係HK$68, 好似平咗的, 但我地就非常失望啦.
無salad buffet, 都揀ceasar salad唔要餐湯. 但碟沙律送到嚟, 我同麻煩鬼你眼望我眼, 好失望, 得一款幾條菜. 佢話下次再嚟的話就改叫餐湯.
今日個廚師都唔知做咩鬼, 只得兩三檯客人, 我地等咗超過半小時, 的野都未嚟. 催咗兩次, 卒之嚟啦.
焗燶了面的夏威夷Pizza HK$78
Fish & chips, HK$128, 貴呀!
水牛雞肉三文治 HK$68,個水牛雞整得幾好味,但個法包就韌到用刀都差的切唔開.其實呢樣野好易解決,廚師只要將麵包先烘脆便可以.
咁我地三個share嚟食又幾開心嘅!
甜品檸檬cheese cake, 每人仲有餐飲一杯.
今日麻煩鬼請客,每位唔使一百文.
我諗餐廳主人本來希望有所改變會多的客人,但見到只有三兩檯客,似乎變革唔成功,仲少咗人. 睇嚟仲要變呀,唔係以前儲落的客走哂就敝啦.


text:
經過爭取,老闆終於改訂港龍去北京,總算安心返啲.第一次獨自出門既我難免有啲緊張.同以往唔同,今次帶埋手提電腦,過關時要拿出來,真係唔多方便,不過都冇計喇!
自從試過九宵驚魂之後,今次搭飛機都有少許陰影,好在全程都算穩定.估唔到非假期班機都好Full,可惜椅背冇電視,不過睇下報紙食下飛機餐,好快就到喇!
北京首都機場為左奧運改建過,好靚,坐無人駕駛時有啲似玩機動遊戲,因為實在太快,太先進喇!雖說北京氣溫只有幾度,但出室外一啲都唔覺辛苦,反而係有點涼爽.離開機場就跳上的士,的士司機操北京口音,我同佢傾計時只聽得明七成.入到市區見到前排燒燬既中央台附屬大樓,真的慘不忍睹哩.
台灣酒店只有三星級,不過都算乾淨企理,間房仲係一張大床,點碌都得!
不過最騎呢係床頭有個安全套,都係第一次見!不過都難怪,一出電梯大堂就見到一位緊身黑衣既濃妝姐姐,樓下仲有一班男人,見到我都會眼甘甘,就知係咩人啦!
一到埗settle左當然係報到同報平安,但預先帶黎既電話咭竟然打唔到,等我仲留左個號碼俾全世界添!好在部電話有漫游,總算唔使家人擔心!拿拿臨去移動買過張新咭,又要安排聽日既事,仲要即刻email通知大家,搞得黎都成八點喇!至弊打極都搵唔到老闆,果刻都幾無助!
輾轉同老闆聯絡到,安頓一切後就一個去附近既東安門夜市食野.夜市都幾多人,港客亦唔少,都好,可以叫佢地幫我拿相機.夜市既食物都幾貴,一串羊肉都要五蚊,食少少都幾十蚊.食左串燒,薄餅,狗不理包子,雪梨茶,最好食都係羊肉串,試左幾串古怪既串燒,叫海菇,冇咩味道,但幾得意!
可能太頻撲,食完有啲胃痛添!
反到酒店抖下好返啲,不過房間暖氣太大,焗到頭痛,窗又開唔到,唯有著少啲衫瞓覺!


text:
靚抽王
識泊,一定係泊個好碼頭
Ads by Google
拍戲做 show日捱夜捱好,定係搵個有錢老公做少奶奶好?答案當然係見仁見智……就奇啦!咁未必係因為女星特別貪錢,只係藝人都會有收山嘅一日,都要搵個伴.而搵伴就同買樓一樣,要保值.咁有乜嘢係最能夠保值呢?梗係$$啦!不過要泊個靚碼頭都唔係易事,除咗要有如花嘅外貌,仲要兼顧埋戰略.所以今期荒謬現象學就同大家剖析吓一眾女星嘅上岸泳術係幾咁精湛!
Status:上岸中
Coffee進駐上海騎馬仔
殘廁事件後, Coffee林芊妤被大台踢走,要以教瑜伽為生.本來以為佢上唔到岸之餘仲搞到份工都冇埋,睇怕都永無翻身之日.點知佢順利過關,令人驚嘆佢撰寫劇本嘅功力.近日發現佢除咗同江湖人物「上海仔」行得好埋,仲成為馬主,個個星期去澳門同上海 san嚟嗰 gathering.哇,真係 everything under佢嘅 control喎,睇怕離上岸之日不遠矣.
成功之道:夠搏,能屈能伸,殘廁又得,澳門又得,瑜伽又得,佢會唔掂?我唔信.
Status:遇溺
楊思琦上錯賊船
上岸嘅成功例子好多,不過失敗都唔少.好似思琦妹咁,一向走純情路線,同李永豪一齊,被高登仔認為係萬中無一嘅唔貪錢港女.點知一個唔該,同空心老倌吳帥搭上,好啦,拋棄豪仔,諗住上岸,點知沉船遇溺一場空.到依家自己一個仲要湊 B,都仲係未搵到真命天子,我見猶憐!想上岸嘅姊妹們請借鑑.
失敗原因:明明大近視,卻冇戴一個近視泳鏡,上錯岸.
Status:上埋岸,順勢飛天
梁洛施後生可畏過三關
上岸好威咩?有人仲威過上岸,因為佢唔單止上岸,仲飛埋天.本身喺英皇做藝人嘅梁洛施,喺楊紫瓊介紹下認識李澤楷,小小超幫佢贖身,仲生埋 BB.生完 3個 B,同李生喺 2011年正式分開.唔……嫁入豪門,又唔使成為籠裏面嘅雀仔,仲下半世唔使憂,你話,佢係唔係最威?
成功之道:霸氣過橋抽板.
Status:上晒岸成功例子
徐子淇嫁個有錢人
知書識禮嘅子淇 BB曾經喺娛樂圈同情路上都載浮載沉.同洪天明分手後,亦同霍啟山傳過緋聞.似乎明白到愛呢樣嘢應該係實際啲好,於是同李兆基囝囝李家誠一齊,坐正做少奶奶,終於成為香港首屈一指嘅榮華富貴嫁女餅嘅經典幸福女人.
成功之道:知錯能改,未為晚也.
李嘉欣有得揀先係老闆
貴為跨世代女神,李嘉欣梗係大把追求者啦,先後有大劉及羅兆輝等加入戰團,參加者全部都係勁有財力嘅猛人.不過最後都係由中建企業太子爺許晉亨奪得美人歸.今時今日阿美人唔使撈,每日淨係等食同埋欣賞維港風景.
成功之道:生得靚,冇計.
徐濠縈另類有出路
老公陳奕迅雖然唔係乜嘢大富豪,不過都足夠俾徐小姐買名牌做大花筒.最重要嘅係就算佢亂使錢,老公都一樣力撐,所以喺呢個嫁個有錢人系列入面,我認為佢係巴能士( balance)得最好嘅.有咩好得過有錢使有人錫仲有個猛人唱歌俾自己聽吖?須知道,徐小姐走型格路線,唔係乜嘢典型大美人喎,市場價值波幅好大㗎.
成功之道:有眼光,識揀個忍得之男.
撰文:娛文樂


text:
伍嘉慧( Bethanie)
香港婚宴管理及形象設計學院
婚禮宴會統籌及新娘化妝高級文憑
Bethanie性格外向坐唔定,「呢科唔只坐課室齋聽書,有好多訓練化妝, set頭課程,又可以出去睇吓唔同酒店場地,好多元化,一啲都唔悶!」
Ads by Google
U花 U草
搞婚宴嚇怕 準婚禮統籌師 伍嘉慧( Bethanie):最好旅行結婚!
到咗年尾,又係收紅色炸彈嘅旺季,想婚禮搞得好好睇睇,但又怕麻煩嘅通常會搵個婚禮統籌師( Wedding Planner)幫手!
讀緊婚禮宴會統籌文憑課程嘅伍嘉慧( Bethanie),放棄修讀主流課程,揀咗本地著名培訓婚禮統籌師嘅香港婚宴管理及形象設計學院嚟讀,希望下年再升讀 top-up degree嘅市場學, 19歲已認定自己目標!
19歲 Bethanie睇好婚禮統籌呢一行,「愈來愈多人嫌麻煩又唔想失禮,所以搵 wedding planner係近年大趨勢,平均一單生意都有一萬蚊人工,待遇唔錯!」
咪以為呢份工好易做,諗吓菜單,訂吓酒席就搞掂, Bethanie話讀咗先知呢科大把嘢讀,婚禮習俗,公關策略,市場學咩都要識,「我要成日上網睇呢排興啲咩,例如顏色,布料,回禮禮物,菜式,每季都有新嘢,仲要成日睇潮流雜誌同啲婚禮網,追住個潮流,例如以前多數人會用罐裝蜜糖或者筷子做回禮禮物,但𠵱家已經唔興,多咗人轉用杯裝蛋糕( cup cake)或者精美朱古力,潮流呢啲嘢唔識就 out,好易畀客人藐!」
一心喺呢行發展嘅 Bethanie睇落滿空熱誠,但對於自己的婚禮,她竟話一切從簡,「最好旅行結婚,咩繁文縟節都唔使理,加上自己做呢行,要求一定更加高,亦都會雞蛋挑骨頭,所以旅行結婚方便自己又唔使煩到人!」
Bethanie鍾意整甜品, Final Year Project就會將自己整嘅 cup cake融入功課入面,作為回禮禮物,「因為要預二百個,所以𠵱家同出面嘅餅鋪傾緊合作!」
Bethanie同男友都係愛狗之人,「我哋有一隻貴婦同史納莎,平時出街一見到狗就會同佢哋玩!就算功課幾忙,同佢哋玩吓就開心放鬆晒!」
撰文:校園組
攝影:何榮亮
形象及化妝: Kika Wong


text:
U花 U草
恒管長髮女神 鄭曼妮:儲起自己嘅頭髮!
Ads by Google
係女人都貪靚,閒閒哋每個月花幾千蚊執靚個樣,特別係個髮型,整吓個頭做吓 treatment,成個人感覺清新晒!不過讀緊恒生管理學院工商管理副學士 Yr.2嘅鄭曼妮( Manni), 21歲女堅持唔去髮型屋剪頭髮.
恒生管理學院工商管理副學士 Yr.2 鄭曼妮( Manni)
小學畢業後由廣州嚟咗香港讀書,訪問期間成日將溫書掛喺口邊,「就嚟 mid-term喇!𠵱家 GPA都過 3,希望上到 degree啦,我仲想讀埋碩士㗎!」認真乖女!
自從兒時陰影後, Manni甚少去髮型屋,寧願自己親自操刀都唔想冒險畀人剪.
除咗睇書, Manni(中)都鍾意睇戲,「喺學校我係電影學會會員,雖然有免費飛派,但太多會員,好多時都要排長龍拎免費飛,不過入戲院睇戲真正原因都係為咗食爆谷!」
中文成績一向平平嘅 Manni,為了提升自己中文水平,幾年前開始寫愛情小說,將身邊人嘅愛情經歷加入幻想寫成小說,「都寫過 200幾頁㗎,不過上次搬屋唔見晒啲手稿,心痛死我,𠵱家睇小說多,最鍾意張小嫻!」
原來 Manni自從細個去髮型屋剪咗個冬菇頭之後,自此與髮型屋絕緣,頭髮長咗只會叫媽咪同家姐出手,「大概六歲剪咗個冬菇頭,剪完喊咗好耐,覺得自己好醜樣,我就決定以後都唔再出街剪頭髮,前面就自己剪番,一嚟我唔使驚屋企人會亂咁剪,二嚟出去剪頭髮要幾百蚊,慳番啲錢好過!」
現在長髮長到過腰嘅 Manni,仲試過儲起自己嘅頭髮做紀念,又試過呃前男友自己識剪頭髮,幫對方操刀,但 Manni自稱拒做髮型師,「我唔得㗎,我純綷好珍惜自己啲頭髮!日日都會護髮,避免吹頭,一有開叉就自己修吓,可能因為自己鍾意睇古裝劇,覺得長髮嘅女仔有種古典美,好吸引,自從嗰次冬菇頭之後,我都冇剪過短頭髮喇!」
撰文:葉浩婷
攝影:何榮亮
形象及化妝: Kika Wong


text:
一次過包多D放入冰格隨時有得食
2014年5月13日 星期二
餃掂!
一次過包多D放入冰格隨時有得食
14 則留言:
係冰格攞出嚟唔會好容易黏埋一齊同好濕咩? 你重可以煎到咁靚嘅? (^0^)b回覆刪除回覆
June D餃千祈唔好溶雪,係冰格攞出嚟要即時落鑊煎咁就唔會黏埋一齊同好濕!刪除
煎一陣就落水蓋上蓋煮至熟再打開蓋煎至皮香脆就OK
掂! 好掂! 直情係勁掂!回覆刪除回覆
Hahaha多謝俾面刪除
好耐無包個餃子啦, 比你攪到我心癢癢tim!hehe..回覆刪除
你真係包得好似用餃子夾咁樣...哈哈回覆
你會包齋餃?會用咩餡呢?刪除
包得好似用餃子夾咁樣?Arr...咁係咪讚我呀?hahaha
我都好想包餃子啊不過冰箱爆棚要清咁D嘢先可包唯有睇住妳D餃望梅止渴啦^0^回覆刪除回覆
返工未呀?仲喺度餃餃震!回覆刪除
我都自己包過,嫲好鍾意玩又鍾意食,嗰次包好多冰起慢慢食.煎未試過,妳識煎,真叻!
我喺鬼域呀,自己包港式雲吞添呀,隻隻金魚咁好靚㗎!回覆
唉Monday 就返咗啦!係放假時先得閒餃餃震!刪除
煎餃最緊要用non-stick pan先會煎得靚!
港式雲吞我又未玩過wor,得閒study下點攪先
秘書小姐讚你,應該開心至啱回覆刪除


text:
馬其頓王國
馬其頓王國(古希臘文:Makeδovίa)係古希臘西北邊嘅一個王國.其史上至輝煌嗰時,亦即係亞歷山大帝國(馬其頓帝國),係由國王亞歷山大三世(大帝)開創.亞歷山大帝國係歷史上繼波斯帝國之後第二個地跨歐,亞,非三洲忌帝國,其疆域東自費爾幹納盆地同印度河平原,西抵巴爾幹半島,北從中亞細亞,裏海同黑海起,南達印度洋同非洲北邊.
起源[編輯]
馬其頓係喺古希臘邊陲忌一個地區,喺希臘中北部,西接艾普魯斯,東鄰色雷斯.其民族淵源重未確定,可能係伊利里亞人,色雷斯人(Thracians)同希臘忌多利亞人忌混血後裔.由於偏僻落後,而且行君主制而毋係民主制,而且主要住喺鄉村入邊,因此被其南境外忌繁榮忌希臘叫做無文化忌野蠻人.約莫喺西元前6世紀下半葉,馬其頓統一,實行君主制.
崛起[編輯]
- 馬其頓喺希波戰爭開始嗰時依附波斯,但又靜雞雞幫希臘人暗送情報.西元前5世紀末,國都從西北山區忌埃格(Aigai)遷去東南沿海忌佩拉.到西元前4世紀,攝政王腓力二世(西元前359-前336年)廢咗好細忌國王,自立為王,推行咗一系列改革.腓力二世借鑒希臘忌先進經驗,重採取有馬其頓特色忌舉措,強化王權,削貴族會議同公民大會忌權,改革幣制,用金銀複本位制.至緊要忌係渠忌軍事改革,建立咗一支忠於國王忌常備軍,創建咗好犀利忌馬其頓方陣.之後渠又佔咗色雷斯忌金礦,每年又有一個穩定忌收入來擴充軍事.馬其頓軍隊忌戰鬥力超過咗希臘第啲城邦忌軍隊.腓力為咗準備打東邊忌國家,重建立咗一支好犀利忌艦隊.
- 腓力二世喺軍力強大後,趁著希臘重打緊城邦戰爭嗰時南下打希臘.西元前338年,以雅典,底比斯為首忌反馬其頓盟軍同馬其頓軍喺中希臘忌克羅尼亞決戰,盟軍輸得好慘.第二年,腓力喺科林斯叫各邦來開會,宣佈希臘各城邦成立聯盟,除咗斯巴達之外忌全希臘都被迫承認咗馬其頓忌霸權,並決定打波斯.西元前336年,腓力喺渠忌女忌婚宴上被人刺殺.王位由腓力廿歲忌仔亞歷山大(即係亞歷山大大帝)承繼.
征服[編輯]
- 腓力二世死咗之後,希臘各邦又有反馬其頓起義.凈係得20歲忌亞歷山大繼位之後,向毋夠半年之內好快鎮壓咗叛亂.
- 前334年春天,亞歷山大過赫勒斯滂海峽打波斯帝國,亞歷山大忌軍隊同波斯王大流士三世忌軍隊向小亞細亞忌格拉尼庫斯河戰役(Granicus)第一次會戰,馬其頓軍大勝,毋夠半年就佔咗小亞細亞.西元前333年,亞歷山大率領軍隊向而家敘利亞伊蘇斯平原(Issus)大敗大流士三世親自率領忌10萬幾波斯軍,俘虜咗大流士忌阿媽,老婆同兩個女.大流士三世向東潰逃.
- 西元前333年亞歷山大征服咗敘利亞,腓尼基各城市.第二年又征服咗埃及,向埃及尼羅河口起咗一座新城叫亞歷山大裏亞(亞歷山卓).
- 亞歷山大向西元前331年春季又離開埃及,繼續東征.渡過幼發拉底河同底格裏斯河,十月間向高加米拉戰役又同大流土三世打.根據傳說嗰時波斯軍隊約莫有三十萬咁多,有馬步隊,刀輪戰車,但係都被亞歷山大擊敗,大流士三世又走去東邊.亞歷山大繼續向前,入巴比倫城,攞咗美索不達米亞.渠從巴比倫又向東行,入波斯本土,佔咗波斯忌蘇薩同波斯波利斯兩座都城,攞到好多金銀珠寶之後燒咗波斯波利斯城,殺戮住向嗰道尐人,來報復西元前480年波斯王薛西斯一世燒咗雅典城忌仇恨.之後三年亞歷山大又鎮壓咗波斯東北邊一尐反抗.波斯王大流士三世亦被渠忌部下殺咗,波斯滅亡.
- 西元前327年又進兵印度.渠統帥大軍向前330年從里海南岸向東,過帕提亞,向前329年—前327年打落咗巴克特裏亞同馬爾吉安娜,重趁機會揮師東進印度,打敗印度反抗者,征服旁遮普,重諗著沿著恒河繼續向東打.但係渠忌手下兵士向出邊打仗打咗好耐,好掛住屋企,又因為印度多雨,天氣好熱,士兵好辛苦,幾乎搞到公開造反,亞歷山大就將打落來忌印度部分分成三個省重留駐兵,跟著兵分三路返去西邊.
- 西元前324年初,亞歷山大將巴比倫作為新首都,建立咗一個龐大忌帝國—馬其頓帝國,亦叫做亞歷山大帝國.
- 西元前323年6月,亞歷山大突然患惡性瘧疾,病咗10日之後就死咗,死嗰時凈係得33歲.
之後忌人將亞歷山大征服忌土地叫做亞歷山大帝國,因為爾個帝國忌興衰同亞歷山大個人忌人生歷程緊密聯繫向一齊.


text:
今日同joejoe去海洋公園, 好在呢日天氣都唔錯, 全日都陽光普照, 只係有少少風, 可以用風和日麗去形容今日既天氣
同joejoe先係去海洋公園既巴士上影返張相先, 自己個樣冇表情既
等我都扮下自由行影返張相先, 自己好白痴咁
joejoe睇黎比我仲更加開心呢!! 好似個大細路~
第一個景點係去紅鳥池, 風景及雀又靚, 同joejoe坐係旁邊, 感覺好舒服
見到好多雀啊, 見到佢地係天空自由自在飛, 好羨慕佢地
joejoe拎住我送比佢既水樽影相唔知做咩, 不過同佢件衫都幾襯
joejoe學我其中一張相咁拎住個雞雞袋整起個咀, 感覺好複雜..
終於去到另一個景點:滑浪飛船, 起初我都好怕玩, 但後來從上高滑到地面時, 仲大膽望住鏡頭影相, 不過張相就冇買到
joejoe坐係船頭幫我擋水, 多謝你啊!! 覺得你呢個時刻好man
坐係船後既我影相, 好曬好殘眼, 不過就影得皮膚好白, 用左美白mode咁
全個公園最騎呢既相信就係呢三個回收筒
去到紀念品館度見到可愛既水母公仔, joejoe拎住隻男仔影相先
到我拎住隻女仔水母影下相先, 佢果然好可愛呢!!
去到另一個景點中華鱘館, 我都係第一次見到佢地, 不過係佢地既肚腩!?
仲有小小既蟹仔, 可惜係假既, 不過都幾得意
中華鱘館外仲有好靚既用花整既中華鱘, 真係幾靚
等我都同花花鱘影返張相先, 果度有d凍, 可以著下冬天衫
影到我都有d斯文, 一點都唔似自己
joejoe係度做咩呢?? 睇佢個樣都幾enjoy, 唔錯!
之後去海洋館, 見到好多深海魚好靚
呢條草海龍果然好似條草咁, 近睇先分得清楚邊隻係海龍
仲有好多水母, 光既顏色仲會轉變, 好靚
仲有各式各樣既魚, 毎種都各有美態, 可惜我部相機用閃光燈影相會好哂電, 否則可以影更多
joejoe攬住支糖果店既柱, 個樣好鬼搞笑
等我都同雞雞袋影下相先, 不過見到我袋住衫個黑色袋, 真失敗既自己
去到另一個好玩既地方, 就係山上機械城, 有好多攤位, 不過d公仔就麻麻
我哋之後會玩既一個機動遊戲, 都係呢個好, 唔太刺激
joejoe隻手整住門口, 好似少少唔太自然咁既!? 不過佢咁開心就算啦
我都畏高架, 所以坐定定咁比joejoe影相, 望住樓下風景有d驚
個摩天輪開始轉啦, 望到海面好高好高, 開始驚到出唔到聲
好辛苦排除畏高呢個障礙, 我哋先影左一張合照, 睇下大家笑得幾燦爛
玩完摩天輪之後, 見到一個用haagen dazs雪榚整既椅子好得意, 去影下相先
joejoe坐得好舒服既樣!! 睇佢全身真係好瘦, 好羨慕
等我都坐係度影下相先, 我對大脾真係好肥, 好粗, 真傷心
之後去到近纜車既水母萬花筒, 門口仲有以水母為背景比人影相, 但要買返張相要七十元!?
好難影既水母, 影左好耐先影到呢張, 連我自己都覺得好靚
入面好多水母, 而且仲好暗, 開左閃光燈影先知道人係度做咩
終於到搭纜車, 附近仲有水母既園林擺設, 真係幾得意
到左纜車站啦, 影返張相黎留念先, 都算幾OK咁喎
joejoe都係纜車站前影返張相先, 睇佢笑得幾開心
就黎到我哋答纜車啦, 唔知我哋答咩色呢??
我哋兩個終於可以一齊搭纜車啦, 由於路程太長, 係車內影下相先~
joejoe仲訓埋覺, 個背袋做耽頭, 不知幾歎!!
我仲好白痴手勢, 果然係白痴婆既我, 睇下開心得幾耐
見到joejoe訓覺, 我都訓下先, 我就唔可以好似佢攤係度訓, 只好坐住黎訓
坐係度扮下少女影返張相先, 對大脾果然好粗
呢張相既意境我都幾鍾意, 感覺好似好cool好型咁, 後面既背景也唔錯
兩個人影返張合照先, joejoe仲攬住我, 更加開心呢!!
唔經唔覺到左山腳既另一邊, 準備好再去行下
第一眼見到呢個七彩昇空天地, 滿布七彩繽紛既汽球, 好搶眼
終於到左熊貓館, 也就係大家熟悉既安安及佳佳既居住地方
就係大熊貓園既入口, 附近仲有一間賣紀念品既店舖
只係見到安安, 但就見唔到佳佳. 安安都想回到家中, 可惜關門, 點都入唔到去. 同埋佢地係八六年留係度, 同我差唔多咁大!?
離開熊貓館時見到呢個公仔, 佢懶洋洋訓係度, 覺得好似我咁懶...XD
佢坐係度食野個樣都好似我, 唔通我既前世係熊貓!?
海洋公園新開左個地方, 就係金魚寶殿, 未入去睇金魚前, 會有留言版比遊客寫字留念, joejoe仲寫左[joejoe豬 love bb豬(即係我)], sweet到暈左
呢個就係金魚寶殿啦, 個門口都幾得意咁, 入去睇下先!!
館內有各式各樣既金魚, 好靚啊, 睇到眼定定, 仲影左好多相, 但影影下相竟然冇電
行完金魚館之後, 我同joejoe都好肚餓, 原來已五點幾, 唔怪之得啦!! 我哋離開海洋公園之後, 返到金鐘海富中心既大家樂食野, 本來叫叉燒飯加生菜魚肉, 點知冇哂魚肉, 於是要去收銀處換單, 我哋叫左個比較貴既燒味飯餐, 點知個收銀員勁識做, 唔使要我哋加錢, 我都未試過, 唔通係因為預早同joejoe慶祝生日, 所以咁幸運!?
kumi's new life
2010年11月14日 星期日
同joejoe去海洋公園預祝生日
今日同joejoe去海洋公園, 好在呢日天氣都唔錯, 全日都陽光普照, 只係有少少風, 可以用風和日麗去形容今日既天氣
張貼者: 幸福之匙 於 上午3:39


text:
rice
| 5th Jan 2016, 9:33 AM |
食事
| (37 Reads)
search返舊blog,先發現上次講twins係2010!嘩乜有過左咁耐咩?我覺得係兩三年前既事咋喎....好驚.
update下最近食過既.其實舊年成年幾近無點去特登食D咩,一來好忙,二來都無咩想去試,我連去日本都係咁,驚唔驚?
好啦都叫有D 野試過,試完都係覺得唔值要山長水又遠又排隊又等又要襯off先去之類...
via tokyo:
銅鑼灣店開左好耐,見到又話要排隊又話咩都無心機去,最近尖沙咀開左,咁就試過幾次:
居然係估你唔到既軟棉棉版ふわふわチーズケーキ.個人偏好稍稍硬身芝士味濃的,這個嘛應該是隔水焗的那種スフレチーズケーキ,又有D人鐘意叫呢種做半熟(又唔係近年興既半熟中間流心果種),其實都係熟晒唔會流心既.
跟住食過一次わらびもち,OMG 難食到想喊,唔新鮮!
睇個樣都係名過於實.唔,雖然老闆係日本人都係咁話.冬天黎賣泡冰呢樣都真係香港獨有喇.
聽到Segafredo Zanetti Espresso話cheesecake從美國cheesecake factory直接入口,當年係美國無食過佢,返到黎都有少少遺憾,有得試就去試啦:
唔,都係咁,食過就算.
又到呢間大熱crepe cake,唔...一句講晒又係D人吹到咁好,完全唔覺得要排隊.
最後就係中村藤吉.嘩,排好耐隊呀,嘩,入面唔係好多人呀.哦.
食完又係覺得,雖然D配料樣樣都入得口 (唔似得上面果間),但又唔駛又拎飛又排幾粒鐘掛.當年係京都本店食都唔駛排隊.
當年係福岡食京はやしや,一樣覺得一般,黎左香港開都無心機去試... 搵日啦.
以上.


text:
星期二, 3月 31
新高
唔驚唔覺, 百萬倉終於由零七年十月再創新高, 雖則個時比而家高十巴仙左右. 睇番如果個時組合乜都唔變, 而家怕且連貼回恆指都未必做到, 所以係高位都係要慢慢轉番去保守或用指數去追似乎明智尐. 但賭仔咁講, 咁多次到 25K 都無套現, 無可能就係今次先去做呢套動作, 真好似買保險一樣, 唔可以僥倖一兩次咯. 雖則好大誘惑去套贏得勁個尐, 但要食大浪, 真係要死忍, 橫豎遲早都要衝, 頂多等多半年一載, 個回報率值得票價有余.
當炒個尐自己按圖索隠勒, 上高 A 場升到含含聲, 但 133 連 A50 都係升得個零頭, 咁證明尐資金真係吸哂去北方了, 所以香港而家都係一個被帶領既市場, 不過帶領者不同了. 美息都係要睇新增職位, 咁怕且今年點都要加勒, 再加美市都唔會睇得太差, 咁宏利唔應該係低位磨得太耐, 點都要彈番上去, 中通信真係佢點同鐵塔公司分生意同折賬, 都係要存疑一下勒.
答問大會就普選個定義界說, 引起雙方冷謿熱諷, 信心滿滿個個連小學雞既程度都未有, 真係令人啼笑皆非. 高級概念怕且唔係三言兩語可以表達清楚卦, 唔係公平, 自由, 正義, 民主呢尐概念唔會反覆討論過千年勒. 如雙方討論時無假定有共同基礎的話, 咁仲立乜鬼約, 講乜協商溝通先. 無話個民主(例如) 係死板一片, 但係同時代下怕且都有基本共識, 唔係就南橘北枳囉. 就算於無一個清晰既定義共識下, 以老祖宗既方法, 就係以不民主既概念或事實黎指認民主, 亦都係一種破膠既方法黎既. 就好似港人口中常掛口中既公平, 都只不係平平白白對或錯既規則而已, 深入尐討論就唔知係對邊個公平勒, 當然係商討個時有尐買單既人係無可能出席到既. 市場自由更加血漬班班勒. 所以每睇一次經濟, 每一次 CCTVB, 作為讀書人, 起碼自己要反一反, 雕琢下個覆合概念, 唔好畀尐 JARGON 洗腦, 呢個係你地既基本責任.
星期五, 2月 27
星期六, 1月 31
星期四, 1月 1
放棄
今年有波幅, 無升幅; 上年個個睇死 a 場, 點知半年就黎個大翻身, 而家又有邊個估到下一個會喪升既呢, 都係要靠估值黎開始先係正. 照過往斷估篇計算, a 場而家連三千尾中位都未破到, 雖則花旗香江市一鬼早都破哂了, 依 a 場性格, 都係要急升一輪先會有個了結.
年頭熱炒既濠賭股到年尾已要蝕入肉了, 所以與其追價, 不如平衡各組別襟玩尐勒; 而家油價同資源股同年頭岩岩調轉情景, 過一輪咪又係再回歸長期平均值, 都係要慢慢轉就得了, 或者等下個雙底先.
尐老一代話要放棄哂呢新一代, 換哂尐新香港人咁話; 無得做中港貿易,連空姐托盤都無得黎做, 都要開反架話. 與其坐以待斃, 咁不如諗下出路, 一為神工, 二為自己勒; 北上唔得, 咁只有出外了, 唔通食地產尐殘羹嗎, 學好外語同文化係必須卦, it 網上生意都係一個好既起步點黎既; 唔係就係學好炒股, 呢個本事就算你畀人篩走無得做 ao 或 ibank, 呢個技術都係無可剝奪既, 起始點都係公平既, 市場亦都係無限既, 當然唔計個尐 insider 勒.
身邊真係再無見到人睇淡樓市, 但美息今年怕且無得再唔郁, 唔通尐人要重複見多次淚水先識喊?
星期五, 11月 28
星期日, 11月 2
表態
PBR 貪汙醜聞纏身, 大頭妹又係贏得咁險, 即係最衰都係要偏番右多尐, 同要執番好盤數咁話, 雖則話新興尐貨幣要重新執位, 但差唔多係五六年低位, 都係落得過注既. 滬港通尐北佬真係唔知佢地點索料, 咁 ETNET 都係有佢既定位既, 再加上不排除要再和諧收購, 又係歷史低位徘徊, 技術上又有 UTURN.
匯丰話要一籃子咁去脫美元鈎, 咁即係跟住人民幣既尾而已. 尐官員實死口否認, 但係講得出既就唔係碎料, 真係郁既聴朝都會郁, 唔好咁天真, 兩地股市通都係外匯通既第一大步, 怕且跟住呢五年必有一場翻天覆地既大龍鳯了. 花旗正式 QE 襟旗, 俄佬又猛加息, 那邊箱架仔又大減價, 年尾前個焦點都要去番匯價同油價既走勢咯, 市況都唔會升得去邊.
習總個書單啱啱可以畀下香江小民參考一下, 佔既就睇悲慘世界點砌街壘, 要 UNFRIEND 既就睇九三年, 都係幾鬼到肉既, 怪唔得知要日日係旺角担遮幫拖. 但佔中一役, 搞到黃縁要做到咁激, 咁又點會了到個局呢. 中立係畀人話係騎牆, 但係無表態下都不失為一種表態, 而係邊縁危機下亦為一種強力黏合劑, 睇下蘇格蘭公投一役便可見了. 你話自己係絕對啱哂, 咁你同對立面有乜分別, 最緊要係作為一個人既立場, 而唔係一個形態既死立場.
運動發展至今, 真係無人估到后續發展可以去到幾盡. 但政府賴皮到咁, 真係再同佢撐落去真係無謂. 旺角尐人話要就算不成功至武力清場都要死守落去, 起碼對得主歷史咁話, 但你話自己代表自己, 咁即係唔通要七百萬個唔同咁傾先了結到嗎, 最尾都要搵個代表先傾到個比較可接受到既方案, 瓦崗寨都要求其搵個程咬金或李密做住首領先勒, 你做吾到頭都要甘心做住闖將先卦, 唔係漢朝做皇既咪係陳勝而唔係劉邦勒. 而家唔係打天下, 每個人都有佢既位置, 唔係攞到權后同中共家天下有乜分別先.
星期三, 10月 1
鬼站
一個月就跌差唔多二千點跌突甘話, 今次政治市真係超乎預期咁大同快, 又學多一堂矣. 友人話應一早去沽避險, 答道如為留個賺左既十零廿個巴仙, 咁都怕且幾難食到大茶反勒, 睇下你點玩囉. 滬港通吹左成半年有多, ah 差距已經去到差唔多了, ah 都有既大藍籌都係爭過五巴仙多尐者, 怕且到真係通個時做套戥都哂氣了. 沽大市去買 a etf 已係呢幾個月既指定動作, a 出其咁強都有眼見勒, h 追 a 細價股都係玩供需既遊戲, 真係唔識同尐 a 戶 同大戶玩勒. 尐人話玩買長實, a 既大野都唔玩, 係咪老點多尐啊. 反而係港線 h 紅既二三線真係升得既挺又強, 怕且係呢度落注仲有咁上下水位既. 133 畀人走數今日都算跌得少, 雖則差唔多畀高位跌左大半了, 但入面既決策咁鬼模糊, 尐折讓真係無老點你.
小事大要有智, 大事小要以仁, 大既后果呢幾日再不贅了. 但小對大既有尐底線係唔可以踰越既, 你可以同佢玩, 可以堅持談判, 但有尐野係不能觸及, 只可以玩模糊化, 各自表述, 各自下台階甘解釋. 如玩到反檯, 大當然要輸, 但以比例黎講, 小就通盤都要輸勒. 今次香港人直至此真係玩得好過預期, 但分散既好處大家已見到, 但壞處冒進怕且下個星期會湧現. 呢場仗係持久戰, 唔會係一個月內得到有效成果, 適當既佔中中央原則定時既表述同情報既分享係急中之急, 如明天都未搞妥咁就頗危了.
星期六, 8月 30
百夫
今個月突破先前一零年高位 24877 數天, 可惜似乎去得唔夠遠, 怕且要睇埋下個月了結. 尐 blog 友都講過, 而家大市 (包括 a 場) 尐估值差唔多係海潚價, 仲未呢七年既增長同修補, 如果只會劃下幾條線呢出出入入, 咁就去澳門好過勒. 2722 報告唔係咁正, 但都係高風險高回報之選, 雖則出面尐數據都係反反覆覆, 但香江尐指數都係大跑輸, 就算計埋呢浸所謂升, 都係要以博為主, 有排都未要守.
千禧年大家已經否決左中央公積金, 採用強積金黎做退休既保障. 而家推老年退保既都要話廿年后都爆煲, 咪即係搵六十后打后笨. 就算而家派到三千銀, 你估尐老人家真係有好大改善嗎. 其本源其實咪又係香江貧富懸殊得太厲害, 而老人家無以為繼, 個尖銳性咪更加令人關注囉. 如果去打劫紅毛鬼, 黎進貢法闌西, 咪即係尐窮人左袋去右, 有咪分別. 政府而家畀財團拹持, 叫佢抽投資性既差餉或資產增值稅, 咪即係與虎謀皮. 當然我唔會原教旨咁去做羅賓漢, 但個人消費不足, 同個別流動性膨脹催生一個個資產泡沫, 一個比較均勻既社會係有其可取之處, 資產者亦比較多另類生意發展, 人權同安全亦比較有保障, 合理既遞增稅係有其迫切性既, 但無民意實在既授權, 一切新法都係係度愚民多幾次而已.
從來都無預真係會授權香江小民, 但真係無諗都搞到咁核突. 你老老實實話要開明專政, 你咪一早話畀人知囉, 反正我地都有成廿千年既經驗, 咁自己都可以抉擇嗎. 但明明係狗, 你話係羊, 真係將小學雞既成語日日係 cctvb 同我地溫, 呢個真係挑戰常識既極限, 我真寧願要小人既真, 好過鄉愿既假, 起碼有殘酷既大度, 而唔係鬼鬼鼠鼠既閃縮.
現代群眾運動, 都係以自發為主. 但合則成勢, 散則水銀瀉地. 但逆轉之間, 就在乎小組間之呼應. 元代實行過十夫長, 百夫長制, 就算斷埋電話訊號, 幾部 walkie talkie 都可以聯繫幾十組人變動方向. 如小組領導不周, 可以直屬百夫長或過以過檔至另一組或再重組以畀新活力.
星期四, 7月 31
搵食
今個月升回呢幾年既阻力處, 種種恐懼同追悔又一一告升, 但睇番大圖, 都係冉冉咁上升同大成交埋尾, 今次都怕且有七成係呢一季破頂, 年尾前應收高過二萬六, 怕係二萬八樓下, 睇下今次可以錯幾多.
惠理連今年初位都未到, 仲有水位可以補追; 中石油啊周老虎撲出, 都係回槍一下而已; 宏利點左穴, 但息都係要升番, 都怕且最差唔會脫腳得太遠; 133 三年唔發市, 睇下 a 股效應點威; 鴻興財務調黎調去, 實則都係要睇下大環境, 今季都係要睇位買尐.
大廈十日停電, 個個阿婆焗到成肚火, 翠華話唔好阻住佢搵食, 唔肯電改. 終於要搞到佔領翠華, 先達成共識收市六個鐘黎電改, 一個晏晝就搞掂. 咁尐阿婆有冇犯法呢, 阿翠華有冇依法甘要尐阿婆去賠償尐佔領間既損失呢, 當然佢地可以咁做, 但咁係咪合情, 或合公義呢?
殖民地教育都係叫尐蟻民做順民, 搵食者, 使唔使咁認真先. 但搵到既錢, 係咪同勞工法例有關先, 你食入口既係邊個檢查先, 尐錢係咪夠供樓活兒呢, 你兒子係咪接受到公平既教育機會呢, 一連串問題, 係咪搵食咁簡單先, 如你不爭取, 畀人自動代理, 而家咪係一個辦, 睇下而家有幾多人要退要移民呢. 你搵食, 出邊尐人要入黎搵食, 咁係係咪有權阻止先? 你搵食, 人地要卡住你唔畀你搵, 咁你又無渠道去反對先? 就算而家有得食, 你擔保實跟住有得食嗎?
食藥要苦, 針灸要痛, 如舌頭反對食藥, 四肢反對針刺, 當然合情合理, 但最后要跟住身子沉入黃泉, 諗諗勒. 其實大家有共同點, 唔係唔可以溝通下卦.
星期一, 6月 30
星期五, 5月 30
反脆
既然變左型, 開頭入都係博鋼鐵業復蘇, 雖則真係無乜苗頭. 賺個尐就當係橫財, 分番去 347 鋼個邊, 減低注碼黎對應番個信心同所知.
如果有睇 Anti-fragile 呢本書, 咁應知道佢個啞鈴組合, 即係大部份 (八成以上) 係極低風險資產, 而其中一小部份則配置於高風險高回報之項目, 則其回報則程其正非對稱性, 即係輸個時可以保得住大部份本, 贏個時都可以跑得唔錯 (let profits run), 可能好過大市咁話. 其回報不取決於選股甚或時機, 而是其暴露風險之結構. 反而常人之集中組合或所謂中風險組合 (如七三股債組合或全賭股) 脆弱性太高, 跌得太勁唔夠本反身, 心理上亦太易投降, 甚易沒頂. 回睇自己組合, 其實都係十之二三跑出既係組合既主回報, 理由都好似同最初設想無乜關係, 好似私有化或炒緊軟件類咁, 而其他弱既要求都係唔好輸咁多者或有市場回報而已.
愛與和平講左兩年, 但紅衛兵十幾個游勇就迫到要反轉自由行, 大佬, 一個星期已經係天荒地老勒. 同上高講理性, 都由八九講到而家勒, 但人地東德人一推就仆哂係度, 邊個話唔理性就係唔理性呢, 可以咁講, 要一樣野發生, 如只用理性既話, 咁就一定一事無成, 唔係阿當個代早就滅絕哂囉. 今次火藥就齊唒, 你唔識引導, 仲要壓住咁話, 咁怕且要無序咁爆, 唔係燦爛, 而係慘烈. 唔好自己呃自己勒.
訂閱: 文章 (Atom)


text:
話說流沙包喺我生日前夕入咗camp, 所以我踏入2月1日既凌晨都係自己一個人喺屋企過, 同埋小花, Pipi同Popo慶祝. 我就食埋喺公司拎返黎既COVA蛋糕. (D COVA蛋糕係幫我地公司D日本人租屋既地產買上黎, 公司同事食唔晒, 於是我拎埋返屋企當生日蛋糕, 一舉兩得)
流沙包今日出camp, 應承會陪我喎, 所以我就請咗半日假, 同流沙包過咗一個悠閒既下午.
我12點半離開公司, 一路行LCX一路等流沙包搭船喺長洲出番黎. 期間我買咗D法國菓子, 都幾貴, 一包三十幾蚊, 每包都係得三幾粒, 純粹貪過癮買黎試吓.
跟住我地去咗牛角食日式燒肉, 我忍唔住食咗兩碗飯…
食完lunch我地就搭巴士去新蒲崗, 因為我想去新開果個Mikiki Mall行吓.
原來個Mall都幾細吓, D舖頭又無咩特別, 最激氣係我喺果間所謂既鬆弛熊博品館買咗個雜誌架, 佢話做緊特價, 原價$138, 折咗都要$11X.
點知我地後尾喺同一個商場果間”玩具之森”見番同一款雜誌架, 佢果度無特價都只係賣八, 九十蚊咋, 真係激死人喇!!!
行完商場諗住搭巴士返屋企啦, 點知原來巴士站/地鐵站係咁遠, 我行咗一陣發覺唔對路, 開始好忟憎發脾四, 最後call咗的士返元朗.
我都唔想生日發脾四, 但真係行得太攰啦, sorry啦流沙包… 返到屋企後我攰到唔想再落街食飯, 結果我地只係打電話叫外賣KFC喺屋企食就算.
今年既生日就係咁喇~


text:
2010年4月2日(五)
離開大觀峰, 我地就繼續開車去黑川溫泉啦. 我地跟住guide book既提議, 先泊低架車係風之舍, 因為呢度可以免費泊車架. 泊好架車我地就行吓溫泉街勒, 但果條所謂既"溫泉街"真係好鬼難搵, 我地行佐好多冤枉路先至搵到.
風之舍呢度有地圖同埋各間旅館既小冊子可以拎, 而且仲可以係度買埋入湯手形(不過我地無買):
係溫泉街我地都買佐D野呀, 包括有100円既可愛番梘啦, 巨峰提子乾啦, 同埋我仲試佐馬肉薯餅, 不過我覺得幾難食囉...
其實我仲有好多野想買黎食架, 例如泡芙啦, 雪糕夾餅啦, 但係如果再食就無胃口食旅館既dinner架啦, 所以唯有放棄啦.
離開溫泉街我地就揸車去旅館啦, 係GPS輸入佐旅館電話, 當時有D奇怪, 明明睇地圖間旅館係附近架咋喎, 但點解GPS顯示出黎既地點咁遠既...? 我地當時照開車啦, 駛佐十幾廿分鐘, 明明去到GPS所講既位置架啦, 但果度係一塊空地黎架喎, 附近又完全唔見有旅館類既物體囉, 呆佐...
我地係附近兜兜轉轉咁都搵唔到間旅館, 於是去油站問人啦, 油站D人好好呀, 比埋地圖highlight埋條路線教埋我地點樣行, 原來間旅館係頭先風之舍附近架咋, 真係唔可以100%信晒個GPS呀!! 個油站職員話好多客都遇過咁既情況, 明明輸入黑川溫泉既旅館電話, 但個GPS無啦啦會指佐佢地黎呢頭附近.
我地今晚住既旅館原來都幾難搵, 因為唔係喺正溫泉街果度, 係要行小路上山果隻, 比較偏遠架~


text:
我唔否認有某d人係特別奄尖麻煩阿之阿左; 又或者有d人想藉投訴來搵著數e.g. 食霸王餐~ 不過其實好多時被投訴既一方,同Yahoo Blog 一樣 - 係抵死抵比人投訴既!!
喺英國住咗十幾年,我由以前遇事會"算啦~ 由佢啦~"既鵪鶉,變成而家會咗為一鎊幾十個p而據理力爭,應投訴則投訴既師奶!
因為我發現你同佢地"算啦~ 由佢啦~",佢地係絕對唔會自我反省,只會繼續盤啤毫無改善!! (同Yahoo Blog 一樣!)
我投訴得最多,最抵投訴莫過於超市陰招 - 尤其我屋企附近果間Asda!!
我初搬來時喺依間Asda 買過一個原價£35減到£14.99既Tefal 電水煲,我去比錢時咇完價錢彈出竟然係原價£35!
依隻電水煲當時只得返我手上一千零一隻,果個好鬼蠢,態度同樣貌一樣咁可憎既八婆staff 搞咗一大輪,我等咗好耐先話我知 - 佢搵唔到放電水煲個架! 於是求其篤咗個價錢落部收銀機 - £16~
雖然£16係比原價平,但我決定買依個電水煲果一刻,個煲的確只係£14.99! 而且我等咗咁耐浪費咗我時間不特止,個八婆staff 一直擺出一副好唔耐煩,好似我特登比功夫佢做咁既面口,果£1.01 我真係無辦法比得條氣順囉!!
咁我話比八婆staff 知應該係£14.99,而唔係£16啦......真係估佢唔到呀 - 佢竟然回我一句"I DON'T CARE!",佢仲話£16係佢請示店經理後得到既指示!
得! 咁請妳經理出來等我直接同佢講囉! 反正除咗價錢,我仲有大把野discuss with 店經理!!
但兜口兜面同我講"I DON'T CARE"我真係接受唔到囉! 依d係待客應有既態度嗎?? 完全不知所謂!!
經此一役,我去親Asda 都會打醒十二分精神 - 尤其正正係依間Asda!
不過依個我無投訴!
因為一我無買依隻鱈魚柳; 二雖然佢地咁做係好無職業操守,不過佢地已經清楚表明咗價錢,會唔會上當就要睇消費者自己夠唔夠醒目,貴客自理嘞! 其實做消費者既只要細心少少留意一下,根本唔會咁易比陰招呃到!
一般收銀員櫃台不停咇咇咇,比咗錢先攞到單據對價錢,未必可以即時發現計多咗錢!
每咇一樣野,價錢一目了然,有問題可以即時察覺!
今日我去Asda 買野,佢地又來料嘞!!
到我self checkout 一咇,彈出個86p - 相差40p,圍返港紙約5蚊雞左右~
相同牌子既英式芥辣有一個玻璃樽裝唔記得係8Xp定9Xp,但份量比依個枝裝多!
40p雖然係好少錢,真係跌都隨時跌咗~ 但若我比8Xp可以買到份量較多既玻璃樽裝,點解我買份量較少既枝裝,要付玻璃樽裝相同價錢?
依個唔係我cheap 唔cheap + 斤斤計較既問題~ 係原則問題! Asda 係英國主要大超市之一,又屬於美國大公司Wal-Mart,真係好難令人相信咁大間公司電腦system,貨品售價資料經常都係咁混亂囉!
所以我覺得佢地係有心trap 大意顧客既! 貨架標一個吸引既價錢令顧客落搭,到顧客付款時未必會發現到所付款項同標價有出入; 又或者有顧客覺得只係相差少少錢無謂浪費時間去追究......錢佢地已經收咗,咪過咗海就神仙囉!
唔知既顧客就無得好講吖~ 不過察覺到有問題但唔追究既顧客,佢地咁樣等同助長超市繼續出陰招!! 位位顧客呃40p,超市年中呃呃埋埋真係肥仔賺到笑!!!
做生意最基本要有良心 + 操守 - 尤其係咁大間誇國公司!
窿窿罅罅既婆乸數都用咁下流既手段去呃人,真係衰格到不得了!!
所以無論差額多少,我從來都唔會唔好意思叫佢地退錢!
因為錯不在我,依個係我既權利!!!


text:
第13週
心情: 唔錯 體重: 無變 肚腩: 大左少少
好多謝大家既留言&祝福.... 每次見到你地既留言都會覺得好開心, 無咁寂寞呢!
呢兩日狀態唔錯呢,, 除左有少少難入睡外 (但其實唔知係咪朝早訓太多), 總算食得, 行得, 訓得, 疴得, 無嘔都唔錯, 小魔怪開始同我配合得唔錯.... hehee 朋友係街到見到我都話我見步如飛, 好精神呢..哈!
自從係中東返香港後, 頭兩個月幾過住半死又死唔去既生活, 個時真係有少少後悔有bb, 因為真係無諗過會咁辛苦, 但到依家踏入第三個月好似真係好好多 (托賴托賴~~)
依家我平日既生活訓到十二點起身, 我既"早餐"多數每日都係飲奶食芝士三文治; 下午茶有時會約親戚去附近行下食少少野, 有時無出街就係屋企食包餅/麵包again; 夜飯多數就留係屋企姑姐煮飯我食
日日如是其實真係好悶, 有時悶到真係好想乜都唔理就坐飛機返杜拜搵大少, 但依家既我唔再可以好似以前咁潚酒, 話撇就撇..... 真係老土講句: 唔顧自己都要顧個細!! 哈~
何況下個月係我同大少既大日子, 雖然我地選擇一切從簡, 只係係酒店註冊, 同親戚朋友食個飯就算 (其實我地已經係簡單得無可再簡單, 但我仍然覺得好煩, 真係好佩服擺酒既朋友, 真係好花時間同心機!!!!), 我仍然未攪印invitation card 既野, 又未開始約朋友派餅咭, 又要搵樓搬, 好多野都未做, 我又豈能話走就走?!
依家等緊大少月底返黎, 每次佢返黎就會加快我做野既速度, 始終有佢係到, 做咩都安心d!
好期待黎緊個Weekend 可以同我一班好耐無見既BLOG友聚一聚啊!! 嘻嘻~
每次見到小魔怪既超聲波相都會回心微笑, 令人更加覺得神真係好Amazing!!!!
P.S. 小魔怪個頭同大少一樣咁大啊,, hehee


text:
我姑仔個前同事兼好朋友阿Pat,佢住係我隔離條村,上次國慶阿姐表姐屋企開party 阿Pat都有去,我哋負責接送佢
阿Pat話比我知佢之前去咗唐人街附近嗰間Shelter
做義工,早排佢帶咗隻貓返屋企照顧,佢叫阿Flo
早排阿Flo 耳仔發炎,所以返咗Shelter,佢話佢會再帶阿Flo 返屋企
其實阿Pat本身鍾意狗,一直都想養狗,但佢單身一個人住,佢覺得養寵物會困身,佢自己都好多嗜好,怕
自己比唔到多時間陪啲寵物,佢去做咗義工,可能係緣份啦,佢覺得阿Flo 好乖,佢好鍾意阿Flo,曾經有個女仔想領養阿Flo,阿Pat都覺得個女仔會好好對阿Flo,可惜係個女仔未夠年齡可以領養佢
阿Pat 接咗阿Flo 返屋企,就通知我哋,我哋就去阿Pat 屋企探阿Flo
一入到屋,阿Flo 一啲都唔怕陌生人,好靚女,啲毛又好滑
帶咗個貓抓板同啲零食做手信
當日可能天氣熱,佢無覺好瞓,所以阿Flo 都好似無咩精神,都唔係好想玩咁
過咗幾日,阿Pat 話阿Flo 傷風睇咗醫生要食藥,佢驚佢搞唔掂,所以想我哋幫手餵藥
我哋當然好樂意啦,又可以再去咸阿Flo,阿Flo 又真係好乖
要快啲餵藥佢食,因為啲藥要空肚食,阿Flo 已經好肚餓
本身阿Pat 無咩養貓經驗,所以今次餵藥我哋教佢用毛巾包住阿Flo,等佢唔怕佢會太掙扎
之後即刻開罐頭比佢食
阿Pat 話阿Flo 好細食,佢鍾意食乾糧多過食罐頭
今次我又攞咗個貓草包比阿Flo 玩,阿Pat 話阿Flo 好鍾意玩小老鼠,我又送上一包小老鼠比佢玩
之後阿Pat 話佢自己餵藥都ok,阿Flo 只係有少少掙扎,阿Pat 到依家都好心大心細想收歸阿Flo 國有,但佢都有好多顧慮,佢8月又會返香港出席屋企人o既飲宴,咁仔仔爸話咁到時帶佢返屋企幫佢湊,不過都係等阿Pat 自己諗啦
再早前仔仔爸送貨去人哋個倉,見到人哋有兩隻貓仔,佢話佢好想“老笠”佢哋返屋企
早幾日放工經過樓下間西超市,見到佢隻貓走咗出o黎,真係好耐無見佢了
都仲係咁型仔


text:
早晨呀 首爾!
一早起身 見到嘅唔係雪景 而係好靚嘅日出淺橙色天空
好似黃昏咁啊
換好衫 大家出發去巨龜莊 一個韓國旅行常到嘅食店
門口好多龜龜佈置同擺設呀
我同龜先生砌磋武藝 點知佢咁衰乸枝槍射我
早餐狂食泡菜
我地由以前唔食泡菜 到依家好鐘意食泡菜 韓國泡菜嘅力量真大
哈哈 仲有好好味嘅炒米粉 同埋好好好好味嘅雜菇
好快就到左青瓦台
都係一 d合照嘅機會
就好似一家大細去旅行 總要搵個地方留下念影張全家福先得
青瓦台就係拍一張全家福嘅地方
喺青瓦台我再一次令大家拍手
我對住好多人唱歌 唔理幾多人圍觀 我都要唱晒全首歌!
之後去埋對面嘅大鼓閣
韓國嘅鼓花花的 好多人買嚟做手信
去完一個景點 又再食過
今次食我地呢幾日期待以久嘅韓式燒烤 任食的啊!
一知道任食 大家都唔客氣咁 香港最有趣嘅地方就係唔執輸
我第一時間叫dadi夾多春魚
可樂加燒烤或者打邊爐永遠都係最好嘅拍檔
哇 韓式豬 韓式牛 咩都有呀
但其實全塊板最好味嘅係金菇!!! 我地用金菇墊底 d汁比金菇吸晒 好甜好香
大家未食完之際
我就拉左mami落樓下公園玩
初初mami唔陪我去玩架
但我一句話 : 我嚟到韓國都想試下韓國d "sir sir" sir唔sir架
結果 呢條sir sir真係好好好sir
簡直係直sir落去架
我同mami講 : 我未試過咁凍玩sir sir架...
跟住...我地去 ....


text:
本來係陶寶B初出世時已考慮過買呢類型既安撫椅, 不過最後都係打消呢個念頭, 因為一來價錢唔平, 二來驚陶寶B唔鐘意座. 但係最後到咗陶寶B成6個月大就走去販家, 點解最後會走去買呢, 而唔早買早享受呢?! 咪就係因為係朋友屋企試座成功, 見陶寶B座得定定地, 好似幾好咁. 二來平時婆婆日頭湊佢時, 陶寶B又未座得定, 成日有要陪住佢座, 行開行埋都唔得, 所以不如買張椅俾佢自己座. 三來好似話2013年好多Fisher Price
既Product都會加價. 所以就係N咁多個既耤口下, 莎拉就係2012年最後一日販咗呢張安撫搖搖椅
俾陶寶B, 盛惠$68X (係上樓鋪買有額外Discount).
一返到屋企就拿拿聲拆盒, 九秒九裝好張搖搖椅, 第一時間放陶寶B落張椅度嚟個剪綵儀式啦.
一放陶寶B落去扣咗條Seatbelt之後, 佢就起勢係咁彈彈彈, 張椅就係咁搖搖搖, 嘩咁搖法唔得掂呀, 真係驚佢反橷呀, 唯有改為唔可以搖既模式啦.
阿囝, 你明明上次係人地屋企座得好定架, 點解你而家座到好似騎馬咁架?!!!
好明顯個答案係因為試座時係人地屋企, 唔係自己地頭, 所以就乖乖地, 但係而家係自己屋企就當然盡顯真我個性啦.
好彩最後陶寶B都肯係張新椅度座一陣自己玩吓, 嚇得我呀, 又以為販家後佢又唔啱座呢.


text:
今日係尾二一堂喇! 亦都係呢個尖東試食之旅的尾星了,我哋今日選了柯士甸路的老船長東南亞餐廳,埋單總共$177.
馬拉盞炒通菜,菜新鮮,味道OK!
越式炒粉皮,係咁多樣之中最好味,不過份量比較少.
一杯唔似紅豆冰的紅豆冰,無味,同埋唔覺有紅豆,似有紫米多D!
咖哩牛腩飯,牛腩牛筋都煮得恰到好處,有咖哩香,但無乜咖哩味,亦唔夠辣.
牛油雞翼,我個人就食唔出有牛油味,其實同一般炸雞翼無乜分別,不過炸得香脆,都算好食.
但真係要講吓呢間舖個老闆娘,真係煩到嘔.第一,我個friend去到先,個老闆娘見我個friend等咗一陣,便問佢我係咪唔識去,洗唔洗教我嚟,好似好helpful咁,但我覺得佢係怕我哋坐得耐阻住佢翻枱就真,我個friend 真係俾佢嘅熱情嚇親.第二,我淨係見佢不停要D侍應將D枱搬嚟搬去,好煩囉! 唔該諗清楚先啦!跟住又不停喺度訓示D侍應,明明無錯,都俾佢煩到出錯啦! 接booking又係,一時又話full晒,一陣個妹妹仔侍應推咗個walk-in客,又話佢唔識轉膊,又話D客無咁早嚟,如果佢哋交到枱,又可以接,唉! 一時又話得一時又話唔得,我係個妹妹仔我都無所適從.總之,我食咁耐,個老闆娘就煩咁耐,真係好唔掂,而且食物只係一般,我相信附近會有更多好選擇,所以我都唔明點解佢會咁好生意.
地址:尖沙咀柯士甸路7-9號煥利商業大廈地下


text:
老公一放假就偷懶無寫blog!今朝立即補番,一寫就3篇!嘻嘻!
咁早寫blog係因為我仲未瞓,係呀!7點仲未去瞓!前晚老公返夜朝早返嚟瞓!我又同佢一齊大覺瞓到下晝5點!瞓飽晒!而且傾計傾到好醒,所以瞓唔著!
瞓醒下晝6點幾7點去食飯竟然揰到Raymond玲玲,真係有緣了所以就傾到代課同開center嘅問題喇!如果代課代大肚媽咪生BB即係代十星期,有七百幾八百蚊日即係可以有﹕
5日×8OO=4OOO一星期!十星期可以有4OOOO蚊
嘩!都幾多喎!而且返去我第1間教過嘅小學又有舊同事老友記好似幾吸引咁!加上可以同公積金人講我有去代課!唔錯!
但係我今年話唔教書住係想出去試吓做其他野!代課即係做我之前做開嘅野!會唔會好似浪費左啲時問呢?又唔係好等錢洗!如果等錢洗真係唔錯!
我都係問多次另一個Raymond自閉小朋友嗰度comfirmlO月請人未先!如果可以sure到就唔代啦!賺少D錢都唔怕啦!儲多D經驗值先!
等你地第日開center同我學埋play therapy先!好好運用今年嘅寶貴光陰先!
話時話,今晚食完飯去叻叻屋企台灣仔,米米返夜!然後1點幾老公帶住我地3個女仔去左打桌球!我從來都無正式玩過!以前只係最多陪過人去!無茵茵同叻叻咁叻!但都幾好玩!好彩夜麻麻無乜人!唔係笑死人都似!個白波成日中袋!跟住返屋企同老公傾計傾天光,之後佢瞓著我瞓唔著又鼠出來寫blog明天中午又約左Maymay地,夜晚又約左Mingming食飯!係平日星期四五可以陪唔洗返工嘅老公咁真係而家做師奶仔放自己大假時先可以!
以前日日返工返到散晒,又忟憎,又要趕住早瞓第2朝晨早起身返工!邊有心情傾計同出街吖!我諗我咁大個女由小學中學大學同教書都未試過而家咁無壓力想做乜就做乜!想瞓就瞓!想上網就上網!想睇書就睇書!想去街就去街!好享受好lumlum!
我個勇敢的決定是正確的!希望我跟住會揾到feel good in every ways嘅工作!而又可以繼續好身心健康好lumlum咁享受生活啦!


text:
政府研究發展地下城,話將行車道由路面改到地下咁行,路面起樓.老實,一早就應該做啦,不過使乜喺地下?喺現馬路上起都得,將人行嘅地方好似美孚新邨變平台podium就得啦!
講 起呢啲「天人行空」計劃,我喺電台訪問長策會委員兼決定95年立法會選舉方法時,問投票反對60席全直選嘅李華明:「點解住宅大廈可以起50層,商廈又 得,連工廈都幾廿層,唯獨呢種喺市區有好多嘅建築,起來起去都係幾層咁高,仲要最抵死係每年到時間時,總係要空置兩個月,搞乜呀?」明叔就問:「乜嘢大廈 係咁?」我答:「學校囉!」
再講,英國人留低唔少正嘢,例如房協.班填鴨會話:「已有政府房委!架床疊屋!要整頓!」以前唔知,不過今日佢哋咁講 都啱,因為以前房協真係有實驗室功效,𠵱家只係個唔使經立法會,房委嘅petty cash錢罌.其實如果真係實驗,第一樣就係要示範點對付啲補貼房富戶.
助劏房戶上樓𠵱家我睇住港鐵長沙灣站,出口圍住一個街口,一角係四層高學校,其他三角係公屋.仲要其中兩個係新起,建屋質數靚過我住嘅48年樓齡深水埗私樓.點解交 稅補貼你,你會住得好過我?不如你住我個漏水天台單位,我住你公屋新單位,好冇?
咁你話你有需要,得.不過我只要聽一次你有租戶搵錢多過我,仲有得繼續住,點服呀?所以如果房協主席鄔滿海能夠研究點趕房協富戶,令劏房戶上到樓的話,仲唔全港齊挺房協!


text:
- 女生背影超拽唯美头像女生超拽唯美头像qq女生超拽唯美头像qq个性超拽唯美头像禁止的图标ios7营运商图标下载不能显示声音图标qq头像左一右带字吉他男头像qq个性文字头像欧美bl情侣头像贴吧动漫头像大于240纹身头像男生社会人非主流唯美的qq分组qq分组克隆器免费超拽文字头像吧qq超拽文字头像qq男生超拽文字头像个性超拽文字头像qq情侣超拽文字头像
相关文章:
女生背影超拽唯美头像,清纯唯美女生头像
女生背影超拽唯美头像
qq超拽唯美头像女生
氧气美女李英爱QQ头像_完美无暇的美人
萌男qq动漫牙头像,动漫qq头像大全
有皇冠的动漫头像,动漫情侣qq头像
好看的头像不带字,阿狸带字头像
qq二逼头像女的带字,qq情侣霸气带字头像
黑暗系头像$$男生
qq超拽唯美文字头像
女孩儿可爱萌头像
2012最新版本的潮流时尚创意唯美超拽文字头像_hao661希望您多多
非主流伤感女生个性超拽文字头像_爱你我有罪
搞笑超拽文字头像
非主流超拽文字头像
2012男超拽文字头像
张依依超拽文字头像
2013超拽文字头像
qq超拽文字头像
2012超拽文字头像
超拽文字头像
qq非主流超拽文字头像
三姐妹超拽文字头像
qq超拽文字头像大全


text:
2012年2月9日 星期四
我的著衫之道
一個人型唔型,好大程度上係取決於佢身上嘅衣著,好似我偶像黃博士咁,著恤衫西褲嘅時候會流露出文人學者嘅氣質,著T恤牛仔褲就展示出風流瀟灑嘅一面,唔信?有相為證!所以你話衣著對一個人係幾咁重要!
其實我覺得著衫同打online game一樣,著咗件靚衫出街就等於你撿到件好兵器,除左自信心返晒嚟之外,仲可以令你霸氣大增,遇神殺神,遇佛殺佛,,講句野都大聲啲,mk仔見到你都要行埋一邊.講起著衫,由細到大我嘅衣著都係交比媽咪全權負責,一來係因為我好怕一支公行入時裝店,比啲吊靴鬼咁嘅店員跟住晒,好似週身都唔聚財咁;二來係我好信得過媽咪嘅眼光,所以佢每次幫我買嘅衫都好啱我心水!我問過媽咪啲靚衫究竟係邊度買多,佢話一係就「佐x奴」,一係就「扑死你」喎,如果各位巴打睇完呢篇文,又想模仿下我著衫風格嘅話,都可以去呢兩間鋪頭睇下架!而家就同你哋分享下啦!
首先,係上身嘅衣著方面,我會比較堅持著恤衫,因為媽咪話過男仔著恤衫會斯文啲,咁樣識女仔都易啲喎.好似我身上呢件就係近期嘅至愛,係咪巧令令先!
有人話間條會著到人好老土,我就話佢哋唔識寶……我覺得呢啲應該叫做成熟穩重囉!顏色方面我就覺得愈沉愈好,除非你係做消防員或者交通警,否則著到好似果個乜鬼陽光男咁「SHARP醒」托咩……
至於講到著褲,通常天氣唔係太熱嘅話,我都盡可能會著長褲.點解?趁人少少先同你講,因為我天生就無乜腳毛,如果著短褲出街,唔知係咪心理作用,總之就成日凝住好似有人恥笑緊我唔夠man,成個女人咁,假如閣下同我一樣與生俱來就有「光管腳」嘅缺陷,一條有咁長得咁長嘅褲可以幫到你.當然,三歲細路都知呢個世界有樣野叫做夏天,如果你真係頂唔順三十幾四十度都包到自己對腳冚晒嘅話,可以試下著三角褲!呀……應該係三角骨褲先啱,當然長度都要有返咁上下,總之掩飾到你係「光管腳」就夠,好似我平時著開果條咁.
仲有樣野唔記得講,如果閣下同我一樣,出親街都有十九幾萬樣野要帶,好似PSP,NDS呢啲精神食糧,咁就要帶多個袋.背囊方面,我就孭開SPI書包嘅(吓?SPI都唔知係乜?睇下面啦!)貪佢容量大體積小,心愛嘅漫畫書都可以放多幾本.當然你亦都可以用斜孭袋,為左配合返條褲嘅長度,我自己就鍾意將條孭帶較到水蛇春咁長(見右圖),總之就悉隨尊便啦!今次同大家講住咁多先,有機會再同巴打們分享下著衫嘅心得!
訂閱: 張貼留言 (Atom)


text: 上回講到89年o既我去佐中央百貨做亞四 如果老馮炒我o既話,我大可以去做清潔,尤其是抹玻璃抹到發晒光,啲友成日發梗夢撞入黎,老馮費時撞爛佐要比錢整,卒之叫我唔好抹得太靚,吓?咁都得?係依度做無晒私人時間,不過學倒好多野,淨係施丹果啲劈友技術,每個客入黎一定死係佢刀下,仲死得好慘,個個都一頸血,真犀利! 今朝一早開鋪執緊貨之際,有個亞嬸,年約五十多歲,手抽住紅色背心袋,仲露佐條葱花咁上下o既野出黎,佢走黎問我話:亞哥哥:我要隻海閘牌o既20MB硬碟機,加張RLL 控制卡,最好幫我格式埋呀!我就話:吓?乜卡話,RLL?亞嬸,元洲街街市唔係依度喎?亞嬸又話:亞哥仔,唔好玩啦,我仲要返屋企裝機呀,你快啲好唔好?我好奇怪咁答佢話:亞嬸,20MB硬碟我地有,乜野RLL卡我地都有,但係20MB硬碟機要跟MFM控制卡喎?妳有無攪錯,係咪妳屋企人叫妳買o架?亞嬸好勞氣咁話:哥仔,你識唔識o架?20MB硬碟加RLL控制卡,格式化佐之後,咪有30MB囉!個command 叫 debug g=c800:1000,快啲啦,我趕住走呀! 係依個時候,施丹走黎同我講,佢話咁樣做係可以張20MB谷上30MBo既,不過係會有bad sector!但係20MB同30MB價錢爭成仟銀,所以有啲人會博吓,多多幾MB用都好過無!聽完之後,我今次真係比亞嬸大倒,睇黎深水埗真係一個臥虎藏龍o既地方!既然我入得依行,一係唔做,一做就要黎深水埗一定要搵我! P.S.當時好多鋪頭會用依個方法出機比人,再搵多成仟蚊,當時黃金商場,真係一個金礦,好多老細係依度搵倒佢地o既第一桶金!


text:
仲有豬棋.
上二樓,博物館係一間古建築,裡面係一條長走廊,兩旁有大大小小唔同嘅房間.
每間房都有主題,好似呢一間,主要係講豬肉檔.
以前豬肉檔要用嘅工具.
呢間係講森林中嘅野豬.
呢個豬燒烤爐,係咪好靚呢?
呢間房,係講以前嘅人如何捕殺野豬.
原來人類食豬肉嘅起源,係由野豬開始.
所以以前嘅人,屋企唔只有掛鹿頭,仲會掛野豬頭.
人類最初搏殺野豬,係由設陷阱開始,而當時人類嘅打獵目標,一半係野豬.
後來便有所轉變,改用狗隻.
呢個擺設形容咗以前點樣捕殺野豬,因為野豬力大,而且好聰明又有強嘅攻擊性,人類隨便捉佢分分鐘冇命,所以要靠啲兇猛嘅狗隻,獵人會派佢哋出去,同野豬先搏鬥一輪.
到隻野豬敗下來,獵人就會圍起隻豬,唔比佢走甩,再出來殺佢.
因為野豬兇猛,所以以前捉到,獵人會覺得係一種榮耀.
呢間房係講世界上豬嘅品種.
原來無人真正知道,究竟全世界豬嘅品種有幾多.
原來北美同歐洲嘅豬品種並唔多,反而東亞有極多豬嘅品種.
德國好遲先開始發展豬嘅配種,到咗19世紀末,德國引入英國同亞洲配種豬,先正式開始成功配出不同品種來.
而响1950開始,因為人類對肥嘅豬需求大減,某些豬品種已經被滅族.
而德國最後一隻冇亞洲血統嘅豬,响1970年代,亦都無埋.
仲有小朋友作品.
精緻嘅模型.
同豬有關嘅書籍同雜誌.


text:
間唔中都會去元朗行下街,趁假期又入左去一次.... 今次竟然會有少少 Pekkle 既收穫...
相信大家對呢個 pattern 既睡衣一 d 都唔陌生啦?無錯,就係岩岩過去左既冬季睡衣款.其實呢個 pattern 係幾年前都出過,不過當時只有白底,唔同顏色衫既 Pekkle 款,直至舊年,見到好幾位 Pekkle fans 都買左呢套睡衣,不過今次就唔係 Pekkle 件衫唔同色,而係件睡衣本身個底色唔同,多左粉紅色同埋換左 d 花花衫鈕.而今次我見到既就係夏季睡衣,短袖長褲,衫鈕亦都係花花黎既,一共有粉紅同粉藍兩種色,都幾靚嫁!
學 Pekklebaby 話齋,驚唔可以摺番靚靚咁放番入袋,所以冇拆袋黎影比大家睇,希望大家都睇得清楚啦!
zoom 近 d 花花鈕比大家睇下...
因為我本身唔係太鍾意粉紅色,所以最初只係想買兩套藍色,一套儲一套著,點知搵哂佢所有貨,藍色既 Pekkle 睡衣 "印刷" 上好似出左 d 問題咁,d 公仔既顏色唔係褪左,就係印歪左,揀左好耐,先勉強可以揀到呢套印得比較好既.反之,粉紅色睡衣印出黎既效果就好好多,顏色鮮明,亦冇印歪.所以結果我係買左一套藍色,一套粉紅色....
藍色同粉紅色兩套比較,係唔係粉紅色果套印得靚好多呢?藍色果套 d 公仔唔係甩哂色,就係印到出哂界,粉紅色果套就 "完整" 好多囉!唔知係咩原因呢?
同場仲見到好多 Pekkle fans 已經買左既長袖長褲睡衣,之前因為覺得佢過份紅既 Pekkle 咀同腳,整到 Pekkle 個樣怪怪地咁,所以一路都冇刻意去搵黎買.既然今次買開睡衣時又再見到佢,可能同佢都有 d "緣份" 卦?所以順便買埋落黎...
依家成日係百貨公司見到 Sanrio 出左好多唔同款式既正版公仔睡衣,係幾年前 Pekkle 都仲出過兩,三款既,不過近年已經絕跡,唔知幾時先會輪得番 Pekkle 出正版睡衣呢


text:
2013年11月26日 星期二
又淘書!
8 則留言:
我細個都好鍾意儲貼紙架!!呢家仲有成盒係度架!!!回覆刪除
其實你呢家都可以俾貼紙佢玩,佢發現fing極都fing唔甩好搞笑,同埋都可以訓練D小肌肉架!!!
睇電視真係唔好架,係真係會影響專注力,你諗吓電視打機呢D,同一時間有閃光,有畫面,有聲音,幾咁吸引,但當小朋友慣咗要咁大既吸引力既時候,要佢坐定定睇書,做其他嘢,佢地都會覺得好悶無吸引力...
我有個親戚個仔,本來都專注力不足,但佢媽媽為咗方便,當個仔一嘈一搞搞震就隊部電話俾佢玩.佢有過度活躍,本來可能一D行為治療就OK,但...佢呢家打機跟本打上癮,叫佢做乜都唔肯做,其他遊戲都唔點玩,搞到要食都算幾重份量既藥去控制,而另一個親戚既女,佢就無大問題,不過佢媽咪都係間中會俾佢打機,又係任佢睇電視,呢家佢坐唔定,要佢做功課,簡直想中佢幾拳,真係坐唔夠10秒就落地搞呢樣個樣,所以佢媽咪呢家唔再俾佢睇電視,希望改善到.
你平時唔得閒,俾佢玩吓其他玩具會唔會OK呀,播CD,俾書仔佢?我覺得會好過俾DVD,因為oxford path既user guide都有講3歲前唔好俾小朋友用佢地個部好似ipad既嘢住,我覺得睇DVD都唔好咁早住,可能等佢歲幾兩歲會好D.回覆
有時我個仔嘈生哂, 我都會忍唔住俾個電話佢玩flash card apps ga....你咁講我真係驚驚哋!!! 以後都係唔俾佢玩喇, 過多幾年先! CD已經對我仔無大吸引力喇~~刪除
個評估主要係跟進你點用套教材, 同埋教你點用D書同埋POSTER,點吸引BB注意力, 比講座講得深入D~ bb仲咁細, 乜都唔識, 真係做唔到咩野評估~
係呀!!!我以前都諗睇少少電視都無所謂啦,我地以前都係咁...但發現呢家D小朋友專注力真係差咗好多(我有舊同事個女又係專注力不足),我諗可能呢家電子產品太多,而且科技進步,D電視劇遊戲都做到好刺激好吸引,所以更令人投入去睇/玩都忘形.講真,阿仔日日都去6299度,咁佢地間中都開電視,同埋去婆婆屋企,都避唔到,但可能阿仔係屋企真係完全無電視睇,佢係間中望幾眼又玩返玩具.刪除
或者你真係唔得閒時,將阿仔交俾姐姐睇一陣,你有時心同佢出去行吓街行吓公園仲好,等佢接收天然既環境刺激,聽多D自然既聲音,見多D唔同顏色既植物,又見唔同既人,我覺得咁佢地都會覺得好吸引~
我一堂家長堂都未上,D時間來唔到...或者下年勁上晒D堂!!!
你會唔會續會呀? 因為頭果幾年D書係最易爛的, 續會就可以換書, 同埋繼續有跟進用套野用成點喎~ 所以我都想可能頭幾年繼續續會先~刪除
佢地好like貼紙書架,咁多書第時寶品一定愛睇書回覆刪除
可否share 買書的link?回覆刪除
一仔都好喜欢玩手机,真係要減少d玩!回覆
http://h5.m.taobao.com/awp/core/detail.htm?id=18889585642刪除
3d果個你自己有無玩呀??回覆刪除
我有興趣呀...hehe, 其實而家買左既書我自己都勁有興趣, 始終我地細個都無咁多咁靚既書~
我都勁買書, 買到同事都話...睇唔睇得哂架...我自己就覺得...學海無涯ma...hahahhaha


text:
Friday, 23 December 2011
搵wedding mc
之前都有去過請MC既婚宴, 但都係女MC, 而LEONA請既係男MC, 玩既遊戲都係關於一對新人, 冇做個人SHOW, 其實我覺得好好, 唯一唔好係我覺得佢個樣太騎呢囉, 我唔係要靚仔, 之但係一去到另一位同學(我姊妹團之一)就話個MC好樣衰, 如果我仲搵的話, 可能會好煩, 其實呢位姊妹本身都係少少麻煩架喇, 個晚飲竟然問我開門利是會有幾多, 大佬呀, 仲有成年先結婚, 駛唔駛咁心急呀?
呢幾日同男友講不如請MC, 佢第一個反應係問點解, 我反問佢, 咁你覺得你個度邊位可以做MC? 佢答我冇, 咁我話我個度都冇喎, 係咪唔要MC呢? 男人真係唔用腦的!
好啦, 咁上網搵下資料, 最出名既TXM LXX, 聽聞價錢好貴, 而且唔係想像咁好, 可能紅左就係咁, 咁再睇下其他, 價錢都係三千左右, 但我心目中係想要一個男MC, 所以範圍收窄了~
我試過email問戴律師, 睇下佢覺得邊位MC有交帶同唔錯, 佢介紹左個ZOE LIT俾我, 但係我想要男仔呀, 唯有再問不過未覆~
其實我好怕搵著D唔得既MC, 俾錢之餘仲要唔得個下先嬲嘛, 咁我不如是但搵個朋友!
突然諗到其實我係識一位有線男主播, 係讀書時代識不過唔熟, 咁我就屎忽痕問佢平時WEDDING MC收幾錢, 佢話.....AROUND一萬, 如果我搵佢可以再俾discount, 但係都好貴, 完全out晒budget, 雖然話搵佢一定ok, 因為佢口材係好好, 又見慣大場面, 不過真係貴, 同埋我有少少怕佢會搶晒風頭~
而家又繼續煩, 希望戴律師快d介紹到人俾我啦~
1 comment:


text:
原以為呢排d package好平, 可惜無我份, 除非我老公有多假期, 因為ANA個平package只係去到6月24日, 但係我地想6月25日下午出發, CX都有二千幾PACKAGE, 雖然專業旅運幫我HOLD左CX既位, 但係呢間野真係好唔惦LOR, 一時又話呢個價錢, 突然間又話又貴$200, 跟住又要我落訂先BOOK酒店, 我真係信唔過呢間旅行社, 所以決定都係機票同酒店分開BOOK(雖然會貴D)
我不得不承認自己對酒店都有D要求, 其實無論ANA定CX PACKAGE, D酒店都唔係好合心水, 合心水又太貴 , 我唔係要住5星, 但我鍾意D比較新同方便既酒店LOR, 之前都有猶豫住新宿定住上野, 不過我地夜晚8點幾先到成田機場, Narita Express同SKYLINER都要成個鐘頭先有一班車, 咁趕番酒店做MUD先??? 大家唔好唔記得星期六晚10點有咩節目先得架??? 可以趕到番酒店睇, 只可以住上野囉, 同埋我又好想去東京博物館(有睇GANTZ都知係咩啦.... HAHAHA)
機票方面, 唔知點解ANA梗係鍾意人WAIT, 佢而家有D所謂平機票, 一定要最少二人同行, 但係要網上訂, 網上訂又硬係有一程係WAITLIST, 不過.... 我知ANA最後都會有位既, 後來又發現原來同我一齊抽飛既B小姐行程同我地一樣, 但當時我已經有兩個CONFIRMED既位, 跟住打去問ANA點解決 D STAFF好好人, 佢教我係網上再訂3個位先(即係可以KEEP住我本身個BOOKING), WAITLIST都唔緊要, 然後再打去追位 結果我地3個都可以買到$2500飛, 我又唔洗放棄我兩個CONFIRMED既位重新排過, YEAH!!!!!!
煩完機票酒店, 跟住先醒起今次EVENT D飛咁平, 不如同老公睇尾場, 又叫個日本朋友係流通網買, 今次係旅程時間太短, 我唔想去到先買黃牛LU, 同埋我老公好驚青嫁, 叫佢同黃牛傾佢會叫我唔好睇LOR
所有事情終於解決, 真係要多謝我日本朋友R先生, 佢為左呢件事都打左幾次電話比我, 又要幫我入金, 我真係好唔好意思呀, 非常感激
當然都要多謝B小姐 抽飛都係B小姐幫我攪 去到EVENT仲要麻煩B小姐幫我少量翻譯, 真係唔好意思


text:
2015年2月8日 星期日
高雄墾丁 Trip 13-16.8.2011
DAY 1
2011年8月13號, 今次係第一次喺台灣自駕遊,喺高雄落機後直接租車
呢架藍色Volkswagon Polo 車仔就係我地嚟緊幾日既代步工具,好新吓, 落地冇耐,由高雄去墾丁約兩個鐘車程,本來有兩位師機輪流渣冇咁辛苦,但有人冇帶國際車牌,所以全程都有勞其中一位友人了!
首先去便利店到買咗d飲品,拿好多關於高雄墾丁的小冊子睇下有咩觀光地方.
沿途有多個d檳榔西斯 , 2小時就到墾丁.
我地之前book咗民宿,第一第二晚會住呢間民宿,好似叫"希臘風情"....類似啦! 主題就係地中海,藍白色好靚既.參觀下影吓相.房又唔同的主題Ken 同jason房間細d我地房大d.
放低行李後,就換衫出去食Lunch
換左衫之後就出發去左墾丁大街到搵食 今我地就去一間滷水店到買食物,味道都係唔係咁好.
賣相相當唔吸引,"老"味係台灣成日都有
跟住就揸車去左沙灘,呢個沙灘其實好大浪. 唔係咁適合游水.
唔可以游水既,好危險
影咗一陣相就走
去完沙灘玩之後 就返酒店. 好搞笑有人帶錯青島旅行書去墾丁. 晚餐喺民宿附近食一間叫做迪迪小吃的南洋菜餐廳,食左d泰國菜好好味呀.
之後我地就去左 出火景觀區,個度買咗d煙花去出火度玩. 我地買左d爆谷,點知我地唔識 將過包裝紙拆開左 搞到d爆谷爆曬出嚟無得食 都好搞笑. 之後就去放煙花 煙花好特別既 飛上天到啦,係咁樣盤旋 之後會唔知佢係邊度跌返落理,攪到大家都有d驚慌,尖叫,好深刻.
出火
之後呢就揸車去返墾丁大街搵野食 木瓜牛奶好好飲 但係個雞扒唔ok.
DAY 2
跟住就去到第二日 我地起酒店起身之後呢就去左一間 燒雞既地方食野.
我記得嗰d燒雞係用的大鐵江去燒 味道都ok啦.
跟住就去左墾丁附近睇d石景 其實冇乜特別.
跟住之後呢就去左一個燈塔, 附近綠油油的草地, 影相好正. 之後呢就去左台灣最南點影下相咁樣. 揸車去都好方便.
之後去吓有水上活動玩的海灘,"南灣". 呢個海灘適合游水同玩水上活動. 有朋友就覺得攰就係沙灘度訓. 其他三位呢就玩香蕉船活動.我仲記得你玩其中一個WATERSPORT的時候,就因為有兩個人可以坐,一個拉住,拉住個位飛走左,兩個團友都唔知,好傷心.
玩左陣之後,便揸車返酒店休息. 當晚就去左一間附近食海鮮的地方, d海鮮都係出去㨂. 我地揀左少少海產食, 我記得普通.
當晚有去墾丁大街洒巴. 有show睇既酒吧. 有d人就要在台上俾d女孩子玩弄. 之後上樓上. 呢度有得跳舞飲酒的地方. 咁大家都玩得好開心呢.有團友重唔見咗要我地去找.
Day 3
第三日,我地係最後起呢個民宿的地方. 要離開之前, 我地都係民宿不同的位置影相. 之後返到墾丁大街睇下有什麼可以買.
之後就揸車離開左墾丁返高雄. 返去途中有食牛肉麵. 我記得牛肉麵 "台灣牛" 好好食.
返到去高雄之後呢我地就還車啦. 在高雄入住一家商務酒店. 之後就坐的士周圍遊覽.
高雄市呢就有 d好多"愛"的夜景點. 例如有真愛碼頭.
影左一輪海景之後, 就去左一個夜市,我記得好似叫做"六合夜市" . 就係一般台灣夜市咁. 我地揀左其中一兩間店舖食下. 有鹽酥菇, 臭豆腐啦, 燒海產. 之後行吓屈臣氏.
之後呢就去左一間日式餐廳到食晚飯居酒屋道有飲下酒去到凌晨時段返酒店. 近途中, 奇胚怪地電話自動PLAY歌
Day 4
第2日就去左一個夢時代的商場. 咁就行下街,食吓d地道的台南菜式喇.
我記得係夢時代"替月"度食. 幾餐之中最好食係呢度. 重有d台灣人好友善,同我地傾下計,問我地去邊到咁樣.
食完野就去左"打狗領事館", 睇下d海景咁. 其實沒什麼特別的. 重要行好多樓梯上去.
之後返去商場買吓手信咁就要出發去機場返香港.
旅程都好好玩. 因為係第一次,都相信係最後一次(之後相信都唔會再有咁既機會)同幾位朋友一齊去旅行呀. 都有好多難忘回憶.
布吉島的暑假 (17.7.2014 - 22.7.2014)
Day 1
今個暑假, 我們同另外一個family同一另外一對couple出發去布吉.今次係坐Hong Kong Express . 飛機起飛的時間係凌晨兩點幾,所以要半夜出發,都好辛苦. 係飛機度訓下覺,好快就到左布吉.
到達布吉後 就坐酒店既shuttle bus去左機場附近的一間酒店"T-Villa" 等埋同行朋友到達. 因為其他朋友係坐晚上飛機才到達,所以我地係酒店享受吓機場酒店的設施先.
Nai Yang Beach Resort
酒店都幾好,係Resort style, 房夠大.
酒店休息短暫後,因為機場附近實在沒有景點, 我同bb就坐Shuttle出發去附近的海灘.
係海灘拍攝玩樂一段時間後,天氣就突然變化. 烏雲就好似突然間飄到來咁樣,天空一部分係晴天,一部分下雨. 都幾搞笑.
跟住之後就返酒店 喺酒店泳池玩下, 我地帶左部新添置既水底拍攝機去玩,都幾過瘾架.玩完之後又再出左海灘玩 然後就已經唔記得仲有咩玩過了.
因當日半夜機既關係, 所以玩完一輪之後好早就返到酒店休息,由四五點pm一直瞓到第二日,真係瞓到天昏地暗.不過我記得當晚發生左 mh 17 被擊落的新聞,都令人傷心.
Day 2
同行既朋友訓覺時已到達,佢地起酒店息過後. 我地就同book好左個司機 出發去 各個景點. 第一個景點就係 3d館,Phuket Trickeye Museum, 大家都不停喺裡面拍左好多唔同3d畫 都幾搞笑.
之後就去左附近的shopping mall食Lunch & 雪糕(Svenson),食完就去下超級市場買野食,因要預備當晚既燒烤肉同埋呢幾日既食物同用品.
買好一堆野之後就轉戰到附近既 wet market 買左d生果同海鮮 其中最震撼係見到成條鯊魚被人捕獲左來賣,睇見都覺好殘忍呀!
之後司機就車我哋去Ansagna Laguna resort, 裡面有三間睡房 我地每家人就各用一間睡房.Villa亦都有好大的大廳 飯廳 同私人Pool.
當晚就係用新鮮買來既海鮮做燒烤 都幾開心
Day 3
我地就出發去PP Island, 我地係Resort食完早歺後就坐車有出發去碼頭. 去PP Island 坐好耐船 (PP Cruiser),又要轉船. 轉完船有得玩浮潛.
Phi Phi Island
同埋船有個水底睇魚Area. 好多魚睇不過好似有d危險. 之後就係pp island食lunch (旅行團style). 食完在海灘玩下. 大家都玩得好忘形, 團友重留低左副rayban 在海灘浴室......
當晚回到 resort 去到resort附近嘅lotus restaurant 食晚飯, 這店係一個對住海灘食晚飯既地方. 環境好靚, d野食好正. 不過好可惜,我寫這篇文章的時候, 依間餐廳已關門 好似話係政府要清理外灘附近既餐廳所以要關門. 好可惜.
Lotus Restaurant
當晚係餐廳重睇到日落,好靚.
Day 4
我同其他團友Day4係分開活動. 因為我係安排咗潛水活動. 係PPIsland 附近. D朋友就會係Villa玩. 當日潛左3個點. 普通啦. 水底狀況唔係好Clear.
當晚要大概六七點 先可以再會合我d朋友. 係市中心shopping mall 一齊食飯. 食完飯就行下夜市. 跟住就返去啦. 夜市都冇乜特別野睇,都係平日泰國夜市啦
Day 5
我同朋友繼續在resort relax. 早上就在resort泳池玩下,然後同朋友玩下水上排球. 有d朋友騎下馬 . 另外resort海灘都好靚,泳池亦都係好靚,值得花d時間玩.
我同bb就返返去自己villa游下自己VIlla泳池. 同去吓其他Resort內酒店 玩下waterslide.
當晚, 我地重踩住Villa包的單車出左去附近既按摩場,好平,d手勢都ok.
Day 6
第二朝一早 我地就坐飛機走 個個都好攰. 朋友就坐下一班飛機走. 所以我地就自己安排的士走.
訂閱: 文章 (Atom)


text:
巡遊路線,一向都給予我一種特殊嘅感覺.每一日,呢到都會上演充滿活力嘅巡遊表演;路線兩旁都佈滿觀眾,好不熱鬧.但係當入夜後,呢到又會有截然不同嘅景象;人群逐漸散去,日間嘅繁喧消失,只剩下暗淡嘅燈光... 今晚,就等我同大家沿著巡遊路線漫步,一齊睇下會遇到點樣嘅景象...
巡遊路線嘅起端係一道鐵閘,每場巡遊表演就係響呢個位置開始.
向前行,先後會見到 故事劇場 嘅入口以及爆谷售賣車,仲可以隱約找到城堡嘅蹤影呢!
你可以選擇向左轉,進入 明日世界 嘅太空港口;不過我今次就選擇繼續逗留響巡遊路線.
一步一步向前,或者其他人都忙於遊玩,呢到就只係剩下兩旁街燈所發出嘅微弱光芒,甚少人影.
差唔多去到整個樂園嘅正中心,你見唔見到遠處嘅 廣場飯店,同埋 原野劇場 嘅屋頂呢?
轉彎走入 樂園中心廣場,睡公主城堡 響所有人嘅眼前綻放光輝.
右邊係 探險世界 嘅入口,入去森林裡面進行探險好唔好呢?嗯... 都係繼續散步好了.
再次沿著巡遊路線進發,開始進入 美國小鎮大街,周圍都係維多利亞式建築物.
終於見返人群啦!響呢啲時候,你通常會做啲咩?入去商店購物?抑或等待煙花表演?
巡遊路線嘅尾段,環繞 小鎮廣場 走一圈;首先經過 市鎮會堂 嘅前方.
然後經過火車站,動畫藝術廊,出乎意料地,呢個位置係 美國小鎮大街 夜裡較為寧靜嘅角落.
到達巡遊路線終點,平常巡遊演出嘅時候,花車逐架逐架駛進後台,完成表演.
木門關上,巡遊完滿落幕!等等,我突然醒覺呢一刻並非巡遊表演,我太投入於自己嘅幻想當中!
巡遊路線漫步之旅正式結束,踱步期間令我回想... 曾幾何時,每逢 迪士尼黑色世界 活動進行期間,夜光鬼魅巡遊 高漲嘅氣氛都會籠罩整條路線... 不過唔緊要,巡遊路線好快就可以響黑夜中重拾生氣,一場最幻麗嘅光影滙夜間巡遊快將隆重上演!


text:
2009年3月21日 星期六
洛洛生日遊日記 Day 7 伊香保→成田→香港 2009-03-21
今日係呢個trip最後一日,點幾已經起咗身,難得洛洛都咁早起咗身又唔扭計,就帶埋佢去浸多轉溫泉.浸完溫泉就去食早餐,早餐係set,都幾豐富 幾好味,食完返房攞咗行李就check out ,幫我哋check out個伯伯襟咗輪計數機,講咗堆唔明嘅日文,結論係每人平咗4仟yen,有得計平我哋哽係開心啦,至於原因就唔知嘞.check out 同時酒店職員會將架車揸嚟酒店俾我哋,但等咗一陣都唔見架車到,姑丈出去視察先知架車原來爆咗呔,酒店職員正好努力地幫我哋換緊呔,好彩而家發現,有人幫 手換,如果唔係幾麻煩.
換好呔上咗車我哋就揸車去河鹿橋,映吓相又出發喇.雖然食完早餐無耐,但我哋都好試吓伊香保嘅名物-水沢烏冬,食烏冬嘅舖頭裝修得好靚,而 佢哋賣嘅烏冬亦一流,入口彈牙爽滑,唔怪得又名絲鳥冬.其實我哋唔多肚餓,但實在太好味,食到一條烏冬都無剩,食完仲買咗d乾麵條返香港食!
食飽就上車離開,直駛機場.由群馬縣到成田車程唔短,要成3個幾鐘.途中有警車截停我哋,話我哋超速,我哋同佢講我哋係遊客,趕住去機場佢先放我哋一馬,真好彩,如果唔係唔知要罰幾多錢!
去到成田先去 Aeon Mall 行咗一陣,再去日產還車,由曰產職員原車送我哋去機場, check in 咗行咗陣就上機返香港喇!
張貼者: jacqueline 於 上午1:19
標籤: 2009 生日遊日記
訂閱: 張貼留言 (Atom)


text:
3/4/15 陰
原先今日係同Suesue去大澳,但去到東涌巴士總站,嘩,好多人排隊等車呀!!!~~~
優的嗎,就算新嶼巴加開班次,人龍一直線再打蛇餅咁排,無五至六部巴士都上唔到車,根本排唔過,揀假日黎真係中伏豬.
於是,改行程,先行下陣東薈城,之後就搭地鐵,到欣澳站.
欣澳站外既海濱長廊,係我一直想去既地方.
原先係諗住留番遊車河去愉景灣先黎,但一直無機會去愉景灣,所以今次去埋.
其實真係好靚,好空曠好舒服.個石壩一條長直線,無窮無盡.
其實坐響岩石上傾計吹風,應該都幾舒服.
黃昏時候景色亦應該更加靚.
之後去搭迪士尼線,前往迪士尼站(擺去左迪士尼haha),再步行去迪欣湖.
好多年無入過迪士尼喇,架列車同七年前相比無乜點變.
車站職員指我地去搭巴士去迪欣湖,但我知可以行過去,所以跟其他本地人一齊行過去.
嘩,但原來真係相隔幾遠下,要行起碼三個字,而且沿途無乜人都幾靜下,但就安全既.
園內道路及路牌既設計有啲似三藩市金門公園,又係靚得黎但有啲人工,講起黎都令人懷念.
穿過迴旋處底下既隧道,終於到迪欣湖活動中心,都係我一直都好想去,但唔會特登去既地方!
嘩,但假期呢度咁偏僻都係有咁多人,痴筋,香港人係咪真係無地方去成咁.
其實真係有啲恐怖,你幻想下,就係成個草地都係一堆堆人響度野餐傾計.
不過係熱鬧既係歡樂既,你會覺得幾開心,因為有唔少同你一樣咁有taste,識得黎呢啲地方發掘生活,哈.
入到黎覺得好肚餓呀,所以學似響日本咁,買啲飯糰,食條司華力腸,響便利店外當係野餐.
迪欣湖又係一個人工既公園,園內小路圍繞住中間既大湖,雖然一眼差唔多望晒,但都唔算細既,要兜一圈既話都要行十幾分鐘.
而且你係好舒服咁慢慢行,所以會用到更多時間,慢慢享受.
剛落過雨,天唔熱唔曬,有少少風,好嘆好正.
行入裡頭,人潮就無近入口果邊咁多,感覺就比較private啲.
響呢度我地見到有人影結婚相呀,個背景好靚呀,好浪漫!~~~
佢係靚在,好似中大新亞書院天人合一亭咁,有啲湖水倒影,個構圖好美麗.
兜完成個圈,先去搭番巴士返入市區食飯lu.
但我都幾建議人黎迪欣湖,因為第一次行,個印象俾到我都幾好.
呢度影畢業相都唔錯,不過野餐既話,就有更好既地方選擇,唔駛響度同人逼.
不過呢度另外有類似香蕉船同水上單車租用,都幾有趣.


text:
女仔每月一痛嘅問題輪迴不斷,作為男朋友嘅你又點會唔心痛?特別係岩岩做人男朋友嘅你,第一次初遇會 M 痛到死去活來嘅女朋友,你又會點做呢?小心啲答呀!因為女仔肺容量比較細,會秋後算帳亦係意料之內嘅事,仲一碌葛咁?實死得!唔想死得不明不白,咁就要睇下以下呢個初階版嘅冧女技巧喇!
1. 其實只要細心觀察,每月一痛果個樣唔難估,如果唔 Confirm,主動慰問一下都好過完全唔理,起碼 show 到自己原來係 care 佢.記住果下要暫停一下打緊嘅「電動遊戲」.
2. 再細心啲嘅男仔應該會記得或者大概計到女朋友嘅生理期係幾時,甚至可能仲會觀察到女朋友有啲隱隱作痛嘅先兆,事前 Well prepare 好一啲暖貼或者係止痛藥「M痛配方」,係呢個時間向佢伸出援手,嘩!呢一刻你仲唔係無價寶?係邊到可以搵到一個咁知你心嘅人?
3. 如果女朋友痛到連床都落唔到,可以試下幫佢按腳,因為穴位按摩可以舒緩到痛楚架!
4. 如果冇暖水袋或者暖包,都要識醒水,用熱毛巾都一樣得,只要你記得要擰乾先好幫女朋友敷肚,如果怕凍咗會濕淋淋,體貼啲更加可以用風筒吹番暖佢,小編試過真係有啲用架!
5. 默默幫手做曬啲家務佢,然後記得要溫柔咁慰問佢,同埋語重心長咁提點佢唔好食咁多凍野同埋要飲多啲熱水,呢種關心,女仔通常都會覺得好溫馨架!
6. 成晚攬住佢個肚瞓,手不離肚,用手揉下佢個肚,呵下佢,可以令佢安心啲,心理上真係會好啲架!
圖片來源:pretty52.com
7. 每個月果一日都親手整熱飲俾女朋友暖下個肚,除咗熱鮮奶,朱古力之外,你仲可以試整埋黑糖或者薑茶,對舒援 M 痛更加 work 架!
8. 進階版:做人肉速遞,幫女朋友買 M 巾.呢個對某啲男仔嚟講真係仲「情何以堪」過買 Condom!如果你可以做到以下呢一點,相信你就係終極好男人(因為真係好少男仔肯拋低呢種面子架!)
各位好男人,你識做啦?


text:
講少少背景,我本身同男朋友住左一年,係上個月,我地決定接返佢個女返黎一齊住(仲有幾日16歲),
本身呢個月都相安無事,大家客客氣氣,同埋佢有咩要求我多數都唔會托佢爭,大家既關係都好似朋友咁,係今日,佢朝早問佢爸爸,放左學要返黎換件衫跟住出街,男朋友可唔可以上黎屋企等一等佢,佢爸爸就叫呀女問我(射左個波比我),到左晏就佢就問我啦,咁我就覺得冇所謂啦,
換件衫好快姐,就比佢上左黎,咁我全程都留係自己房,佢地就係廳咁啦,隔左半個鐘度,佢地2 個入左房,我完全冇為意佢地做緊咩,繼續係房上網,過多半個鐘,我聽到個女入左廁所沖涼,我已經覺得奇怪,明明一返黎就沖左,又沖?之後我再聽多次廁所企江玻璃浴屏關上既聲音(我直覺覺得係個男仔沖),咁我一直係房冇出去,直到我男朋友返黎,我同佢講返件事,佢話唔會既,唔會咁大膽既,唔係上一上黎換件衫ja咩,我話,換左成個鐘囉
之後我諗可能我自己多心啦,冇理啦,之後我男朋友又出左去做野,因為佢個女今晚唔返黎訓,我會慣性入去睇下佢有冇熄冷氣,點知一開燈就見到垃圾桶有個開左既保險套囉,我即刻影比男友睇,佢send 比呀女睇問佢咩黎,呀女回覆話係朋友塞比佢男朋友,佢地好奇所以打開黎玩下,我同男朋友講,入面有料架wor,仲好多陣味,呀女回覆係清水黎,佢老豆叫佢唔好再講埋d 低級大話,侮辱我地智慧,最後佢老豆問左佢幾次,警告佢唔好再講大話,否則拎個套去化驗,叫個男仔洗定8 月15 等坐監,個女先肯道歉 ,話驚老豆發火先至講大話
之後呀老豆就好似心軟,但就到我黎料啦,
第一:係我既角度,佢2 個係有預某上黎搞野既,否則唔會準備定保險套
第二,我覺得佢個女極度唔尊重我,佢平時係屋企,我同男朋友都唔會有親暱行為
所以我最後比左個方案我男朋友,
1.我話我頂唔順佢個女,我自己搬返走,反正我一向中意一個人住,
2.一係就佢個女搬,叫佢男朋友養佢,2 個出黎做野自己養自己,負返D 責任,到時中意點搞都得,
3, 就係報警,要個男仔對自己行為負責,我男朋友send 左msg 叫呀女唔好再返黎,因為佢完全唔識尊重呢個家..
佢個女冇再覆啦,係呢件事上面我真係好嬲,我鬧爆我男朋話佢唔識教女,叫佢打比前妻,佢話前妻覺得冇乜野,我即刻話,唔怪得啦,有其母必有其女,2 個都唔識教女,真係好激氣


text:
見龍BB牙仔越出越多,而家有4隻另有2隻出緊,佢自己又鍾意咬水果肉,見佢食得OK,所以決定9個月開始比佢試通粉,起碼有D食物咬下,吾洗日日食粥咁悶!
上網搵左好多有關比BB食既通粉資料,最後買左隻"有機蔬菜字母通粉"比龍BB! 依隻通粉有幾點我覺得幾啱龍BB食,個日見有ma ma買,傾開計知道原來佢個囝8個月已經食緊,佢重話佢個囝超鍾意食,每餐都要食碗半!
依隻"有機蔬菜字母通粉"內有數字&英文字母,成份有四種顏色既食物"菠菜,胡蘿蔔,紅甜菜,金穀物"佢標注無加任何鹽份,有纖維&蛋白質好啱BB食,HKD$4X!
買左返去第二日即刻煮比龍BB食,因為本身隻通粉係有機蔬菜,所以我無加菜落去,只係煮左鯇魚,魚肉我無用攪伴機攪蓉,只係切成細細粒煮熟再用BB食物較剪剪碎!
通粉大概用2匙半為一餐,先將通粉用滾水過冷河,再將通粉煮大概10~15mins,再加魚肉落去煮一陣,煮完再焗5mins等通粉淋d食得!
龍BB第一次食通粉既反應係冷淡D,可能平時食開粥突然今日要咬晒成碗食物有D吾慣,最後用左大概25mins先食完2/3就吾食,我自己試過通粉吾硬易咬,煮完出黎有少少味道,可能係蔬菜(我都吾肯定)!
好清楚見到D英文字母&數字,好得意!
煮完重好清楚見到D字!
第二日再煮通粉,今次用蕃茄鯇魚湯配通粉,因為第一次煮得乾左D,所以今次有返D湯水等通粉無咁乾! 果然有D蕃茄湯會好D,龍BB用左20mins食晒,無白費媽咪心機!